
2 Politiets efterretningsvirksomhed på det politiske område 1945-1989 


Forord 


Kommissionens beretning er meget omfattende, og dele af den henvender sig 
formentlig især til særligt interesserede, der efterspørger detaljer omkring over- 
vågningen af de politiske miljøer. Kommissionen har derfor ladet udarbejde en 
sammenfatning, som på en gang giver et overblik over Kommissionens undersø- 
gelse og fremhæver de væsentligste resultater. Sammenfatningen er skrevet med 
henblik på at tilfredsstille ønsket om en nogenlunde lettilgængelig oversigt over 
undersøgelsens hovedlinjer og indholdet af de enkelte bind. Det siger sig selv, at 
en kortfattet sammenfatning kun delvis kan gengive Kommissionens overvejel- 
ser og resultater. I sammenfatningen henvises derfor til de steder i beretningen, 
hvor læseren kan få uddybet Kommissionens synspunkter, som ikke i sammen- 
fatningen kan gengives i deres fulde længde, og der må naturligvis for en vurde- 
ring af Kommissionens arbejde henvises til den samlede beretning. 


En række af de begreber, der anvendes inden for efterretningsvirksomhed, vil 
formentlig være fremmede for mange læsere. I dette bind bringes derfor tillige 
en ordforklaring over vigtige begreber, som omtales i de enkelte bind. Denne 


oversigt knytter sig således ikke blot til sammenfatningen, men til hele beret- 
ningen. 


Johnny Laursen Regin Schmidt 


Ditlev Tamm Jens Vedsted-Hansen 


Leif Aamand 
formand 

MI5 British Security Service 

SAP 
SÅAPO 

SF 

SIPO 
STASI 
SUF 
TECHINT 


Secret Intelligence Service 
Marxistisk-Leninistisk Enhedsfront 
North Atlantic Treaty Organisation 
National Security Agency 
Organisationen af Revolutionære Anarkister 
Politiets Efterretningstjeneste 

Popular Front for the Liberation of Palestine 

Technical Intelligence 

Venstre 

Venstresocialistisk Ungdom 

World Federation of Trade Unions 
World Peace Council 

FØRSTE DEL: 
PET, JUSTITSMINISTERIET 
OG PET'S REGISTRERINGER 


PET-kommissionen 


Undersøgelseskommissionen vedrørende Politiets Efterretningstjeneste, den så- 
kaldte PET-kommission (herefter: Kommissionen), blev nedsat i 1999 ved lov nr. 
359 af 2. juni 1999 om undersøgelse af politiets efterretningsvirksomhed på det 
politiske område og af de aktiviteter, der var baggrunden for denne virksomhed. 
Tidsmæssigt er Kommissionens undersøgelse begrænset til perioden fra 1945 
til 1989, men Kommissionen kan dog gå ud over denne ramme. Formålet med 
Kommissionens arbejde er at undersøge og redegøre for ”politiets efterretnings- 
virksomhed i forhold til politiske partier, faglige konflikter og politisk-ideologisk 
prægede grupperinger og bevægelser i Danmark”. Der er således ikke tale om 
en fuldstændig undersøgelse af politiets samlede efterretningsvirksomhed, men 
alene om bestemte dele af arbejdet, som retter sig mod det politiske liv. 
Nedsættelsen af Kommissionen kan ses som et led i en debat, der har strakt 
sig over en lang periode. Omtrent så længe, som der har eksisteret en efterret- 
ningstjeneste, har der været diskussion om, hvor grænsen for efterretningstje- 
nestens aktiviteter skulle gå i forhold til, hvad der i et demokratisk samfund kan 
betragtes som lovlig politisk virksomhed. Kritikere har rejst debatter, og mange 
spørgsmål er blevet stillet både i Folketinget og andre steder, uden at skiftende 
justitsministre har givet klare svar. I 1977 gav en undersøgelse ved en kommis- 
sionsdomstol anledning til en debat, som tog udgangspunkt i forholdene om- 
kring Forsvarets Efterretningstjeneste (FE), men som også fik en vis betydning 
for PET. I 1990'erne intensiveredes debatten om PET's rolle i samfundet. I 1998 


1. Se nærmere herom i Kommissionens beretning bind 3 Regeringserklæringen og PET; registreringer 
på det politiske område 1968-1989, kap. 10 og 11. 

nedsattes et udvalg, der fik til opgave at overveje fremtidige regelsæt for PET, og 
samme år var fremkommet oplysninger om tjenestens tidligere virke, der frem- 
kaldte ønsket om en historisk undersøgelse.” Det drejede sig om dokumenter fra 
1968 og 1974, som skabte tvivl om, hvorvidt PET havde overholdt de retningslin- 
jer for tjenesten, der blev givet i den såkaldte regeringserklæring fra 1968, der be- 
tragtes som et ”omdrejningspunkt” i tjenestens nyere historie. I denne erklæring, 
som i det følgende vil blive nærmere omtalt, udtaltes det, at registrering af dan- 
ske statsborgere ”ikke længere må finde sted alene på grundlag af lovlig politisk 
virksomhed”. I 1998 opstod endvidere tvivl om, hvorvidt PET havde bevaret per- 
sonoplysninger, der ikke længere måtte registreres, i såkaldte arbejdskartoteker 
og derved havde omgået hensigten bag regeringserklæringen. 

Det var blandt andet på denne baggrund, at den daværende regering beslut- 
tede at nedsætte en kommission for at få afklaret dels disse spørgsmål omkring 
registreringspraksis dels den del af PET's virksomhed, der som ovenfor nævnt 
havde at gøre med overvågningen af det politiske liv. 

Tidsmæssigt beskriver Kommissionen som anført de nævnte dele af PET's 
virksomhed i perioden fra 2. Verdenskrigs afslutning i 1945 indtil 1989, som er 
det år, hvor Berlinmurens fald blev et symbol på afslutningen af ”den kolde krig” 
der er blevet den almindelige betegnelse for den spænding i forskellige grader, 
som beherskede periodens historie med en opdeling af Europa og store dele af 
den resterende verden i to fjendtlige blokke. 

Sovjetunionen og Warszawapagten på den ene side og USA og NATO på den 
anden var den ramme, inden for hvilken også dansk efterretningsvirksomhed 
foregik. Den kolde krig var i udgangspunktet en politisk og ideologisk strid mel- 
lem to samfundssystemer — det kapitalistiske og det kommunistiske — der be- 
tragtede sig som hinandens modsætninger. Med årene udviklede denne strid sig 
til også at omfatte et rustningskapløb, der med atomoprustningen indebar en 
frygt for, at en krig ikke alene kunne blive global, den kunne også føre til udslet- 
telse af alt liv på kloden. Danmark hørte hjemme i vestblokken, og frygten for et 
angreb fra Warszawapagten var en del af den politiske virkelighed. Det er inden 
for rammerne af denne konflikt mellem to blokke, at man skal se PET's overvåg- 
ning af politisk aktivitet i Danmark i årene efter besættelsen og frem til 1989. 


2. Vedr. baggrunden for Kommissionens nedsættelse og arbejdet med kommissoriet se Kommissio- 
nens beretning bind 1 Indledning, kap. 1. 
3 Om Kommissionens forståelse af den kolde krig se bind 10 PET'S overvågning af protestbevægelser 


1945-1989, kap. 2. 

Efterretningsvirksomhed er i sagens natur hemmelig, og det er ikke en selv- 
følge, at der gives offentligheden indsigt i hverken pågående eller tidligere efter- 
retningsvirksomhed. Over for ønsket om åbenhed står en række krav til landets 
sikkerhed, samarbejdet med andre efterretningstjenester og personer, der har 
bistået efterretningstjenesten under klar forudsætning om anonymitet. Dertil 
kommer en helt åbenlys interesse i, at der ikke sker en afsløring af tjenestens ar- 
bejdsmetoder. Hensynet til PET's fremtidige arbejde er et af de vilkår, som denne 
kommission har arbejdet under i forbindelse med udarbejdelsen af beretningen. 

Kommissionen har haft adgang til et meget omfattende materiale i PET's ar- 
kiv. Det er imidlertid vigtigt at understrege, at materialet er langt fra fuldstæn- 
digt. Det hører med til PET's arbejdsvilkår, at tjenesten med mellemrum sørger 
for makulering af oplysninger, der ikke længere er aktuelle. Vigtige sager, som 
kunne have kastet lys over PET's arbejde, er således ikke længere til stede. Kom- 
missionen har på den anden side fået fri og ubegrænset adgang til det bevarede 
materiale, der er hovedkilden til Kommissionens beretning. 

Omfanget af det materiale, som er gennemgået af Kommissionen, kan ikke 
fastslås præcist, men samlet har Kommissionen modtaget og gennemgået knap 
13.500 sager fra PET'S arkiv. En sags størrelse varierer fra én dokumentside til 
adskillige kasser. Antallet af gennemgåede dokumentsider kan anslås til mere en 
million.: De nævnte sager omfatter personsager, administrative sager, emnesa- 
ger, sager vedrørende det udvalg, der siden 1964 kontrollerede PET, det såkaldte 
Wamberg-udvalg, sager fra regionsafdelingerne, aftalemapper, juristernes kopi- 
mapper, kendelser fra Københavns Byret samt kilde- og operationssager. Dertil 
kommer, at Kommissionen har modtaget yderligere materiale fra PET i form af 
blandt andet såkaldte brevkopier, som svarer til hundrede tusinder dokumentsi- 
der. Ud over dette materiale har Kommissionen anvendt akter fra Statsministe- 
riet, Udenrigsministeriet, Justitsministeriet, Forsvarsministeriet og Rigspolitiet 
foruden diverse styrelser samt privatarkiver fra partier, organisationer og per- 
soner. Ydermere har Kommissionen indsamlet materiale i amerikanske arkiver 
og anvendt enkelte britiske dokumenter, ligesom Kommissionen har benyttet 
materiale fra det østtyske Ministerium for Statssikkerhed MfS/Stasiss arkiver, der 
vedrører Danmark. Kommissionens beretning bygger derfor på et meget stort og 
sammensat kildemateriale. Desuden er anvendt relevant dansk og international 
faglitteratur. 


4. Vedr. omfanget af det kildemateriale fra PET's arkiv, der ligger til grund for Kommissionens beret- 
ning, se bind 1 Indledning, kap. 1.2. 

Inden udleveringen til Kommissionen er PET's materiale løbende blevet gen- 
nemgået af PET med det formål at afklare, hvilke dele af arkivet, der er omfattet 
af Kommissionens arbejde. Den del af materialet, der er omfattet af kommis- 
soriet, er blevet overdraget Kommissionen i takt med denne gennemgang. Det 
siger sig selv, at denne fremgangsmåde kan rejse tvivl om, hvorvidt Kommis- 
sionen har fået udleveret alt relevant materiale. Fremdragelsen af materialet har 
været meget tidskrævende. Endnu så sent som i 2008 modtog Kommissionen 
fra Justitsministeriet nyt og væsentligt materiale, der indtil det tidspunkt havde 
befundet sig i ministeriet. Arbejdsmæssigt har dette betydet, at Kommissionen 
ikke uden videre har kunnet afslutte enkelte undersøgelser, men derimod har 
måttet afvente modtagelsen af det samlede materiale, hvilket har betydet, at 
Kommissionen i visse tilfælde har måttet genoptage og omskrive allerede afslut- 
tede undersøgelser. 

PET's materiale fra den her omhandlede tidsperiode er ikke bevaret som en 
komplet samling af akter. Enkelte sager er bevaret i deres helhed som følge af 
deres særlige historiske interesse, således som den er defineret af PET. Imidler- 
tid har PET selv løbende gennemgået sagerne og frasorteret oplysninger for at 
begrænse omfanget af arkivet. Dertil kommer, at PET som nævnt har haft pligt 
til løbende at makulere både person- og andre sager, når de ikke længere havde 
efterretningsmæssig interesse. Det er således ikke muligt i dag at give et udtøm- 
mende billede af PET's virksomhed under den kolde krig. Imidlertid er PET's 
arkiv sammensat på en sådan måde, at såkaldte ”emnekort”, dvs. kartotekskort, 
hvorpå der er anført stikord, kan afbøde savnet af visse af de makulerede sager. 
Som følge heraf har det trods brist i materialet været muligt for Kommissionen 
at afgive en så detaljeret beretning, som tilfældet er. Med hensyn til PET's udle- 
vering af materiale har Kommissionen i løbet af undersøgelsen fået uhindret ad- 
gang til hele PET's arkiv og i den sammenhæng haft lejlighed til ved stikprøver at 
overbevise sig om, at der været adgang til alt relevant materiale i forbindelse med 
den del af PET's virksomhed, som er genstand for Kommissionens undersøgelse, 
ligesom Kommissionen har haft adgang til materiale, som ikke er omfattet af 
kommissoriet. Dette gælder også for materiale fra tiden efter 1989. 

Kommissionen har afhørt et stort antal personer, herunder en lang række 
tidligere eller nuværende ansatte i PET. Andre afhørte er eller har været ansat 
i ministerier eller andre offentlige myndigheder. Desuden har Kommissionen 
afhørt et antal ministre (statsministre, udenrigsministre, justitsministre og for- 
svarsministre). Kommissionens arbejdsform er til dels foreskrevet i loven og har 
været bestemt af et ønske om i videst muligt omfang at sikre de afhørtes mulig- 
hed for at tage stilling til Kommissionens materiale og dermed også for selv at 

kunne forklare deres egen rolle. De afhørte har som udgangspunkt haft pligt til at 
afgive forklaring og har herunder ikke været undergivet den tavshedspligt med 
hensyn til PET's virke, som gælder både under og efter ophøret af tjenesten. For- 
klaringer er afgivet under vidneansvar, og de afhørte har haft adgang til at møde 
med bisidder. Vidnerne er blevet afhørt af den udspørger, som ifølge loven om 
Kommissionen er tilknyttet denne. Kommissionens medlemmer har dog haft 
mulighed for under afhøringer at stille supplerende spørgsmål. Den valgte frem- 
gangsmåde, som er foreskrevet i loven, har betydet, at det har været nødvendigt 
at finde tidspunkter, hvor en række personer skulle mødes, og det har ikke blot 
betydet, at der ofte er forløbet lang tid inden en afhøring kunne berammes, men 
også at flere afhøringer af samme person ofte er foregået med store tidsinterval- 
ler. Den af loven foreskrevne form har også betydet, at en række personer inden 
afhøringerne har måttet sætte sig ind i relevant materiale som grundlag for afhø- 
ringen, hvilket har stillet krav om et betydeligt forberedelsesarbejde i forbindelse 
med de enkelte afhøringer. 

I enkelte tilfælde er afhøringer foregået offentligt, som også forudsat i loven. 

I beretningen findes henvisninger til Kommissionens retsbog, der indeholder 
referater af Kommissionens afhøringer. Disse referater har været sendt til god- 
kendelse hos de afhørte. 

Den foreskrevne arbejdsform har ikke lettet Kommissionens arbejde. En mere 
uformel og direkte afhøringsform ville have fremskyndet arbejdet og muligvis 
også gjort det lettere at indhente og vurdere oplysninger, men dette har ikke været 
muligt inden for de lovmæssige rammer, der gælder for Kommissionen. 

Endvidere har Kommissionen ført et antal mere uformelle samtaler med en 
række danske og udenlandske personer, herunder personer fra de overvågede 
miljøer. Disse samtaler er foregået på andre vilkår end Kommissionens afhørin- 
ger. Kommissionen har således ikke kunnet forelægge de pågældende personer 
dokumenter fra PET's arkiv, de har ikke udtalt sig under vidnepligt, og Kommis- 
sionen har lovet dem anonymitet. Dermed har personerne haft lejlighed til at 
udtale sig om aktiviteterne i de overvågede miljøer uden at risikere konflikt med 
miljøerne eller myndighederne. Der er ikke ført retsbog, hvad angår samtalerne 
med personerne fra de overvågede miljøer, men der er optaget anonymiseret 
referat, og i det omfang, der i beretningen er henvist til disse samtaler, er det sket 
i anonymiseret form. 

Kommissionen har yderligere været i telefonisk forbindelse med en række 
personer, der har givet oplysninger, ligesom der har været mulighed for skriftligt 
og mundtligt at henvende sig til Kommissionen. Flere personer har gjort brug 
af denne mulighed, og i flere tilfælde har Kommissionen draget direkte nytte af 

sådanne henvendelser, idet oplysninger tilgået Kommissionen ad denne vej er 
indgået i Kommissionens beretning. 

I beretningen er en lang række navne anonymiseret. Det fremgår af forar- 
bejderne til loven om Kommissionen, at ”der lægges stor vægt på hensynet til, 
at navne på personer, som har været i efterretningstjenestens søgelys, ikke nu 
fremdrages og blotlægges mange år efter”. Beretningen afspejler dette hensyn, 
som bygger på den opfattelse, at det ville ”være i strid med almindelige retsple- 
jemæssige principper, hvis personer, som ikke dengang blev retsforfulgt, nu i 
forbindelse med afhøring af ansatte i efterretningstjenesten skulle udsættes for 
offentlig omtale af de mistanker, som efterretningstjenesten på et tidspunkt har 
rettet mod dem” Ved læsningen af beretningen er det vigtigt at være opmærk- 
som på, at loven således har forudsat, at der var grænser for, i hvilket omfang der 
kan nævnes navne i beretningen. 

En vigtig faktor med hensyn til Kommissionens afhøringer er den tid, der 
for de flestes vedkommende er gået siden ansættelsen i PET og siden de for- 
hold, hvorom der er foretaget afhøring. Kommissionen har således meget ofte 
fået det svar, at den afhørte ikke erindrede det passerede eller, at den pågæl- 
dende var i tvivl om sit kendskab overhovedet til det pågældende materiale eller 
andet i forbindelse med det pågældende sagsforhold. De enkelte medarbejderes 
viden var begrænset til eget sagsområde. I tjenesten gjaldt det såkaldte ”need to 
know”-princip, der indebærer, at ingen medarbejder i princippet ved mere end 
det nødvendige for at udføre den funktion, som den pågældende er sat til. Det 
hører således med til forståelsen af arbejdskulturen i PET, at næppe nogen, end 
ikke tjenestens ledelse, på noget tidspunkt har haft et fuldstændigt overblik over, 
hvad der skete i tjenesten. Ledelsen har selvfølgelig haft ansvaret, men de særlige 
forhold i en sådan tjeneste forudsætter samtidig en ikke ubetydelig grad af tillid 
til, at de enkelte medarbejdere arbejder inde for de fastlagte rammer. For Kom- 
missionen har dette igen betydet, at en række spørgsmål, som en gennemgang af 
arkivmaterialet gav anledning til at stille, ikke har kunnet besvares. 

Denne beretning er i sin størrelse og med hensyn til tidsforbrug en parallel 
til Den Parlamentariske Kommissions beretning, der blev afgivet i årene efter 2. 
Verdenskrig på grundlag af en undersøgelse af de enkelte ministres og højtstå- 
ende embedsmænds adfærd. Dengang handlede det om et politisk ansvar for 
besættelsestidens politik. 

Kommissionen har tillige haft som en del af sin opgave, dog kun for tidsrum- 
met 1968-89, at vurdere, om PET's virksomhed med hensyn til overvågning af 
politisk virksomhed blev udøvet i overensstemmelse med de regler og retnings- 
linjer, der var fastsat af Folketinget eller regeringen. Den mest tidskrævende op- 

gave har imidlertid været — på grundlag af det hidtil utilgængelige og som nævnt 
ufuldstændige materiale — at tegne et billede af PET's aktiviteter i forhold til det 
politiske liv i Danmark. Det er på baggrund af disse omfattende historiske be- 
skrivelser, at de retlige vurderinger er foretaget. 

Den følgende sammenfatning af Kommissionens arbejde er et forsøg på i 
sammenfattende form at skildre PET som institution og de opgaver, som efter- 
retningstjenesten stod over for samt resultaterne af PET's overvågning, således 
som billedet har tegnet sig for Kommissionen. Desuden er det hensigten at be- 
skrive hovedresultaterne af Kommissionens undersøgelse af PET's virksomhed, 
altså at præsentere de resultater også af mere kritisk karakter om PET's virksom- 
hed under den kolde krig, som Kommissionen er nået frem til. Sammenfatnin- 
gens anden del består i en oversigt over indholdet af de enkelte bind. 

Beretningen er med sine 16 bind meget udførlig, og den indeholder mange 
detaljer. Kommissionen har drøftet, hvor omfattende beretningen burde være, 
og er nået til den konklusion, at en detaljeret beretning bedst ville tilfredsstille 
de intentioner, der i sin tid lå bag loven, om at give offentligheden indsigt i PET's 
arbejde og resultaterne heraf. Man kan diskutere, om det er for meget, og mange 
vil formentlig være tilfredse med en redegørelse for hovedlinjerne i Kommis- 
sionens arbejde og resultater. Det er en sådan, som foreligger i dette bind, hvor 
netop hovedlinjerne trækkes op for den, der gerne vil have overblik og er tilfreds 
med det, eller som vil kende helheden inden studiet af de enkelte sider af PET's 
aktiviteter, som de er beskrevet i de enkelte bind. 

Kommissionen har haft fem medlemmer. Formanden, Leif Aamand, er dom- 
mer i Østre Landsret, to medlemmer, Ditlev Tamm og Jens Vedsted-Hansen, 
er begge juridiske professorer udpeget af de juridiske fakulteter (i Århus: Det 
juridiske Institut) ved universiteterne i København og Århus, mens yderligere to 
medlemmer er historikere, lektor, ph.d. Johnny Laursen og adjunkt, ph.d. Regin 
Schmidt, udpeget af de historiske institutter ved de to universiteter. 

Yderligere er Kommissionen blevet bistået af et sekretariat bestående af histo- 
rikere og jurister. Kommissionen og sekretariatet, sidstnævnte ledet aflandsdom- 
mer Michael Kistrup, har arbejdet som en enhed, hvor de enkeltes sagkundskab 
er udnyttet så godt som muligt i forbindelse med beretningens konklusioner. 


5. Landsdommer Ulla Rubinstein, Østre Landsret, blev i 1999 formand for Kommissionen, men hun 
afløstes på grund af sygdom den 1. juli 2000 af landsdommer Leif Aamand. Lektor dr.phil. Henrik 
S. Nissen udtrådte af Kommissionen den 15. juni 2005 af helbredsmæssige årsager, og i hans sted 
udpegedes adjunkt, ph.d. Regin Schmidt som nyt medlem af Kommissionen. 

Kommissionens udspørger har været advokat Axel Kierkegaard. Der har mel- 
lem Kommissionens medlemmer været enighed om meget, men der har også 
på væsentlige punkter været divergerende opfattelser. Det gælder visse juridiske 
vurderinger. Til gengæld har der i det væsentlige været enighed om den histo- 
riske beskrivelse af tjenesten og dens overvågning. Som det vil fremgå, har der 
først og fremmest været uenighed om forståelsen af regeringserklæringen af 30. 
september 1968 og denne erklærings retlige status og betydning.” 

Tilsvarende undersøgelser af sikkerhedstjenester som den danske er gen- 
nemført i både Norge og Sverige. Resultatet af den norske undersøgelse, der har 
været omtalt i forbindelse med nedsættelsen af denne Kommission, forelå i 1996 
som Dokument nr. 15. Rapport til Stortinget fra kommisjonen som ble nedsatt 
av Stortinget for å granske påstander om ulovlig overvåkning av norske borgere 
(Lund-rapporten). I tilknytning til rapportens emne foreligger også en historisk 
undersøgelse af den norske efterretningsvirksomhed under den kolde krig: Den 
hemmelige krigen. Overvåkning i Norge 1914-1997, udgivet i 1998. I Sverige ud- 
sendtes i 2002 en betænkning om Rikets såkerhet och den personliga integriteten. 
De svenska såkerhetstjånesternas forfattningsskyddande verksamhet sedan år 1945 
(SOU 2002:87), der ligeledes er ledsaget af en række bind med historiske under- 
søgelser. Kommissionen har haft lejlighed til at gøre sig bekendt med disse frem- 
stillinger. Den her foreliggende beretning adskiller sig fra de norske og svenske 
undersøgelser. Den norske beretning er i forhold til den danske mindre udfør- 
lig, og navnlig den historiske beskrivelse er mere omfattende og detaljeret i den 
danske beretning end i den norske. De svenske forhold adskiller sig en del fra 
de danske, og det svenske udvalgs kommissorium er ligesom den norske kom- 
missions mere omfattende, da kommissionen blev bedt om at undersøge både 
politiets og den militære efterretningstjeneste. Dertil kommer, at den svenske 
beretning tog udgangspunkt i allerede eksisterende forskningsprojekter. Den her 
foreliggende danske beretning minder dog om den svenske beretning på den 
måde, at de begge er opdelt i et større antal bind, der beskriver og redegør for 
tjenesternes virksomhed i forhold til bestemte miljøer (f.eks. protestbevægelser, 
politiske partier, kommunistpartier mv.). 


6 Kommissionens arbejdsform, spørgsmålet om vidner, PET's og andres arkiver mv. beskrives i bind 
1 Indledning, kap. 2-6. 

Politiets Efterretningstjeneste 


Bogstaverne PET er en forkortelse for Politiets Efterretningstjeneste. I Danmark 
findes også en anden statslig efterretningstjeneste, Forsvarets Efterretningstje- 
neste, og det er vigtigt for forståelsen af det arbejde, der er udført af Kommis- 
sionen, at holde for øje, at Kommissionen alene har beskæftiget sig med politiets 
efterretningsvirksomhed og kun i begrænset omfang kommer ind på anden ef- 
terretningsvirksomhed. Der er altså ikke tale om en undersøgelse af al efterret- 
ningsvirksomhed i Danmark i årene efter 2. Verdenskrig, men en undersøgelse, 
der særligt er rettet mod politiets efterretningsvirksomhed, og som yderligere 
er begrænset til overvågning af politiske miljøer. Under den kolde krig var der 
dog et vist samarbejde mellem PET og FE. Uanset at de to tjenester undertiden 
konkurrerede med hinanden, samarbejdede de også, f. eks. i spørgsmål om spio- 
nagebekæmpelse, men også når det gjaldt efterforskning af meningspåvirkning. 
PET og FE befandt sig således på en gang i et samarbejds- og konkurrencefor- 
hold.7 

For at forstå PET's karakter som efterretnings- eller snarere sikkerhedstjeneste 
er det nødvendigt at se tjenesten i en større sammenhæng, som har at gøre med 
spørgsmålet om, hvad en ”efterretningstjeneste” og en ”sikkerhedstjeneste” er. 
Overordnet set er begrebet ”efterretningstjeneste” en samlebetegnelse, der dæk- 
ker over statslige institutioner, der på forskellige områder og med forskellige 
metoder har til opgave at identificere indre og ydre trusler mod de eksisterende 
samfund. En ”sikkerhedstjeneste” har et mere begrænset virkefelt og er etableret 
med det formål at sikre en stats indre sikkerhed. Det betyder, at en sikkerheds- 
tjeneste er en statslig institution, der foretager sikkerhedsundersøgelser for sta- 
ten, og som identificerer trusler mod staten inden for dens landegrænser. Lidt 
forenklet kan man sige, at efterretningstjenester ofte opererer på modstanderens 
område og da typisk i strid med det pågældende lands love, mens sikkerhedstje- 
nester nøje skal overholde eget lands love. 

Der findes forskellige typer efterretningstjenester med forskellige opgaver. 
Nogle virker i udlandet eller i forhold til udlandet, andre har interne opgaver i 
det pågældende land. Eksempler på tjenester af civil karakter, hvis virksomhed 
er rettet mod udlandet, er det amerikanske CIA (Central Intelligence Agency), 


7. Forholdet mellem PET og FE behandles flere steder i Kommissionens beretning, mest udførligt i 
bind 5 Stay-Behind og Firmaet, kap. 1-3. Desuden beskrives forholdet mellem de to institutioner i 
den tidlige fase af den kolde krig i bind 2 Politiets Efterretningstjeneste 1945-1968. 

det britiske MI6 (Secret Intelligence Service) og det vesttyske BND (Bundes- 
nachrichtendienst). Andre efterretningstjenester beskæftiger sig med elektro- 
nisk aflytning og afkodning af meddelelser, f.eks. det amerikanske NSA (Natio- 
nal Security Agency). Sådanne tjenester spillede en vigtig rolle i årene under den 
kolde krig, blandt andet fordi afkodning af fjendens hemmelige, krypterede, og 
på anden vis maskerede beskeder ofte rummede vigtige oplysninger om fjen- 
dens formåen og hensigter. En tredje type er de civile sikkerhedstjenester, ek- 
sempelvis det amerikanske FBI (Federal Bureau of Investigation), der tillige var 
et forbundspoliti, og det britiske MI5 (British Security Service), som under den 
kolde krig blandt andet var ansvarlig for udøvelse af kontraspionage, det vil sige 
efterretningsvirksomhed, der går ud på at forhindre ”fendenv” i at få adgang til 
hemmeligt materiale af betydning for landets sikkerhed. Opsporing og overvåg- 
ning af blandt andet udenlandske agenters virksomhed på eget territorium er en 
vigtig del af kontraspionagen. 

Den militære efterretningstjeneste var i Sovjetunionen GRU (Glavnoje 
Rasvedyvatelnoje Upravlenije), i USA var det DIA (Defense Intelligence Agen- 
cy), i Østtyskland var det den såkaldte Verwaltung Aufklårung og i Danmark 
FE (Forsvarets Efterretningstjeneste). Disse tjenester havde som hovedopgave 
at indsamle og bearbejde information om udenlandske militære styrker og in- 
tentioner samt formulere trusselsvurderinger. I forhold til sådanne udenlandske 
tjenester, som virkede i Danmark, havde PET vigtige observationsopgaver. 

Endelig havde politiet egne efterretningstjenester i Norden, som, når man ser 
på deres funktion, nok så præcist kan betegnes som sikkerhedstjenester. I Norge 
og Sverige var det henholdsvis POT (Politiets Overvåkningstjeneste) og SÅPO 
(Såkerhetspolisen), mens det i Danmark var PET, Politiets Efterretningstjeneste. 
Undertiden tales i efterretningsjargon om sådanne tjenester som søstertjenester. 

Uden for disse kategorier var det sovjetiske hemmelige statspoliti KGB (Ko- 
mitet Gosudarstvennoj Besopasnosti), der indtager en særstilling. KGB's akti- 
viteter var omfattende og sammensatte, og de fik stor betydning også for PET's 
arbejde i Danmark. KGB vil derfor blive nævnt flere gange i den følgende frem- 
stilling. KGB udførte blandt andet udlandsspionage, og blandt de lande, hvor 
KGB virkede, var også Danmark. Men KGB forsøgte — ligesom f.eks. CIA og 
MI6 — foruden spionage også at påvirke den offentlige meningsdannelse i andre 
lande, herunder Danmark. Samtidig var det KGB, der førte tilsyn med overvåg- 
ningen af de sovjetiske land- og søgrænser, og det var KGB, der havde ansvaret 
for de sovjetiske kernevåben. Dertil kommer endnu andre opgaver herunder 
Gulag-systemet. Samlet set var KGB under den kolde krig verdens største efter- 
retnings- og sikkerhedstjeneste og formentlig større end samtlige vestlige efter- 

retningstjenester tilsammen. At KGB både stod for den indre sikkerhed og ydre 
spionage, var dog ikke noget særsyn i østbloktjenesterne. Såvel det østtyske Stasi 
som det rumænske Securitate havde disse to felter som arbejdsområde. 

PET havde opgaver af efterretningsmæssig karakter, men var først og frem- 
mest en sikkerhedstjeneste, der virkede indadtil i landet, hvor det var en af tjene- 
stens opgaver at overvåge personer og politiske organisationer, der var mistænkt 
for at ville benytte ulovlige midler som led i politisk virksomhed. Det var især 
personer og organisationer, der havde kontakt til udenlandske efterretnings- 
tjenester, men også personer og organisationer som efter tjenestens opfattelse 
kunne tænkes at anvende vold. Et vigtigt middel i denne overvågning var regi- 
strering af personer og organisationer. 

En anden vigtig opgave for PET var at sikkerhedsundersøge danske statsbor- 
gere, der i deres arbejde kunne få adgang til fortroligt materiale, og også forsva- 
rets personel. Personer, der var ansat i en stilling, hvor de havde mulighed for 
at sabotere såkaldte nøglepunkter, dvs. virksomheder, kommunikationsknude- 
punkter, militære installationer osv., som var af stor strategisk betydning, blev 
indtil 1968 opført i et såkaldt nøglepunktskartotek. Sikkerhedsgodkendelsen af 
den enkelte person blev ikke foretaget af PET, men af den myndighed, der mod- 
tog resultaterne af PET's sikkerhedsundersøgelse.? 

Det kan være vanskeligt at holde PET's forskellige opgaver helt ude fra hin- 
anden. I princippet beskæftiger Kommissionen sig alene med den del af PET's 
virksomhed, som havde med overvågning af politiske miljøer at gøre, f.eks. DKP, 
venstrerevolutionære og nazistiske partier og protestbevægelser. På grund af 
den kolde krigs karakter, hvor udenlandske efterretningstjenester virkede også 


8 … Spørgsmålet om PET's forhold til udenlandske efterretningsmyndigheder og de forskellige typer af 
sådanne institutioner er et gennemgående tema i Kommissionens beretning. Udviklingen i PET's 
samarbejde med andre landes efterretnings- og sikkerhedstjenester beskrives i Kommissionens be- 
retning bind 4 PET'S virkemidler, 1. del. Det mest indgående signalement af KGB og dele af dets 
virksomhed i Danmark præsenteres i bind 13 KGBS kontakt- og agentnet i Danmark under den 
kolde krig, se især indledningen. Forholdet til et antal vestlige efterretningstjenester beskrives for 
den tidlige tids vedkommende endvidere i bind 5 Stay-behind og Firmaet, mens PET's kamp mod 
udenlandske myndigheders ageren på dansk jord beskrives i bind 6 PET'S overvågning af Danmarks 
Kommunistiske Parti 1945-1989; bind 7 PET'S overvågning af de politiske partier 1945-1989 samt bind 
10 PET'S overvågning af protestbevægelser 1945-1989. Emnet berøres også spredt i bind 14 PET'S virk- 
somhed i forhold til Grønland og Færøerne, idet PET i den forbindelse forsøgte at modvirke eventuel 
sovjetisk efterretningsvirksomhed i disse landsdele. 

9. Se nærmere i Kommissionens beretning bind 8 PET'S overvågning af arbejdsmarkedet 1945-1989, del 
i, 

på dansk område, udførte PET imidlertid opgaver, som ikke direkte er omfattet 
af Kommissionens kommissorium, men som det er nødvendigt at kende til for 
at forstå baggrunden for dele af den politiske overvågning, og som derfor i et 
vist omfang beskrives i beretningens forskellige bind. Det drejer sig om kontra- 
spionage, hvor PET havde som opgave at forhindre udenlandsk spionage mod 
Danmark, ligesom PET havde som opgave at opspore og overvåge udenlandske 
agenter, der havde kontakt til danske statsborgere. 

I denne forbindelse og overhovedet for at forstå PET's arbejdsvilkår skal det 
understreges, at PET set i både sammenlignende og internt perspektiv var en 
numerisk lille tjeneste. Fra ca. 45 medarbejdere i 1950 voksede staben til udførel- 
sen af PET's funktioner i 1960'erne og 1970'erne til mellem 100 og 200 fastansatte 
medarbejdere. I 1988 — kort før den kolde krigs afslutning — var antallet af fast- 
ansatte 326. Disse tal dækker over både politifolk, jurister og kontorpersonale. 
Dertil kommer PET's kilder og kontakter. Det har ikke været muligt at opgøre 
det samlede antal kilder og kontakter. 

Først efter afslutningen af den kolde krig er der sket en markant stigning i 
PET's medarbejderstab til omkring 750 som led i en udvikling af tjenesten, som 
vilkårene i årene inden 1989 slet ikke gav mulighed for. I dag spiller overvågning 
af terrorforbindelser og bandekriminalitet en større rolle. 

Til sammenligning kan det nævnes, at den østtyske statssikkerhedstjeneste, 
MfS/Stasi, havde mindst 90.000 fastansatte medarbejdere. Det sovjetiske KGB 
skal have haft 400.000 faste medarbejdere. Selv om det tages i betragtning, at 
både Østtyskland og Sovjetunionen såvel geografisk som målt i forhold til be- 
folkningstal var større og for Sovjetunionens vedkommende meget større lande 
end Danmark, og at de to tjenester havde flere opgaver end PET, er det alligevel 
klart, at der er tale om helt andre dimensioner. Det er Kommissionens indtryk, at 
PET også havde færre medarbejdere end det norske POT og det svenske SÅPO. 

At PET var en meget lille tjeneste kan også illustreres ved at sammenligne 
PET's medarbejderstab med antallet af ansatte på de diplomatiske repræsenta- 
tioner i Danmark, der var genstand for overvågning. Antallet steg fra ca. 219 i 
1969 over 281 i 1978 til 342 i 1988. 

Personalet ved østlige repræsentationer i Danmark 


1969 1978 1988 
Sovjetunionen 80 (25) 102 (30) 121 (38) 
Polen 38 (10) 50 (10) 41 (13) 
Tjekkoslovakiet 24 (4) 31 (7) 32 (11) 
Ungarn 14 (3) 17(2) 20 (10) 
DDR FoR 24 (2) 44 (7) 
Rumænien 15 (3) 18 (6) 13 (4) 
Bulgarien 15 (2) 13 (0) 27 (4) 
Kina 15 (3) 26 (11) 40 (4) 
Nordkorea - - 4 (3) 
I alt 219 (51) 281 (66) 342 (94) 


Tallene i parentes angiver antallet af mistænkte og identificerede efterretningsofficerer. 


Antallet af medarbejdere på østblokkens repræsentationer i Danmark under den 
kolde krig oversteg antallet af PET-medarbejdere.” 

Kendetegnende for PET's virke i Danmark er, at tjenesten grundlæggende 
nød politisk opbakning fra de tre store partier: Socialdemokratiet, Det Konser- 
vative Folkeparti og Venstre. Mens der i Norge og Sverige tegner sig et billede 
af sikkerhedstjenester, der i vidt omfang var orienteret imod og indrettede sig i 
forhold til socialdemokratiske regeringer, betød det forhold, at ingen af de po- 
litiske partier i Danmark gennem den kolde krig havde absolut flertal, at tjene- 
sten ikke fremtræder som båret af et bestemt politisk parti, men af synspunkter, 
der inden for efterretningsområdet var fælles for de regeringsbærende partier. 
Fraset perioden 1982-88 stod Socialdemokratiet, Det Konservative Folkeparti og 


10 PET's historie, størrelse og udvikling beskrives i bind 1 Indledning, i bind 2 Politiets Efterretningstje- 
neste 1945-1968, kap. 4 og 5 samt i bind 3 Regeringserklæringen og PET'S registreringer på det politiske 
område 1968-1989. Tabellen med oplysninger om antallet af ansatte ved de østlige ambassader er 
gengivet fra bind 6 PET' overvågning af Danmarks Kommunistiske Parti 1945-1989, del 4. 

Venstre sammen om sikkerhedspolitikken, og et lignende mønster tegner sig 
derfor ikke overraskende med hensyn til betydningen af politiets efterretnings- 
virksomhed i takt med, at tjenestens opgaver i stigende omfang bevægede sig 
fra spørgsmål om statens umiddelbare sikkerhed til spørgsmål, som havde at 
gøre med opretholdelse af ro og orden. På den måde bliver den her foreliggende 
beretning, foruden at være en redegørelse for en bestemt del af PET's virksom- 
hed, et bidrag til forståelse af dansk politik på et område, som ikke hidtil i større 
omfang har været inddraget som led i beskrivelsen af dansk politik i de år, hvor 
denne grundlæggende enighed om væsentlige områder tegnede den såkaldte 
danske konsensuspolitik. Uanset politisk uenighed om mange også væsentlige 
spørgsmål bestod der grundlæggende mellem de toneangivende politiske partier 
enighed omkring helt basale sikkerhedsspørgsmål og med hensyn til forståelsen 
af, hvorledes demokratiet skulle værnes. 

Partiet Det Radikale Venstres politiske synspunkter indtager i den forbindelse 
en særstilling. Partiet stod under den kolde krig i lang tid i princippet som mod- 
stander af det danske NATO-medlemskab, og partiet var også kritisk indstillet 
over for efterretningstjenesterne, der af Det Radikale Venstre blev opfattet som 
demokratisk problematiske. I beretningen beskrives det, hvordan partiet allige- 
vel indgik i forskellige regeringer med deltagelse af Socialdemokratiet, Venstre 
og Det Konservative Folkeparti, og det beskrives, hvordan disse partier imøde- 
kom Det Radikale Venstres betænkeligheder ved blandt andet i 1964 at nedsætte 
Wamberg-udvalget og senere i 1968 at fremsætte den såkaldte regeringserklæ- 
ring. Det Radikale Venstres relative styrke kan ud over partiets placering som 
”tungen på vægtskålen” især forklares med, at partiets synspunkter ofte deltes af 
en kritisk offentlighed, der var betænkelig ved omfanget af PET's registreringer. 
Desuden blev De Radikales synspunkter bakket op af patierne VS, SF og DKP 
samt dele af Socialdemokratiets venstrefløj. Med hensyn til De Radikale spores 
et skisma mellem på den ene side partiets ledende politikere, undertiden i re- 
geringspositioner, der havde en pragmatisk holdning til efterretningsvirksom- 
hed og som i forhandlinger udviste forståelse for PET's virksomhed, og et mere 
kritisk bagland, der ofte var at finde blandt eller støttede dem, der rejste kritisk 
debat om PET. Overordnet kom Det Radikale Venstre i praksis også til at indgå 
i den kreds af partier — dvs. sammen med Socialdemokratiet, Venstre og Det 
Konservative Folkeparti — der stod bag PET." 


nm … Beskrivelsen af de regeringsbærende politiske partiers holdning til PET samt deres sikkerheds- og 
retspolitiske grundsynspunkter er et gennemgående tema i Kommissionens beretning og udgør en 

De første år 


Et tilbageblik på PET's forhistorie viser, at i 1930'erne blev dansk efterretnings- 
virksomhed først og fremmest varetaget af tre myndigheder: Rigspolitichefens 
fremmedpoliti, politiadjudanten i Sønderjylland og Generalstabens Efterret- 
ningssektion (GE), og det var først i 1939, at der blev oprettet et centralt sikker- 
hedspoliti (SIPO) under rigspolitichefembedet med den dobbelte opgave dels at 
modvirke trusler udefra, dels at beskytte samfundsmagten mod indre trusler. I 
Københavns Politi havde man endvidere siden 1927 haft en såkaldt sikringsaf- 
deling, afdeling D, der tillige havde visse efterretningsopgaver. Arbejdsdelingen 
mellem Københavns Politis afdeling D og sikkerhedspolitiet under rigspolitiche- 
fembedet var fra 1939, at sidstnævnte skulle tage vare på politiets efterretnings- 
arbejde i provinsen, mens førstnævnte skulle forestå politiets efterretningsvirk- 
somhed i hovedstaden. Dette skabte en vis rivalisering mellem sikkerhedspolitiet 
og Københavns Politi. 

Efter befrielsen i maj 1945 oprettedes i juni måned under rigspolitichefen et 
nyt embede kaldet Rigspolitichefens Efterretningsafdeling, forkortet REA, som i 
1951 blev omdannet til Politiets Efterretningstjeneste. PET var ikke tænkt som 
en selvstændig efterretningstjeneste, der skulle operere efter egne normer, som 
adskilte sig fra den måde, hvorpå andre statsorganer virker. PET havde i sagens 
natur sin egen arbejdsform, men grundlæggende var PET en del af politiet og 
dermed undergivet de normer, der gjaldt for det øvrige politiarbejde. Denne for- 
ståelse af PET som en afdeling af politiet er vigtig for beskrivelsen og vurderin- 
gen af tjenestens virksomhed. En undersøgelse af PET's aktiviteter viser, at PET 
opererede inden for almindelige normer for efterforskning og politiarbejde med 
de særegenheder, der fulgte af arbejdets specielle karakter. 

Forholdet mellem REA (PET) på den ene side og det øvrige i denne sam- 


»”»o 


menhæng såkaldte ”åbne politi” på den anden side var, navnlig i de første årtier 


væsentlig del af grundlaget for Kommissionens overordnede forståelse af PET's stilling under den 
kolde krig. Emnet beskrives mere direkte i bind 2 Politiets Efterretningstjeneste 1945-68, kap. 3, samt 
i bind 3 Regeringserklæringen og PET; registreringer på det politiske område 1968-1989, kap. 1. Samt- 
lige bind, der beskriver den af PET gennemførte overvågning, bygger på dette grundsynspunkt. Se 
bind 6 PET'S overvågning af Danmarks Kommunistiske Parti 1945-1989, eksempelvis kap. 1; bind 7 
PET'S overvågning af politiske partier 1945-1989; bind 8 PET's overvågning af arbejdsmarkedet 1945- 
1989; bind 9 PET'S overvågning af den antiimperialistiske venstrefløj 1945-1989; bind 10 PET's over- 
vågning af protestbevægelser 1945-1989; bind 11 PET'S overvågning af den yderste højrefløj 1945-1994; 
bind 12 Operation Zeus. 

af den kolde krig, præget af en vis rivalisering, der som nævnt havde rødder i 
mellemkrigsårene. REAs rival var især Københavns Politi, der ikke var indstillet 
på at overdrage den nye tjeneste ansvaret for efterretningsarbejdet. PET gik dog 
sejrrigt ud af rivaliseringen, da hele politiets efterretningsvirksomhed i 1966 blev 
underlagt PET. Væsentlig for denne proces var det arbejde med at professio- 
nalisere, effektivisere og afpolitisere PET, der blev udført under PET-cheferne 
E. Mogens Jensen (1957-64) og Arne Nielsen (1964-70). 

Hvor REAs, senere PET's arbejde, i de allerførste efterkrigsår under ledelse af 
Troels Hoff (1945-49), Alex Haslund (1949-50) og Ernst Brix (1951-57) i høj grad 
var knyttet til enkeltpersoner og enkeltpolitikeres, eksempelvis H.C. Hansens 
personlige netværk, blev disse netværk gradvis afviklet i slutningen af 1950'erne. 
Desuden blev arbejdet med at indsamle oplysninger styrket, arbejdet blev ratio- 
naliseret blandt andet gennem etablering af officielle kommandoveje, og PET's 
internationale samarbejde blev opprioriteret gennem tosidige og flersidige sam- 
arbejdsrelationer. Dette sidstnævnte arbejde var allerede påbegyndt kort tid efter 
befrielsen i 1945, hvor REA og GE havde haft kontakt til britiske og amerikan- 
ske samt norske og svenske efterretningstjenester. Med Danmarks tilslutning til 
Atlantpagten i 1949 (fra 1950: NATO) blev efterretningskontakterne yderligere 
udvidet, og fra midten af 1950'erne stod PET desuden i forbindelse med vest- 
tyske efterretningsmyndigheder. Denne proces fortsatte i de følgende år, og med 
Danmarks optagelse i EF i 1973 blev også PET's forbindelser til det europæiske 
efterretningsnetværk styrket. I slutningen af 1960'erne var PET således en ganske 
vist lille, men fagligt kompetent tjeneste.” 

I den kolde krigs første år synes PET's arbejde forholdsvis begrænset, hvad 
angår indsamling af efterretninger. Til gengæld bestræbte tjenesten sig på at 
overvåge landets sikkerhed blandt andet gennem registrering af personer, der 
blev mistænkt for at udgøre en trussel mod denne sikkerhed. Hvem det kunne 
være var ikke entydigt, men udgangspunktet for REA/PET's overvågning og 
registreringspraksis var de retningslinjer, der blev givet tjenesten af skiftende 
regeringer gennem Justitsministeriet. I første omgang var det som led i retsop- 
gøret REAs opgave at registrere og overvåge personer, der var kendt for deres 
nationalsocialistiske sindelag før og under besættelsen. Dette tjenstlige pålæg 


12. Se mere herom i Kommissionens beretning bind 1 Indledning, kap. 4; bind 2 Politiets Efterretnings- 
tjeneste 1945-1968, kap. 1-3, 8; og bind 4 PET'S virkemidler, del 1. Rivaliserings- og samarbejdsfor- 
holdet mellem det åbne politi og PET beskrives mere indgående i bind 10 PET' overvågning af 
protestbevægelser 1945-1989, navnlig kapitel 3, 4,8 og 9. 

afspejlede det forhold, at nazismen i de første efterkrigsår fortsat opfattedes som 
en trussel mod det bestående samfund. Senere — i takt med udviklingen i den 
kolde krig — blev kommunister over en bred front registreret, mens udviklingen 
i slutningen af 1950'erne og navnlig i løbet af 1960'erne, hvor en lang række nye 
politiske grupperinger på venstrefløjen opstod, førte den politiske overvågning 
i nye retninger. Senere blev den yderste højrefløj igen et miljø, der havde PET's 
interesse.” 

En central opgave for PET under den kolde krig var at forebygge forbrydelser 
mod statens selvstændighed og sikkerhed og forbrydelser mod statsforfatnin- 
gen og de øverste statsmyndigheder. Bestemmelserne herom findes i den danske 
straffelovs kapitler 12 og 13. Af særlig betydning er bestemmelserne i $ 107 om 
spionage til fordel for en fremmed magt, $ 108 om andre handlinger, ”hvorved 
en fremmed efterretningstjeneste sættes i stand til eller hjælpes til umiddelbart 
eller middelbart at virke inden for den danske stats område.” samt $ 1og om 
afsløring af statshemmeligheder. 

De nævnte paragraffer fik deres nuværende formulering ved en straffelovs- 
ændring i 1952, og de går ofte under navnet femtekolonneloven. Erfaringerne fra 
retsopgøret viste, at straffelovens bestemmelser var utilstrækkelige, og lovæn- 
dringen var udtryk for, at man fra politisk side fandt det nødvendigt at præci- 
sere, hvor grænsen gik for landsforræderi, således at man undgik en gentagelse 
af situationen efter befrielsen i 1945, hvor Folketinget med tilbagevirkende kraft 
havde vedtaget et straffelovstillæg, der kriminaliserede en række handlinger, der 
opfattedes som landsforræderiske. Femtekolonneloven kan således også ses som 
et politisk signal fra de regeringsbærende partier til DKP. 

Der findes som nævnt ingen lovgivning specielt for PET, men ligesom for 
politiet i øvrigt gjaldt og gælder retsplejeloven for PET. Især var retsplejelovens 
regler om tvangsindgreb af betydning for PET." 

Mens der ikke gælder nogen lov specielt for PET's virksomhed, fastsatte skif- 
tende regeringer gennem Justitsministeriet retningslinjer for tjenestens virk- 


13 Om PET's opgaver se Kommissionens beretning bind 2 Politiets Efterretningstjeneste 1945-1968, kap. 
2 og 5; bind 3 Regeringserklæringen og PET'S registreringer på det politiske område 1968-1989, kap. 2. 
Vedr. den gennemførte overvågning henvises til bind 6 PET'S overvågning af Danmarks Kommuni- 
stiske Parti 1945-1989; bind 7 PET'S overvågning af politiske partier 1945-1989; bind 8 PET's overvåg- 
ning af arbejdsmarkedet 1945-1989; bind 9 PET'S overvågning af den antiimperialistiske venstrefløj 
1945-1989; bind 10 PET'S overvågning af protestbevægelser 1945-1989, bind 11 PET'S overvågning af den 
yderste højrefløj 1945-1994. Se også nedenfor afsnittet ”PET's ”trusselsbillede 1945-89”. 

14. Jf. Kommissionens beretning bind 15 Særudtalelse og juridiske notater. 

somhed. Det første cirkulære fra Justitsministeriet til REA stammer fra den 
31. maj 1947. Daværende justitsminister var Aage Elmquist fra partiet Venstre. 
Cirkulæret fastslog, at det var REASs opgave at forhindre anslag mod statens sik- 
kerhed samt at indsamle oplysning om kræfter, ”som paa ulovlig vis virker eller 
kan antages at virke opløsende paa det danske Samfunds Eksistens…”. 

Det blev ved den lejlighed med en formulering, som senere blev gentaget i 
regeringserklæringen fra 1968, i cirkulæret understreget, at registrering af per- 
soner ikke måtte finde sted ”alene paa Grundlag af en Persons lovlige politiske 
Virksomhed”. REA måtte altså ikke registrere kommunister, alene fordi de var 
medlemmer af DKP, men omvendt var det tjenestens opgave at indsamle oplys- 
ninger om kræfter, der kunne ”antages” at virke opløsende på samfundet. 


Justitsministre 
Periode Justitsminister 
1945 Niels Busch-Jensen (S) 
1945-1947 Aage Elmquist (V) 
1947-1950 Niels Busch-Jensen (S) 
1950 Vilhelm Buhl (S) 
1950 K.K. Steincke (S) 
1950-1953 Helga Pedersen (V) 
1953-1964 Hans Hækkerup (S) 
1964-1968 K. Axel Nielsen (S) 
1968-1971 Knud Thestrup (K) 
1971-1973 K. Axel Nielsen (S) 
1973 Karl Hjortnæs (S) 
1973-1975 Nathalie Lind (V) 
1975-1977 Orla Møller (S) 
1977-1978 Erling Jensen (S) 
1978-1979 Nathalie Lind (V) 
1979-1981 Henning Rasmussen (S) 

Hans Engell (K) 


Den passus i 1947-cirkulæret, der fastslog, at REA ikke måtte registrere borge- 
re ”alene på grundlag” af politisk tilhørsforhold, blev tilbagekaldt året efter af 
den socialdemokratiske justitsminister N. Busch-Jensen. Tilbagekaldelsen skete 
i form af en meddelelse af 4. maj 1948, der tillod registrering af kommunister. 
Der henvistes til ”… de Erfaringer, der er indhøstet i de Lande, som er eller har 
været udsat for Pres fra sovjetrussisk Side”, hvorefter man ikke kunne ”se bort 
fra Muligheden af, at Kommunistpartiet her i Landet eller i alt Fald dette Partis 
mere yderliggaaende Fløj udøver eller forbereder sig paa at udøve en mere el- 
ler mindre vidtgaaende 5” Kolonne-Virksomhed med en russisk Besættelse [i 
margen: el. lignende] for Øje”. På dette grundlag meddelte Justitsministeriet, 
”… at Justitsministeriets fortrolige Cirkulære af 31. Maj 1947 ikke er til Hinder 
for, at Politiet overvaager og registrerer yderliggaaende Medlemmer af Kommu- 
nistpartiet, hvorved bemærkes, at Justitsministeriet er klar over, at det vil være 
praktisk vanskeligt eller endog ugørligt at drage en skarp Sondring mellem de 
Kommunister, der vil deltage i 5 Kolonne-Virksomhed, og dem, der stiller sig 
afvisende heroverfor.” 

Meddelelsen fra Justitsministeriet afspejlede den omstændighed, at Danmark 
i marts 1948 havde oplevet den såkaldte påskekrise, hvor dele af det politiske liv 
frygtede en sovjetisk invasion. Samtidig afspejlede meddelelsen to modsatret- 
tede hensyn, der skulle komme til at knytte sig til PET's efterforskning og over- 
vågning under hele den kolde krig. På den ene side blev PET af landets skiftende 
regeringer pålagt at orientere sig om forhold i politiske miljøer, som man mis- 
tænkte for at udfolde ulovlige aktiviteter, eller som man antog udfoldede poli- 
tisk virksomhed, der kunne udvikle sig til ulovlige aktiviteter. På den anden side 
måtte skiftende regeringer sikre sig, at den politiske overvågning og registrering 
holdt sig inden for, hvad man anså som det absolut nødvendige. Disse to hensyn, 
som pegede i modsatte retninger, blev af stor betydning for tjenestens virke. 


15. Spørgsmålet om kommunistregistreringen behandles indgående i Kommissionens beretning bind 
6 PET'S overvågning af DKP 1945-49, del 1 samt i Kommissionens beretning bind 2 Politiets Efter- 
retningstjeneste 1945-68, kap. 2. 

Fra maj måned 1948 kan der således iagttages en diskrepans mellem på den 
ene side offentlighedens opfattelse af omfanget af REA/PET's registreringer, og 
på den anden side tjenestens faktiske registreringspraksis. Offentlighedens op- 
fattelse af, at REA ikke måtte registrere kommunister, var baseret på udtalelser i 
blandt andet Folketinget af justitsminister Aage Elmquist om registrering, mens 
offentligheden ikke fik kendskab til meddelelsen fra 1948. 

Denne diskrepans skulle vise at blive et permanent fænomen under hele den 
kolde krig. Skiftende justitsministre fastholdt én ting udadtil, men pålagde PET 
noget andet indadtil. Allerede i 1940'erne og 1950'erne anmodede PET Justitsmi- 
nisteriet om, at det kom til at fremgå af instruksen for PET, at forbuddet mod 
registrering af lovlig politisk virksomhed var ophævet. Dette skete indirekte ved 
et nyt cirkulære fra januar 1952, som ophævede 1947-cirkulæret. Det fremgik 
imidlertid ikke positivt af det nye cirkulære, at PET nu kunne registrere kom- 
munister, men at det forholdt sig sådan blev heller ikke holdt inden for PET's fire 
vægge. I januar 1953 blev formændene for Socialdemokratiet, Venstre, Det Kon- 
servative Folkeparti, Det Radikale Venstre og Retsforbundet således orienteret 
om den førte politik. 

I en ny instruks af 30. november 1953 givet under den socialdemokratiske 
justitsminister Hans Hækkerup præciseredes tjenestens formål. PET havde, hed 
det, til formål at ”overvåge, forebygge og modvirke foretagender og handlinger, 
som må antages at rumme en fare for rigets selvstændighed og sikkerhed og den 
lovlige samfundsorden …”. 

Som væsentlige opgaver for PET blev anført syv, herunder: 


”1. Efterforskning i sager angående de i borgerlig straffelov kapitel 12 og 13 om- 
handlede forbrydelser, derunder spionage af enhver art, og kontrol med overhol- 
delsen af bestemmelser vedrørende ind- og udførsel af varer, for så vidt kontrollen 
er af efterretningsmæssig interesse… 


2. Bistand til planlæggelse og gennemførelse af forholdsregler til sikring mod spio- 


nage, sabotage, infiltration og lignende inden for statens og kommunernes civile 
administration og livsvigtige - offentlige eller private - institutioner og virksom- 
heder … 


3. Gennemførelse af den efterretningsmæssige kontrol med udlændinge. 
7. Indsamling og bearbejdelse af oplysninger, der er eller kan være af betydning for 
løsningen af de under 1-6 nævnte opgaver og for bedømmelsen af de sikkerheds- 


opgaver, der kan være anledning til at tage. Registreringen må indskrænkes til det 
absolut påkrævede” 

Samtidig blev det indskærpet, at PET's chef skulle holde Justitsministeriet un- 
derrettet om alle væsentlige forhold. I den nye instruks blev det betonet som 
noget nyt, at registrering skulle indskrænkes til ”det absolut påkrævede” og at 
der skulle udvises stor forsigtighed med det tilvejebragte materiale, og endelig 
at videregivelse kun måtte ske efter bemyndigelse fra PET's chef. Instruksen var 
formentlig bevidst formuleret meget bredt. På den måde fik PET en betydelig 
handlefrihed. 1953-instruksen udgjorde grundlaget for PET's virke under resten 
af den kolde krig, og det var først i 1996, at der blev formuleret en ny instruks. 
I 1968 offentliggjorde VKR-regeringen imidlertid den såkaldte regeringserklæ- 
ring, hvorefter PET ikke længere måtte registrere danske statsborgere alene på 
grundlag af lovlig politisk virksomhed. Ordlyden af denne erklæring blev tilføjet 
som punkt syv i 1953-instruksen. Regeringserklæringen vil blive omtalt neden- 
for.& 

Det hører med til historien om PET, at tjenestens vilkår og omdømme i be- 
folkningen har været præget af vekslende politiske konjunkturer. Tanken om en 
hemmelig tjeneste, der registrerer danske statsborgeres politiske virksomhed, 
byder instinktivt mange imod, og fra et tidligt tidspunkt har der fra den politi- 
ske venstrefløj, som i særlig grad har følt sig udsat, været kritik af tjenesten og 
et ønske om åbenhed. Allerede i 1947 førtes den første kartoteksdebat om REA's 
registreringer, og gennem 1950'erne og 1960'erne var sådanne debatter tilbage- 
vendende begivenheder. Kritikken af PET satte for alvor ind i 1960'erne, da en ny 
venstrefløj, undertiden kaldet Det nye Venstre, opstod som et alternativ til den 
socialdemokratiske såkaldte reformisme og DKP's orientering mod Sovjetunio- 
nen, og netop i 1960'erne oplevede PET flere gange i medierne at blive fremstillet 
som en dubiøs institution, hvis virksomhed kritiseredes for at være amatøragtig, 
og som skadelig for demokratiet.” 


PET og Justitsministeriet 


PET er nært knyttet til Justitsministeriet, der lige fra tjenestens grundlæggelse 
har været en vigtig aktør i spillet omkring PET's virksomhed. Det hed i Justits- 
ministeriets instruks fra november 1953 til PET: 


16 PET's opgaver i den tidlige kolde krig og retsgrundlaget for PET beskrives i Kommissionens beret- 
ning bind 1 Indledning, kap. 5; bind 15 Særudtalelse og juridiske notater, se bindets 2. del. 
17 Kommissionens beretning bind 10 PET'S overvågning af protestbevægelser 1945-1989, kap. 4, 5. 

”Det påhviler chefen for politiets efterretningstjeneste til enhver tid at holde justits- 


ministeriet underrettet om alle forhold af betydning for landets indre sikkerhed og 
i det hele om alle forhold af væsentlig betydning inden for efterretningstjenestens 
virksomhed, derunder om de almindelige retningslinier, efter hvilke der arbejdes, 
og de fremgangsmåder, der tages i anvendelse. Alle almindelige instruktioner, der 
skriftligt eller mundtligt gives politikredsene, skal inden udsendelsen forelægges 
justitsministeriet. Om vigtigere enkeltsager og sager, der efter foreliggende særlige 
omstændigheder må påregnes at give anledning til offentlig kritik eller besværin- 
ger, må justitsministeriet ligeledes fra første færd holdes underrettet” 


Organisatorisk var PET — som i dag — placeret som en afdeling under Rigspo- 
litiet. Kun i en ganske kort periode 1954-58 havde PET i forhold hertil en mere 
selvstændig stilling. I den periode havde lederen af PET titel af ”chefen for Poli- 
tiets Efterretningstjeneste”, Efter ændringen i 1958 lød titlen politiinspektør. Fra 
1971 havde PET's chef titel af ”politimester” en titel der fortsat anvendes. 

Uanset hvorledes PET administrativt var placeret, havde tjenesten et begræn- 
set råderum. PET's chef kunne træffe beslutninger om efterforskning og må- 
den, den skulle gennemføres på, men overordnede retningslinjer blev fastsat af 
ministeriet, der også godkendte vigtige operationer. Det er derfor vigtigt ved 
læsningen af denne beretning at gøre sig klart, at PET's virke i det væsentlige har 
været kendt af og godkendt af Justitsministeriet og også godkendt af den til en- 
hver tid siddende regering. En nok så vigtig del af PET's arbejde kan derfor kort 
sammenfattes som at holde den til enhver tid siddende justitsminister orienteret 
om væsentlige forhold, der faldt inden for tjenestens arbejde, og som kunne give 
anledning til politiske vanskeligheder for ministeren. PET's virke var således på 
den ene side at sikre staten mod den indre fjende og på den anden side at være 
den del af statssystemet, der kunne holde justitsministeren orienteret om politi- 
ske forhold af sikkerhedsmæssig betydning. 

Af samme grund kom Justitsministeriets departementschef til at spille en 
nøglerolle i tjenestens virke. PET's chef rapporterede direkte til departements- 
chefen og sjældent til ministeren. Det var således departementschefen, der god- 
kendte eller modsatte sig operationer og afgjorde, hvad ministeren burde vide 
om PET's virke. Uden at kende denne mekanisme er det svært at nå til en rigtig 
forståelse af PET's virke og muligheder. Chefen for PET var en chef, der nok 
kunne bestemme over sine underordnede, men som i væsentlige spørgsmål var 
afhængig af, hvad hans overordnede godkendte. Den øverst ansvarlige embeds- 
mand var således i virkeligheden Justitsministeriets departementschef. Det var 
ikke PET's chef, men departementschefen, der agerede i forhold til ministeren. 
Det var ham, der i kraft af sin indsigt i og opfattelse af, hvad en justitsminister 

havde brug for at vide, traf bestemmelse om informationsniveauet i forhold til 
det politiske system. Vekslende ministre kendte denne mekanisme, og så længe 
den fungerede, var den en væsentlig brik i forståelsen af PET's placering. 


Departementschefer i Justitsministeriet 


Periode Departementschef 


-1950 Aage Svendsen/ Eivind Larsen 
1950-1968 Vilhelm Boas 
1968-1986| Niels Madsen 
1986-1991 P, Lundbæk-Andersen 


I perioden fra 1945 til 1989 blev embedet som departementschef i Justitsmini- 
steriet beklædt af fire personer. Af særlig betydning for denne beretning er Vil- 
helm Boas, der i 1950 efterfulgte Eivind Larsen, og virkede frem til 1968. Det var 
under Boas, at 1953-instruksen blev formuleret, som var gældende for PET un- 
der hele den kolde krig. Det var under Boas, at det såkaldte Wamberg-udvalg til 
kontrol med PET, der omtales nedenfor, blev nedsat, men initiativet hertil kom 
ikke fra ministeriet. Tværtimod var Boas skeptisk over for, at andre fik indsigt i 
PET's arbejde. 

Niels Madsen var ministeriets chef 1968-86. De retlige vurderinger, som Kom- 
missionen offentliggør i denne beretning, vedrører i langt overvejende grad den 
periode, hvor det var Niels Madsen, der stod i spidsen for ministeriet. Det var 
umiddelbart efter Niels Madsens tiltræden, at regeringserklæringen fra 1968 blev 
fremsat, og det var under Niels Madsen, at det nye sæt retningslinjer fra 1983 for 
PET's overvågning på det politiske område blev godkendt, ligesom Niels Mad- 
sen i vidt omfang fulgte arbejdet i PET. Det var Niels Madsen, der tog initiativ til 
den nedenfor omtalte ledelsesform for PET, således at chefen for PET udpegedes 
blandt ansatte i Justitsministeriet, der havde departementschefens tillid. Niels 
Madsen afløstes i 1986 af Poul Lundbæk Andersen. 

I årene 1964-70 var ledelsen af PET politimæssig i den forstand, at chefen 
kom direkte fra politietaten. Tjenestens chef var politiinspektør Arne Nielsen. 


18 I perioden 1941-1950 havde Justitsministeriet to departementschefer, idet Eivind Larsen havde le- 
delsen af den del af ministeriet, der beskæftigede sig med politiet. 


Politiets efterretningsvirksomhed på det politiske område 1945-1989 


31 


32 


PET, JUSTITSMINISTERIET OG PET's REGISTRERINGER 


Hans virke kom til at falde i en periode, hvor PET i et hidtil uset omfang kom i 
offentlighedens søgelys. 

Siden slutningen af 1940'erne havde overvågningen af danske kommunister 
været kernen i den overvågning, der blev udført af PET. Med dannelsen af So- 
cialistisk Folkeparti i 1959 og senere med oprettelsen af Venstresocialisterne i 
1967 og en række andre venstrefløjspartier blev det politiske spektrum ændret, 
og mens DKPFrne i visse sammenhænge holdt en lav profil, var det en del af den 
nye venstrefløjs politiske virksomhed at protestere og agitere mod forskellige si- 
der af landets indenrigs- og især udenrigspolitik. Desuden protesterede den nye 
venstrefløj mod overvågning og satte spørgsmålstegn ved både PET's og FE's 
legitimitet og formål. PET og efterretningsvæsen i det hele taget blev i 1960'erne 
et område, som kunne give anledning til prekære spørgsmål til justitsministe- 
ren. Denne udvikling var baggrunden for, at Justitsministeriet ved Arne Nielsens 
pludselige død i 1970 benyttede lejligheden til at inkorporere tjenestens ledende 
post i ministeriets karrieresystem. 

Med til billedet af en tæt forbindelse mellem PET og centraladministratio- 
nen hører, at Embedsmandsudvalget for Sikkerhedsspørgsmål blev oprettet i 1958. 
Heri havde departementscheferne fra Statsministeriet, Justitsministeriet og For- 
svarsministeriet foruden Udenrigsministeriets direktør samt cheferne for PET 
og FE sæde, og deltagerne drøftede overordnede spørgsmål vedrørende landets 
sikkerhed. 

I 1964 blev Regeringens Sikkerhedsudvalg reetableret. Udvalget blev oprinde- 
lig oprettet i begyndelsen af 1950'erne, men havde ikke været indkaldt i en læn- 
gere periode. Der blev også heri drøftet sikkerhedsspørgsmål, som havde med 
PET at gøre. Deltagerne var ministrene for de ovennævnte ministerier, depar- 
tementscheferne for Statsministeriet, Justitsministeriet og Forsvarsministeriet, 
direktøren for Udenrigsministeriet samt de to chefer for PET og FE. 

De to udvalg førte ikke kontrol med PET, men det forhold, at PET orienterede 
udvalgene om tjenestens virksomhed, skabte en tættere kontakt til sikkerheds- 
udvalgene, ligesom det synes at have været en funktion af den orientering, som 
udvalgene modtog, at PET kom under øget politisk kontrol. Det af de to udvalg, 
der havde størst indflydelse på PET, var Regeringens Sikkerhedsudvalg. I 1964 
blev tjenesten underlagt ekstern kontrol ved oprettelsen af Wamberg-udvalget, 
og i 1968 kulminerede mange års diskussion om tjenesten med udsendelsen af 
regeringserklæringen af 30. september 1968, der omtales i det følgende. 


Politiets efterretningsvirksomhed på det politiske område 1945-1989 


PET, JUSTITSMINISTERIET OG PET's REGISTRERINGER 


PET's chefer 1945-1989 


Periode PET-chef 
1945-1949 Troels Hoff (REA) 
1949-1950 Alex Haslund (REA) 


1951-1957 Ernst Brix 
1957-1964 E. Mogens Jensen 
1964-1970 Arne Nielsen 
1971-1975 J. Skat-Rødam 
1975-1984 Ole Stig Andersen 
1984-1988 Henning Fode 


1988 Å. Walsted Hansen 
1988-1989 Hanne Bech Hansen 


Den første embedsmand direkte fra Justitsministeriet, der udpegedes til chef for 
PET, var Jørgen Skat-Rørdam. Skat-Rørdams tiltræden var en omvæltning i PET 
i den forstand, at den hidtidige mere formelle om end tætte forbindelse mellem 
PET og ministerium nu afløstes af en intim forbundethed som følge af, at de- 
partementschefen kunne bestemme, hvem der skulle være chef og vælge en, han 
kendte og havde tillid til. Chefen for PET kom nu i en anden art afhængighed 
af ministeriet, som bestemte over fremtidige karrieremuligheder. Stillingen var 
attraktiv i den forstand, at den var betroet, og at den, der klarede sig godt og også 
demonstrerede en politisk Fingerspitzengefiihl, kunne kvalificere sig til andre og 
højere poster. Efter fem år som chef for PET blev Skat-Rørdam således politime- 
ster i Hillerød. 

Skat-Rørdams efterfølger var Ole Stig Andersen, der også kom fra Justitsmi- 
nisteriet og fra 1975 til 1984 blev den længst siddende PET-chef under den kolde 
krig. I 1984 blev han generalsekretær i Advokatrådet. Ole Stig Andersens efter- 
følger var Henning Fode (1984-88), der senere blev rigsadvokat, og Hanne Bech 
Hansen (1988-93), der efterfulgte A. Walsted Hansen (1988), tiltrådte efterfølgen- 
de en stilling som Statsadvokat for København, Frederiksberg og Tårnby. Chef 
for PET var således ingen slutstilling, men en del af et karriereforløb. 

Det skal også understreges, at det ikke nødvendigvis var en ønskestilling for 
Justitsministeriets jurister at blive chef for PET. Stillingen var vanskelig, fordi sam- 
arbejdet i tjenesten mellem jurister og politifolk ikke var gnidningsfrit, stillingen 
havde politiske undertoner og stillede særlige krav til fornemmelsen for, hvilke 

sager, der kunne blive politisk kontroversielle og derfor krævede særlig påpasselig 
behandling og hastig indberetning til departementschefen. PET-chefen var ofte i 
daglig og i hvert fald ugentlig kontakt med ministeriets departementschef.” 


PET 1969-89 


Siden slutningen af 1960'erne var PET organiseret således, at der var en Central- 
afdeling i København samt en række regionale afdelinger. PET gennemgik i løbet 
af 1950'erne og 1960'erne et antal institutionelle omlægninger, idet man internt i 
tjenesten oprettede og nedlagde forskellige afdelinger under indtryk af tjenestens 
aktuelle udfordringer og behov. I 1960'erne gennemgik PET en omstrukturering 
og blev opdelt i fem afdelinger, som arbejdede med 1) journalisering, emnebe- 
handling, registrering, arkivering og personundersøgelsessager, 2) yderligtgående 
politiske bevægelser og organisationer, 3) anliggender vedrørende overtrædelse 
af straffelovens $$ 107, 108 og 110a, fremmede diplomatiske repræsentationer og 
venskabsforeninger, 4) efterretningsarbejdet inden for de storkøbenhavnske po- 
litikredse, forsvarets nøgle- og bevogtningspunkter, infiltration i stats- eller kom- 
munale organer mv. Endelig arbejdede den sidste afdeling 5) med observation.” 

1 1970'erne og 1980'erne blev PET's interne struktur omlagt igen. I 1971 blev der 
således oprettet en afdeling, der havde til opgave at arbejde med østtysk og polsk 
efterretningsaktivitet i og over for Danmark. Dette afspejlede, at østblokkens efter- 
retningsvirksomhed over for Danmark ikke alene blev varetaget af Sovjetunionen, 
men også af andre lande, og at PET i den sammenhæng tillagde blandt andet Po- 
len og Østtyskland stor betydning. Det var da også Østtyskland, der stod bag de 
såkaldte Østersø-uger, hvor den østtyske efterretningstjeneste MfS (Stasi) forsøgte 
at hverve danske statsborgere til at arbejde for Stasi. Polen havde andre opgaver. I 
1960'erne blev det i Warszawapagten besluttet, at det var Polen, der havde ansvaret 
for erobringen af Danmark i en eventuel krigssituation. 

Ved en omstrukturering af Centralafdelingen i 1984 blev der endnu en gang 
oprettet en ny afdeling, Afdeling T. Denne arbejdede med international terro- 
risme. Oprettelsen af Afdeling T var udtryk for, at det i stigende grad var blevet 


19 Forståelsen af PET som en del af politiet, der er underlagt Justitsministeriet og den til enhver tid 
siddende regering, er grundlæggende og afspejles i samtlige dele af beretningen. Se eksempel bind 
1 Indledning. 

20. Kommissionens beretning bind 1, Indledning, kap. 4; bind 2 Politiets Efterretningstjeneste 1968-1989, 
kap. 6. 

en opgave for PET at beskytte Danmark mod den terrorisme, der i disse år ryk- 
kede stadig tættere på, og som også danske politiske miljøer havde kontakter 
til. Endelig oprettede PET i 1984 en afdeling, der arbejdede med teknik. Dette 
afspejlede, at tekniske indgreb (telefonaflytning og rumaflytning) blev benyttet i 
større omfang i 1980'erne end under de første årtier af den kolde krig.” 

PET udfoldede ikke alene sin virksomhed fra Centralafdelingen. I 1940'erne 
havde REA opdelt landets politikredse i ni distrikter, der med jævne mellemrum 
blev besøgt af to kriminalpolitifolk fra REA. I 1950'erne oprettede PET en obser- 
vationstjeneste, der også havde kontorer i større politikredse på Fyn og i Jylland. 
Desuden modtog Centralafdelingen oplysninger indsamlet af politikredsene, 
der således var vigtige samarbejdspartnere for PET, også fordi en del politisk 
virksomhed af interesse for PET blev udfoldet i de større provinsbyer. Eksempel- 
vis stod kommunisterne traditionelt forholdsvis stærkt i Nordjylland, mens der i 
Århus blev udfoldet en del venstrerevolutionær virksomhed.” 

I november 1969 blev PET's efterretningsarbejde uden for København om- 
lagt, idet landets 72 politikredse af PET blev opdelt i syv regioner, hvor PET 
udstationerede et antal medarbejdere. Formålet med denne omlægning var at 
samordne og føre tilsyn med efterretningsarbejdet i regionerne, at yde assistance 
til politikredsene, når de efterforskede sager af efterretningsmæssig betydning, 
og at formidle kontakt mellem PET og det øvrige, såkaldt ”åbne” politi. For PET 
havde denne ordning den fordel, at tjenesten nu fik mulighed for at udstationere 
medarbejdere i regionerne, og at disse medarbejdere alene havde til opgave at 
arbejde med sager af relevans for PET. Tidligere var efterretningspersonale i po- 
litikredsene undertiden blevet udtaget til almindeligt politiarbejde. 

De nævnte regioner havde base i Aalborg (Region I), Århus (Region II), Ha- 
derslev (Region III), Odense (Region IV), Slagelse (Region V), samt i Nykøbing 
Falster og i Rønne (Region VI og VII).> 


21. Kommissionens beretning bind 3 Regeringserklæringen og PET'S registreringer på det politiske om- 
råde 1968-1989, se ”Indledning”. Vedrørende PET's overvågning af aktivitet, der relaterede sig til 
international terror se bind 9 PET'S overvågning af den antiimperialistiske venstrefløj 1945-1989, kap. 
17, 18 og 21; bind 10 PET'S overvågning af protestbevægelser 1945-1989, kap. 2, 8. Om PET's telefon- 
og rumaflytninger samt andre indgreb se bind 4 PET'S virkemidler, del 3; bind 15 Særudtalelse og 
juridiske notater, del 2. 

22. Kommissionens beretning bind 2 Politiets Efterretningstjeneste 1945-1968; bind 6 PET's overvågning 
af Danmarks Kommunistiske Parti 1945-1989; bind 12 Operation Zeus. 

23 Vedr. regionsinddelingen samt Region VI, der bortfaldt, se videre Kommissionens beretning bind 
1 Indledning, kap. 4. 


Politiets efterretningsvirksomhed på det politiske område 1945-1989 


35 


36 


PET, JUSTITSMINISTERIET OG PET's REGISTRERINGER 


Chefen (pm) Chefens sekretariat 


Stedfortræder (vpm) 


Assisterende stedfortræder (pfm) 
Kriminalkommissæren/inspektøren 


Afd. Afd. Afd. Afd. | Afd. Afd. 


Reg. Reg. Reg. Reg. Reg. Reg. 
I II III IV NL VII 
PET'S organisation under den kolde krig 


Politikredsene mistede ikke deres efterretningsmæssige betydning med den nye 
regionsordning. Tværtimod var det fortsat vigtigt for Centralafdelingen at have 
kontakt til kredsene. Ordningen med kontaktmænd i politikredsene havde væ- 
ret i funktion siden REAs tid, dvs. fra slutningen af 1940'erne. I de følgende årtier 
blev antallet nedbragt, og i midten af 1980'erne var der kun 39 kontaktmænd 
tilbage. Derefter gik udviklingen i den retning, at kontaktmændene i stigende 
grad blev inddraget i almindeligt politiarbejde med den følge, at ingen af dem 
i midten og slutningen af 1980'erne længere var fuldtidsbeskæftiget med efter- 
retningsarbejde. 

Denne udvikling fik som konsekvens, at ikke al indsamlet information af be- 
tydning for PET blev videresendt til Centralafdelingen; endvidere undlod Cen- 
tralafdelingen også undertiden at informere politikredsene om spørgsmål af ef- 
terforskningsmæssig betydning, selvom der var behov herfor. Kontakten mellem 

Centralafdelingen og regionerne og mellem PET og politiet var således et emne, 
der til stadighed dukkede op og gav anledning til overvejelser og kritik. 

For de enkelte regionsafdelinger var samarbejdet med det lokale politi vigtigt, 
og Kommissionens undersøgelse har påvist, at der var lokale variationer, som fik 
betydning for arbejdet. I Region II, dvs. i Århus-området, var det politiske ven- 
strefløjsmiljø forholdsvis stort og regionsledelsen vægtede det operative arbejde 
højt. Det samme gjaldt Region IV, der omfattede Fyn. Region I, der stod for 
overvågning og efterforskning i Nordjylland, arbejdede især med indsamling fra 
åbne kilder, ligesom arbejdet her var forholdsvis traditionelt. Region III, Sønder- 
jylland, indtog en særstilling på grund af samarbejdet i grænselandet med tyske 
myndigheder. 

Al registrering skulle ske i Centralafdelingen, og de enkelte regioner indbe- 
rettede til den. Et tilbagevendende kritikpunkt var, at regionerne ikke fik feed- 
back med hensyn til den måde, hvorpå de indsendte oplysninger blev benyttet, 
eller meddelelse om der rent faktisk blev foretaget personregistrering på grund- 
lag af oplysningerne.” 


Registrering 


PET var som nævnt en sikkerhedstjeneste, der havde til opgave at overvåge po- 
litiske miljøer og personer, der blev mistænkt for at være modstandere af den 
danske samfundsorden og bruge ulovlige midler, samt at gennemføre sikker- 
hedsundersøgelser af personer. Et vigtigt arbejdsredskab var i den forbindelse 
registrering af personer og organisationer. 

Historien om PET's registreringer kan under den kolde krig inddeles i to pe- 
rioder. Fra 1948 til 1953 foregik registrering af kommunister på den måde, at 
tjenesten indsamlede oplysninger, der blev noteret på såkaldte kartotekskort og 
derefter placeret i et særligt kommunistkartotek. Dette kartotek voksede med 
tiden til at omfatte mere end 60 specialkartoteker. Blev man registreret, blev man 
tildelt et såkaldt ”Inf.-nummer”. I 1953 blev der indført et nyt system efter svensk 
forbillede, det såkaldte ”tromlesystem”. Dette var i brug frem til 1991, hvor det 
blev erstattet af et nyt system. Tromlesystemet udgjordes, som navnet viser, af 
tromler, hvorpå der var hang alfabetisk ordnede strimler med navne. Tromlen 


24. Kommissionens beretning bind 1 Indledning, kap. 4; bind 3 Regeringserklæringen og PET'S registre- 
ringer på det politiske område 1968-1989, ”Indledning”. 

gjorde det muligt at systematisere oplysninger om samtlige registrerede perso- 
ner samt foretage søgninger, når der skulle gennemføres personundersøgelser. 
Tromlen var imidlertid ikke blot et personregister, men også et register med hen- 
visninger til partier, organisationer, firmaer osv. Og navnene på tromlerne var 
indgangsnøgle til PET's arkiv og anførte alle, der måtte have en sag, uanset om 
der var tale om såkaldt ”belastende” registrering, eller registreringen var sket af 
andre grunde. I den almindelige opfattelse af PET's registrering tænkes forment- 
lig på, at PET var i besiddelse af et kartotek, hvor kun politisk ”belastede” blev 
registreret. Virkeligheden så således anderledes ud. 

En person kunne være registreret på en personsag eller på en emnesag. Hvis 
en person var registreret på en emnesag og PET efterfølgende fik yderligere bela- 
stende oplysninger, kunne den pågældende omregistreres til en personregistre- 
ring med et såkaldt B.-nummer. En person var i PET kun anset som registreret, 
når den pågældende var opført på tromlen og derved kunne findes i arkivet, en- 
ten i en B.-nummersag eller på en emnesag. Ifølge det oplyste var dette godkendt 
af Justitsministeriet. Det skal understreges, at der var to former for personregi- 
streringer: belastende og ikke-belastende personregistreringer, og der blev ikke 
på tromlen skelnet mellem de to, der altså begge havde B.-numre. Ikke-bela- 
stende personregistrering var en registrering som følge af en sikkerhedsunder- 
søgelse, mens belastende registrering var en registrering af personer ikke alene 
af politiske grunde, men fordi de blev mistænkt for at udfolde virksomhed, der 
kunne være en trussel mod den lovlige samfundsorden. 

Makuleringer skete, såfremt der var tale om en registrering på en emnesag, 
på den måde, at der blev anført en makuleringspåtegning ud for den pågældende 
person på emnesagen. Derefter blev tromlestrimlen destrueret. Drejede det sig 
derimod om makulering af personsager, blev sagerne fremtaget og makuleret. 
Derefter blev tromlestrimlerne optalt til brug for de årlige revisionsrapporter og 
sluttelig makuleret. Ved samme lejlighed blev der anført makuleringspåtegnin- 
ger på de såkaldte B.-nummerlister. Det skal for god ordens skyld understreges, 
at rækkefølgen af de forskellige trin i denne revision ikke har været den samme 
i hele perioden.” 

PET's registreringer var genstand for megen offentlig debat. I 1947 var der en 
større debat herom i Folketinget, men også i 1952, i 1954 og i 1964 var der store 
offentlige debatter. Da reglerne for PET's registreringer imidlertid var hemme- 


25. Kommissionens beretning bind 3 Regeringserklæringen og PET'S registreringer på det politiske om- 
råde 1968-1989, ”Indledning”. 

lige, og da skiftende regeringer afviste offentligt at redegøre for omfanget af regi- 
streringerne, foregik debatterne på et begrænset informationsniveau. Resultatet 
var derfor en skæv, men principiel debat, der også berørte det demokratisk pro- 
blematiske ved, at PET havde til opgave at overvåge i princippet lovlig politisk 
virksomhed blandt andet for derved at kunne be- eller afkræfte mistanker om 
ulovlig politisk virksomhed.” 

Kommissionen har som en del af sit arbejde forsøgt at udrede det reelle om- 
fang af PET's registreringer under den kolde krig. Det er i dag ikke muligt at give 
præcise tal for hele perioden. I 1964, da antallet var højest, udgjorde PET's re- 
gistreringer ifølge tjenestens egne skøn formentlig mellem 250.000 og 300.000. 
Dette tal omfattede såvel personer, der havde været genstand for en almindelig 
sikkerhedsundersøgelse, som personer, om hvem der forelå ”belastende oplys- 
ninger”. Den overvejende del af de mange registreringer var dog henvisnings- 
strimler fra tromlen til arkivet. PET vurderede i samtiden, at antallet af belasten- 
de registreringer i 1964, dvs. da Wamberg-udvalget blev nedsat, formentlig var 
omtrent 40.000. Til sammenligning kan nævnes, at DKP og SF på det tidspunkt 
havde hhv. 8.000 og 3.000 medlemmer. 

De registrerede omfattede således ikke alene aktive DKP're og SFøere, men 
også personer med tilknytning til såkaldte ”frontorganisationer” altså organisa- 
tioner, som over for offentligheden fremstod upolitisk eller tværpolitisk, idet orga- 
nisationen angiveligt arbejdede for at fremme en idé eller et mål, der kunne vinde 
sympati i brede dele af befolkningen, f.eks. verdensfredens bevarelse, men hvis vir- 
kelige mål ifølge PET var at fremme sovjetiske synspunkter og dermed undermi- 
nere de bestående vestlige samfund. Men selv disse partier og organisationer om- 
fattede ikke tilsammen 40.000 personer. Det må derfor antages, at de registrerede 
kan have været forhenværende DKP're, som REA og PET havde registreret på et 
tidligere tidspunkt, og som fortsat var registrerede. Ved det første efterkrigsvalg i 
1945 havde DKP således fået 255.000 stemmer, hvilket gav partiet 18 mandater i 
Folketinget. På samme tidspunkt havde partiet omtrent 60.000 medlemmer. 

Desuden blev personer fra såkaldte uro-grupper registreret, f.eks. et mindre 
antal trotskister, der ifølge PET i begyndelsen af 1960'erne blev sat i forbindelse 
med forskellige mindre bombesprængninger i København og senere i 1960'erne 
også i provinsen. Også personer, der var medlem af SUF (Socialistisk Ungdoms- 
forum, 1961-70), blev i 1960'erne registreret.” 


26. Kommissionens beretning bind 2 Politiets Efterretningstjeneste 1945-1968, kap. 9. 
27. Kommissionens beretning bind 2 Politiets Efterretningstjeneste 1945-1968, kap. 9; bind 6 PET'S over- 


Politiets efterretningsvirksomhed på det politiske område 1945-1989 


39 


40 


PET, JUSTITSMINISTERIET OG PET's REGISTRERINGER 


Mere præcise tal for omfanget af registreringer kan gives for perioden efter 
1970. Det fremgår af beretningen, at knap 70.000 danske statsborgere var regi- 
streret af PET i 1972. Heraf var dog ca. 37.000 såkaldt ”belastende registreringer” 
(af PET's kritikere undertiden omtalt som: ”politiske registreringer”). I 1989 var 
tallene henholdsvis ca. 63.000 og 12.000: 


Udviklingen i PET'S registreringer af danske statsborgere 
1972 1977 1980 1982 1984 1985 1988 1989 


Sikker- 
heds- 
undersøgte 
personer 


31.400 | 40.343! 47.278! 44.981! 47.058 | 48.160| 50.457| 51.273 


Øvrige, 
”belastende” 
registre- 
ringer 


37.193 | 18.672 | 13.823 | 12.387 | 11.834 | 11.972 | 11.836 | 12.181 


Registre- 
rede 
danske 
stats- 
borgere 

i alt 


68.593| 59.015 | 61.101)! 57.368 | 58.892! 60.132 | 62.293 | 63.454 


Antallet af ”belastende” registreringer faldt fra 37.000 i 1972 til 12.000 i 1989, altså 
et fald på 25.000 registreringer. Til gengæld steg antallet af sikkerhedsunder- 
søgte personer i samme periode fra godt og vel 31.000 i 1972 til mere end 51.000 
i1989; svarende til knap 20.000 registreringer. I 1980'erne udgjorde omfanget af 
”belastende” registreringer 12-14.000.” 

PET registrerede i denne periode også personer fra andre dele af det såkaldte 
nye Venstre. Det gjaldt f.eks. maoisterne, der for første gang organiserede sig 


vågning af Danmarks Kommunistiske Parti 1945-1989, del 2; bind 7 PET overvågning af politiske 
partier 1945-1989, del 2 og 3; bind 9 PET's overvågning af den antiimperialistiske venstrefløj 1945-1989, 
kap. 5. 

28. Kommissionens beretning bind 3 Regeringserklæringen og PET'S registreringer på det politiske om- 
råde 1968-1989, kap. 5, 6. 

på dansk jord i 1963, men som i de følgende to årtier stiftede en lang række in- 
ternt uenige grupper og partiforberedende organisationer. Den største af disse 
var Kommunistisk Arbejderparti (KAP), mens den gruppe, der er mest kendt i 
dag, var Manifest/Kommunistisk Arbejdsgruppe, hvoraf en fraktion i slutningen 
af 1980'erne blev kendt under navnet Blekingegadebanden. 

Andre personer, der registreredes, var ledende figurer i den del af Vietnam- 
bevægelsen, der stod bag de mest urolige og voldelige aktioner i første halvdel 
af 1970'erne. Desuden registrerede PET fortsat styrelsesmedlemmer i forskellige 
frontorganisationer. En af disse var Samarbejdskomiteen for Fred og Sikkerhed, 
der blev stiftet i midten af 1970'erne, og som fik stor betydning for de sikkerheds- 
politiske debatter i 1978-79 og i de første år af 1980'erne. I 1967 og 1968, dvs. fra 
partiets dannelse og frem til regeringserklæringen af 30. september 1968, gen- 
nemførte PET endvidere en bred registrering af personer, der var medlemmer 
af Venstresocialisterne. Dertil kommer registrering af et stigende antal politikere 
og journalister, der havde østkontakter som følge af 1960'ernes og 1970'ernes in- 
ternationale afspænding.” 


Regeringserklæringen 1968 


I januar 1968 afløstes den socialdemokratiske regering under ledelse af Jens Otto 
Krag af en regering af Det Radikale Venstre, Det Konservative Folkeparti og 
Venstre under ledelse af den radikale Hilmar Baunsgaard, den såkaldte VKR- 
regering. Det Radikale Venstre havde været modstander af Danmarks indtræden 
i Atlantpagten 1949, og sammen med partierne til venstre for Socialdemokratiet 
hørte medlemmer af Det Radikale Venstre til dem, der rejste debat om omfanget 
af PET's ”politiske registreringer” og som fremhævede, at ingen burde registreres 
alene for at udøve lovlig politisk virksomhed. Samtidig accepterede den ledende 
radikale politiker Jørgen Jørgensen på Det Radikale Venstres vegne dog i 1953, at 
der skete overvågning af ledende kommunister. 

Et led i grundlaget for samarbejdet mellem de tre partier var udsendelsen af 
den såkaldte regeringserklæring af 30. september 1968, der bestemte, at ingen dansk 
statsborger måtte registreres af PET alene på grundlag af lovlig politisk virksomhed. 


29. Kommissionens beretning bind 7 PET'S overvågning af politiske partier 1945-1989; bind 9 PET'S over- 
vågning af den antiimperialistiske venstrefløj 1945-1989, kap. 5, 6, 12,13, 17; bind 10 PET' overvågning 
af protestbevægelser 1945-1989, kap. 3, 4, 6, 7. 

Erklæringen lyder: 


”Regeringen har i dag besluttet, at registrering af danske statsborgere ikke længere 
må finde sted alene på grundlag af lovlig politisk virksomhed. 

At sådanne registreringer hidtil har fundet sted har ofte givet anledning til debat 
under den nuværende og tidligere regering. Det beror naturligvis på et skøn, om 
registreringer af denne art er nødvendige. De sikkerhedsmæssige hensyn står over 
for hensynet til, at den enkelte borger frit kan udfolde sig. 

Principielt må det erkendes, at en virksomhed, der holder sig inden for de græn- 
ser, der er afstukket ved lovgivningen, ikke bør give anledning til registrering hos 
politiet. Efter at have afvejet disse modstående hensyn har regeringen fundet det 
forsvarligt efter omstændighederne at opgive registrering alene på grundlag af lov- 
lig politisk virksomhed. 

Såfremt der måtte være registrerede oplysninger af den art, vil de blive tilintet- 
gjort” 


Erklæringen er omtalt i bemærkningerne til loven fra 1999 om nedsættelse af 
Kommissionen som et ”omdrejningspunkt for den seneste tids danske debat”; og 
ønsket om en undersøgelse af, om denne erklæring er blevet fulgt, er en del af 
baggrunden for Kommissionens nedsættelse. 

Kommissionen har i sin beretning som udgangspunkt, at regeringserklærin- 
gen var et politisk kompromis mellem de tre regeringspartier. De Radikale øn- 
skede at begrænse PET's muligheder for at registrere danske statsborgere, mens 
De Konservative og Venstre ikke ønskede at svække tjenestens muligheder for 
at registrere. Med regeringserklæringen signalerede den nye regering over for 
offentligheden, at den havde indskrænket PET's og FE's muligheder for at fore- 
tage registreringer, og dermed ønskede man fra regeringens side at skabe ro om 
efterretningstjenesterne. Imidlertid fik erklæringen også betydning som en ny 
retningslinje for PET. Efter dens offentliggørelse blev ordlyden ved en samtidig 
gennemført ændring af den eksisterende instruks fra 1953 indføjet som instruk- 
sens punkt nr. 7, hvilket blev meddelt landets politimestre i en rundskrivelse af 2. 
oktober 1968, dvs. to dage efter erklæringens offentliggørelse. 

Spørgsmålet er, hvordan regeringserklæringen skal bedømmes som retnings- 
linje for PET. Efter Kommissionens flertals opfattelse er regeringserklæringen en 
politisk tilkendegivelse rettet til omverdenen. Regeringserklæringen fremkom 
som nævnt på baggrund af længere tids forhandlinger i regeringen om omfanget 
af PET's registreringer, og dens ordlyd var udtryk for det kompromis, der var 
en forudsætning for, at alle tre regeringspartier kunne stå inde for erklæringen. 
Som retningslinje for PET skal ordlyden af regeringserklæringen, der indgik 

som tillæg til 1953-instruksen, ses i forbindelse med det nedenfor citerede notat 
af 14. september 1968, der forelå som fortroligt ved erklæringens offentliggørelse, 
og som fastlagde retningslinjer og forståelsen af erklæringen. 

Udtrykket ”alene på grundlag af lovlig politisk virksomhed” betyder, at re- 
gistrering af lovlig politisk virksomhed kun kunne finde sted, såfremt der til- 
lige forelå et andet registreringsgrundlag end lovlig politisk virksomhed. Den- 
ne mulighed for at registrere lovlig politisk virksomhed, når der tillige forelå 
et andet grundlag, benyttedes af PET. Af særlig betydning i forbindelse med 
overvågning af kommunisterne var, at rejser til østlandene med politisk formål 
kunne begrunde en registrering. På den måde kunne en række ledende kom- 
munister og deltagere i politiske rejser til østlandene registreres, uden at det 
stred mod ordene i regeringserklæringen, ligesom deltagelse i politiske sko- 
lingskurser kunne begrunde, at der fandt registrering sted af de pågældendes 
politiske virksomhed. Omfanget af disse registreringer har næppe stået offent- 
ligheden klart. 

Et flertal i Kommissionen er af den opfattelse, at regeringserklæringen ikke i 
sig selv kan anses som et udtryk for de retningslinjer, som PET efterfølgende fik 
til opgave at arbejde efter. Den 14. september 1968, altså to uger før regeringser- 
klæringens offentliggørelse, havde Justitsministeriet formuleret et notat, ifølge 
hvilket det fremover var muligt at registrere følgende persongrupper: 


1. personer, der har forbindelse med en efterforskningssag, hvori der er spørgsmål 
om eventuel overtrædelse af straffelovens bestemmelser om forbrydelser mod 
rigets selvstændighed og sikkerhed og den lovlige samfundsorden, herunder i 
første række de i straffelovens kapitler 12 og 13 omhandlede forbrydelser. 

2. personer, der har forbindelse til de under pkt. 1 nævnte personer, til udlændinge, 
der formodes at udøve virksomhed som nævnt under pkt. 1, eller til områder, 
hvorfra sådan virksomhed erfaringsmæssigt udøves. 

3. personer, der enkeltvis eller som medlemmer af grupper eller organisationer ud- 
øver virksomhed, der har til formål eller er egnet til at forårsage uroligheder eller 
at omstyrte eller undergrave den lovlige samfundsorden. 


Ifølge påtegninger på notatet stod det klart, at PET havde tilladelse til at regi- 
strere trotskister og anarkister samt venstrerevolutionære grupperinger, der var 
”egnet til at forårsage uroligheder”, altså også dele af VS, jf. pkt. 3. Til gengæld gav 
notatet ikke mulighed for at registrere DKP'ere alene for medlemskab af partiet, 
men det var muligt, jf. pkt. 2, for PET at registrere danske statsborgere, der rejste 
til østblokken, og som stod i forbindelse med blandt andet østblokambassader- 
ne, og det ville naturligvis ofte være kommunister eller sympatisører. 

Notatet af 14. september 1968 var udfærdiget i Justitsministeriet, men ind- 
holdet var udtryk for regeringens politik, hvilket PET's chef af Niels Madsen fik 
at vide på et møde i Embedsmændenes Sikkerhedsudvalg. Statsminister Hilmar 
Baunsgaard fra Det Radikale Venstre, udenrigsminister Poul Hartling fra Ven- 
stre, minister for kulturelle anliggender og nedrustningsspørgsmål K. Helveg- 
Petersen fra Det Radikale Venstre og forsvarsminister Erik Ninn-Hansen fra Det 
Konservative Folkeparti havde tillige alle givet deres tilslutning hertil den 26. 
september 1968.” 14. september-notatet var det grundlæggende tolkningspapir 
for PET i forhold til instruksen til PET under resten af den kolde krig. 

Forståelsen af regeringserklæringen er vigtig for vurderingen af PET's efter- 
følgende arbejde. Den forståelse, som Kommissionens flertal lægger til grund, 
betyder, at tjenesten ved at følge den fortolkning, der blev formuleret i notatet 
af 14. september, holdt sig inden for de rammer, der var udstukket af regerin- 
gen.” 

Et medlem af Kommissionen deler ikke flertallets vurdering af regeringser- 
klæringens retlige status og betydning. Der er derfor afgivet en mindretalsud- 
talelse, hvoraf fremgår, at dette kommissionsmedlem — under hensyn til rege- 
ringserklæringens indhold, de særlige omstændigheder ved dens tilblivelse og 
gennemførelse samt efterfølgende officielle tilkendegivelser om dens betydning 
— anser erklæringen for at have været retligt bindende for regeringen og dens mi- 
nistre, herunder justitsministeren. Som følge heraf måtte efterfølgende ændring 
af de i regeringserklæringen fastsatte regler om registrering af danske statsbor- 
gere kræve underretning af Folketinget. 

Som følge heraf er det mindretallets opfattelse, at administrative retningslin- 
jer fra Justitsministeriet til PET angående registreringspraksis måtte holde sig 
inden for de rammer, som var blevet fastsat i regeringserklæringen og det sam- 
tidige tillæg til Justitsministeriets instruks fra 1953. Havde tillægget til instruk- 
sen stået alene, ville der have været adgang for justitsministeren til at foretage 
ændringer heri. Som følge af den afgivne regeringserklæring har adgangen til 
efterfølgende administrativ ændring af registreringskriterierne imidlertid efter 
mindretallets opfattelse været begrænset af de kriterier for registrering, der fulg- 
te af regeringserklæringen. Dette har ikke mindst betydning for vurderingen af 


30. Kommissionens beretning bind 3 Regeringserklæringen og PET; registreringer på det politiske om- 
råde 1968-1989, kap. 2. 

31. Kommissionens beretning bind 3 Regeringserklæringen og PET'S registreringer på det politiske om- 
råde 1968-1989, kap. 15. 

Justitsministeriets fortrolige notat af 14. september 1968, som mindretallet anser 
for at være delvist uforeneligt med regeringserklæringen.> 

Regeringserklæringen gav anledning til en omfattende udrensning i PET's 
arkiv, ikke mindst da erklæringen satte grænser for muligheden for at registrere 
danske kommunister samt SF'ere og VSere, når der ikke forelå andet oplyst end 
det politiske tilhørsforhold. Det skal dog understreges, at denne udrensning var 
påbegyndt allerede i midten af 1960'erne, hvor PET havde makuleret omkring 
13.000 personsager. 


Oversigt over makulerede registreringer, 1960-1970 (Statistisk oversigt over 30.455 
personsager. Tabellen er ikke baseret på fuldstændige tal, men bygger på et repræ- 
sentativt udsnit). 


Mak. i 1960: 19 
Mak. i 1961: 7 
Mak. i 1962: 5 
Mak. i 1963: 1 
Mak. i 1964: 35 
Mak. i 1965: 5.009 
Mak. i 1966: 7.746 
Mak. i 1967: 726 
Mak. i 1968: 65 
Mak. i 1969: 5.663 
Mak. i 1970: 63 


Kommissionen har endvidere undersøgt omfanget af PET's makuleringer i åre- 
ne efter regeringserklæringens fremsættelse, hvor det dokumenteres, at en lang 
række registreringer blev slettet i de følgende måneder og år. 

I 1970 blev de tromlestrimler makuleret, der alene fungerede som henvis- 
ninger. I det omfang personer var registreret under henvisning til, at de var ”gift 
med” en bestemt person, blev registreringerne også makuleret; knap 31.000 


32. Mindreudtalelsen af Jens Vedsted-Hansen er bragt i Kommissionens beretning bind 15 Mindreud- 


talelse og juridiske notater, del 1. 


Politiets efterretningsvirksomhed på det politiske område 1945-1989 


45 


46 


PET, JUSTITSMINISTERIET OG PET's REGISTRERINGER 


strimler. Desuden blev mere end 4.000 strimler makuleret, da disse var kryds- 
henvisninger. Yderligere blev et antal rejseregistreringer slettet. I alt blev såle- 
des knap 44.000 tromlestrimler samt underliggende oplysninger makuleret i 
1970. Det følgende år blev knap 23.000 tromlestrimler makuleret. I 1972-73 blev 
der makuleret yderligere et antal registreringer med tilhørende emnesager. Det 
gjaldt eksempelvis PET's emnesag om SF, der reduceredes med 99 pct. Endelig 
gennemførte PET endnu en revision af registreringerne i 1973-76, hvor der blev 
makuleret mere end 3.000 personsager. 

En del af diskussionen om PET's registreringer har været spørgsmålet om, 
hvorvidt tjenesten under en eller anden form gemte de makulerede oplysninger. 
Denne diskussion fik i 1990'erne et nyt grundlag, da et dagbogsnotat udfærdiget 
af daværende justitsminister Knud Thestrup i 1971 blev bragt til offentlighedens 
kundskab. Det hed heri, at politimester Jørgen Skat-Rørdam ”havde opdaget, at 
afdøde Arne Nielsen havde ladet den del af Efterretningstjenestens kartoteker, 
der blev tilintetgjort som følge af regeringsbeslutningen, mikrofotografere og 
opbevare i en forseglet pakke i den danske ambassade i U.S.A”. Kommissionen 
har nøje undersøgt dette spørgsmål og er nået til den konklusion, at 'Thestrups 
dagbogsnotat, hvis indhold ikke har kunnet bekræftes af de i notatet nævnte 
personer, må bero på en misforståelse. 

I forbindelse med undersøgelsen af dette spørgsmål har Kommissionen kon- 
stateret, at der blev foretaget en mikrofotografering af PET's arkiv i 1969-70, men 
det havde sin forklaring i, at PET på dette tidspunkt stod over for at flytte fra 
Politigården til egne lokaler på Amager. Som det er fremgået ovenfor, havde PET 
på det tidspunkt gennemført langt den overvejende del af den makulering, der 
var et resultat af regeringserklæringen. Det var derfor ikke muligt for PET at 
fotografere materiale, som skulle makuleres som følge af regeringserklæringen. 
Det har heller ikke været muligt at påvise, om der faktisk blev deponeret film 
på den danske ambassade i Washington i den nævnte periode, eventuelt som et 
rømningsarkiv, men det kan ikke udelukkes, at der har været tale om ældre film, 
der af justitsministeren ved en misforståelse er sat i forbindelse med makulerin- 
gerne efter regeringserklæringen. 

En anden diskussion, der udspringer af regeringserklæringen, og som er 
nævnt i forarbejderne til den lov, hvorved Kommissionen er nedsat, vedrører 
en notits af 19. december 1968, hvorefter PET's daværende chef, politiinspektør 


33. Se nærmere Kommissionens beretning bind 3 Regeringserklæringen og PET'S registreringer på det 
politiske område 1968-1989, kap. 8. 

Arne Nielsen, havde givet ordre til, at ledende DKP'ere og DKU'erre samt ledende 
medlemmer af VS og SUF fortsat skulle registreres. 

Kommissionen har forsøgt at opgøre, hvor mange danske statsborgere, der 
blev registreret som følge af Arne Nielsens ordre, og et skøn er, at det har drejet 
sig om mere end 500 personer. Den nævnte praksis er fremhævet i bemærknin- 
gerne til lov nr. 359 af 2. juni 1999 om nedsættelse af Kommissionen. Kommis- 
sionen har i sin historiske beskrivelse derfor nærmere overvejet, om notitsen 
fra december 1968 kunne indebære, at PET handlede i strid med regeringser- 
klæringens retningslinjer. Kommissionens flertal finder, at det ikke er tilfældet, 
da PET's registreringspraksis i de år i det væsentlige fulgte retningslinjerne i det 
ovennævnte notat af 14. september 1968, som udtrykte Justitsministeriets forstå- 
else af registreringsreglerne efter regeringserklæringen. Ordren af 19. december 
1968 må anses for en opregning af, hvilke persongrupper, der i henhold til no- 
tatet af 14. september 1968 fortsat kunne registreres. Denne registreringspraksis 
fortsatte indtil 1974, hvor den ophørte efter ordre fra politimester Jørgen Skat- 
Rørdam.» 

Af den ovenfor omtalte mindretalsudtalelse vedrørende regeringserklærin- 
gens retlige betydning fremgår det, at et medlem af Kommissionen finder de 
registreringskriterier, der fremgår af notitsen af 19. december 1968, stridende 
mod regeringserklæringen. Dette kommissionsmedlem anser det endvidere for 
tvivlsomt, om de i notitsen angivne registreringskriterier var fuldt ud i overens- 
stemmelse med Justitsministeriets notat af 14. september 1968.5 

Kommissionen har ikke set det som sin opgave at tage stilling til, om veks- 
lende justitsministre eller andre politikere burde have klargjort over for Folke- 
tinget, at regeringserklæringen i praksis anvendtes på en anden måde, end det 
kunne fremgå af regeringserklæringen, men det er klart, at Kommissionen har 
noteret, at der er en sådan diskrepans. Efter Kommissionens flertals opfattelse er 
dette imidlertid et politisk spørgsmål og ikke spørgsmål om PET's overholdelse 
af givne retningslinjer, som var godkendt af regeringen. 


34. Kommissionens beretning bind 3 Regeringserklæringen og PETs registreringer på det politiske områ- 
de 1968-1989, kap. 3, 8 samt Jens Vedsted-Hansens mindretalsudtalelse i Kommissionens beretning 
bind 15 Særudtalelse og juridiske notater, første del. 

35. Se mere herom i Kommissionens beretning bind 15 Mindreudtalelse og juridiske notater, første del. 

Wamberg-udvalget 


Den kritik i offentligheden af PET's registreringer, der havde været en del af den 
politiske dagsorden siden tjenestens etablering, aktualiserede spørgsmålet om 
etablering af et kontrolorgan, der på offentlighedens vegne skulle have indsigt 
med PET's registreringer. Ideerne var mange, og der blev i Folketinget blandt an- 
det stillet forslag om nedsættelse af et parlamentarisk kontroludvalg, der således 
skulle omfatte politikere. En anden tanke var, at man kunne nedsætte et udvalg 
blandt andet med repræsentation af pressen. Set fra den til enhver tid siddende 
regerings side var et parlamentarisk kontroludvalg imidlertid uønsket, da det 
kunne medføre, at nogle af de partier, hvis tilhængere blev registreret, fik indsigt 
i PET's virksomhed. Samtidig måtte man erkende, at det ville være vanskeligt, for 
ikke at sige umuligt, for PET at udføre sine funktioner, hvis alt for mange uden 
for systemet, herunder fra pressen, fik indsigt i registreringer, arbejdsmetoder og 
samarbejdspartnere. Endelig var det vigtigt at fastholde det endelige ansvar for 
PET's virksomhed hos Justitsministeriet. Resultatet blev, at der af J.O. Krags re- 
gering den 8. juni 1964 nedsattes et kontroludvalg, det såkaldte Wamberg-udvalg, 
der fik til opgave at kontrollere PET's registreringer og videregivelse af oplysnin- 
ger til andre myndigheder. 

Udvalget har sit navn efter dets første formand A.M. Wamberg (1964-81), der 
var amtmand i Vejle. Udvalget havde foruden en formand tre andre medlemmer. 
I udvalgets møder deltog en repræsentant for politiets efterretningstjeneste, og 
det var som regel chefen. Yderligere kunne direktøren for Udenrigsministeriet 
og departementscheferne i Justitsministeriet og Forsvarsministeriet deltage i 
møderne, men det skete efterhånden kun i begrænset omfang. 

Det hedder i kommissoriet for Wamberg-udvalget: 


” 


Udvalget har til opgave at føre tilsyn med politiets efterretningstjenestes registre- 
ring og videregivelse af oplysninger. 

Udvalget holdes underrettet om de til enhver tid fulgte retningslinier for registre- 
ring. 

I tilfælde, hvor efterretningstjenesten påtænker i anledning af forespørgsel fra en 
styrelse at videregive foreliggende oplysninger vedrørende enkeltpersoner, fore- 
lægges sagen forinden for udvalget til godkendelse af, at oplysningerne videregi- 


” 


ves… 


Hensigten med udvalgets nedsættelse beskrives detaljeret i Kommissionens be- 
retning. På den ene side var nedsættelsen af udvalget fra regeringens side en 

imødekommelse af kritikeres, blandt andet Det Radikale Venstres, ønske om 
øget kontrol med PET. På den anden side kan udvalgets nedsættelse fra regerin- 
gens side også ses som et forsøg på at beskytte PET, således at tjenesten fortsat 
kunne udføre det arbejde, som Socialdemokratiet, Venstre og De Konservative 
var enige om, skulle udføres. Forholdet var nemlig det, at når offentligheden for 
fremtiden stillede spørgsmål vedrørende PET's registreringer, kunne skiftende 
regeringer henvise til, at det siddende udvalg førte tilsyn med registreringerne. 
At der var et sådant hensyn, udelukkede dog ikke, som nedenfor omtalt, at der 
særlig i begyndelsen både fra PET's og fra Justitsministeriets side blev set med 
skepsis på udvalget, hvis nedsættelse betragtedes som en utidig indblanding i 
interne forhold, der bedst unddroges andres kontrol. 

Arbejdet i Wamberg-udvalget foregik på den måde, at der afholdtes regel- 
mæssige møder, typisk en gang om måneden, hvor PET's ledelse forelagde sager 
for udvalget eller orienterede om PET's forhold. Udvalgets medlemmer havde 
samtidig mulighed for at gennemføre stikprøvekontrol af PET's registreringer på 
den måde, at udvalget udbad sig bestemte sager vedrørende enkeltpersoner eller 
bestemte B.-numre. På den baggrund kunne udvalget danne sig et billede af re- 
gistreringspraksis. Udvalget kunne enten bede om bestemte numre eller opgive 
navne, og PET oplyste da, om de pågældende var registreret. Undtaget var sager, 
hvori der konkret foregik efterforskning. I sådanne tilfælde skulle PET redegøre 
mundtligt for den pågældende sag. 


Medlemmer af Wamberg-udvalget 1964-1989 


1964-1986 A.M. Wamberg 

1964-1978 Johan Hvidtfeldt 
1964-1989 Jon Palle Buhl 

1964-1987 Harald Engberg-Pedersen 
1978-1991 Kristof Glamann 
1981-1986 Niels Elkær-Hansen 
1986-2001 Bodil Panild 

1987- H.C. Bjerg 

1989-2009 Niels Fisch-Thomsen 


I de første år pressede udvalget på for at fastholde og udvide sin kompetence. Det 
fremgår af Kommissionens beretning, at det lykkedes udvalget at få mulighed 
for at inspicere den efterretningsvirksomhed, der blev udfoldet i politikredsene. 

I 1965 blev det besluttet, at udvalget fremover skulle have forelagt oplysninger, 
der skulle videregives til udenlandske myndigheder i forbindelse med visum- 
forespørgsler. Desuden skulle udvalget fremover have forelagt oplysning om sik- 
kerhedsundersøgelser i udlandet. Dette tilsyn omfattede dog ikke forespørgsler 
fra udenlandske myndigheder om danske statsborgere i forbindelse med efter- 
forskningssager. Endelig lagde udvalget pres på for at reducere registreringen af 
DKP'ere og SF'ere. Kommissionen vurderer, at Wamberg-udvalget fik en betyde- 
lig indflydelse på PET's arbejdsgange. Antallet af såkaldte ”videregivelsessager”, 
der forelagdes udvalget, faldt fra godt og vel 150 i 1964 til mindre end 50 i 1967. 
I samme periode faldt udvalgets afslag på videregivelse af oplysninger fra 16 til 
ingen. Fra cirka 1971 blev Wamberg-udvalget forelagt alle nyregistreringer. 

Det undertiden modsætningsprægede forhold mellem ministeriet og PET's 
ledelse på den ene side og udvalget på den anden gav sig blandt andet udslag i, 
at det kunne være vanskeligt for udvalget at få klare oplysninger om retnings- 
linjerne for PET. Sådan som Kommissionen har kunnet rekonstruere forløbet, 
blev udvalget formentlig ikke gjort bekendt med det ovenfor omtalte notat af 14. 
september 1968, som var grundlag for, at PET fortsatte registreringerne af blandt 
andre trotskister, anarkister og visse VS'ere. Så sent som i 1974 skrev amtmand 
Wamberg i et brev til daværende justitsminister Nathalie Lind, at udvalget havde 


”kritiseret, at der i efterretningstjenesten findes mange oplysninger om lovlig 
politisk virksomhed, der holdes i live af registreringsværdige oplysninger, som i 
mange tilfælde er ganske ubelastende. Udvalget finder ikke dette stemmende med 
regeringsbeslutningen af 30. september 1968, og med de kommentarer, der fra re- 
geringsside er fremkommet under folketingsdebatterne…” 


At udvalget ikke synes at være blevet orienteret om notatet af 14. september 1968 
betyder imidlertid ikke, at det var uden viden om den praksis, der blev fulgt 
på registreringsområdet. Både PET og Justitsministeriet forsvarede over for 
Wamberg-udvalget flere gange PET's registreringer med henvisning til kriterier 
svarende til de principper, der var beskrevet i notatet af 14. september 1968. Og 
under alle omstændigheder fik udvalget oplysninger om registreringskriterierne 
forud for udarbejdelsen et nyt sæt retningslinjer fra 1983. Men netop det forhold, 
at udvalget i forbindelse med udsendelsen af regeringserklæringen ikke synes 
at have kendt notatet fra 14. september 1968, betød, at udvalgets antagelser om, 

hvilke registreringer PET måtte foretage, og hvilke registreringer PET ikke måtte 
foretage, i realiteten beroede på formodninger. 

Det vanskelige samarbejde i udvalgets første år illustreres af, at et af de mere 
kritiske medlemmer, Harald Engberg-Pedersen, flere gange truede med at træde 
ud af udvalget, blandt andet i sommeren 1974. Særlig kritisk var han og udvalget 
over for den allerede nævnte omstændighed, at vekslende justitsministre kunne 
efterlade Folketinget med et andet indtryk af, hvilke persongrupper der blev re- 
gistreret af PET, og hvad grundlaget var, end virkeligheden, sådan som udvalget 
kendte den, så ud. 

På grund af tavshedspligten var Wamberg-udvalgets medlemmer afskåret fra 
udadtil at udtrykke deres kritik på anden måde end ved at forlade udvalget. At 
udvalget var kritisk over for PET betyder dog ikke, at det var indstillet på at tage 
en sådan konsekvens heraf. Trusler om at gå forblev trusler, og samtidig kan det 
konstateres, at forholdet mellem udvalget og PET gradvist blev mindre spændt. 
Referaterne af udvalgets møder og Kommissionens afhøringer viser, at udvalgets 
medlemmer i praksis udviste en udstrakt forståelse for tjenestens vilkår, som dog 
især må ses på baggrund af tidens politiske konfrontationer. Omvendt vænnede 
PET sig også til Wamberg-udvalgets kontrol, og forholdet mellem PET's ledelse 
og Wamberg-udvalget blev bedre som årene gik. Ole Stig Andersen, der var chef 
for PET i årene 1975-84, har karakteriseret forholdet mellem PET og Wamberg- 
udvalget som en art ”symbiose” hvor parterne opnår en gensidig forståelse af 
hinandens vilkår.” Det kan diskuteres, om Wamberg-udvalget burde have for- 
holdt sig mere kritisk til PET, men Kommissionen konstaterer, at udvalget ikke 
mente at burde drage nogen konsekvenser af utilfredshed med modtagne oplys- 
ninger. 

Kommissionen har undersøgt, om PET fulgte de regler, der var fastlagt, når 
Wamberg-udvalget foretog stikprøver blandt PET's registreringer. Kommissio- 
nen har i den forbindelse kunnet konstatere, at Wamberg-udvalget efter frem- 
sættelsen af regeringserklæringen 1968 i 20 tilfælde blev enten fejlinformeret 
eller forholdt sager, som udvalget havde krav på at se, eller, hvis sagerne ikke 
kunne forevises udvalget, da at modtage en forklaring. Der var tale om 19 sager 
fra årene 1969 og 1970, dvs. i Arne Nielsens tid som chef, samt fra 1976 og 1978 
foruden én nyregistrering fra 1977, dvs. under Ole Stig Andersens tid som chef. 
Der var tale om både efterforsknings-, operations- og personsager, som ikke blev 


37. Kommissionens beretning bind 3 Regeringserklæringen og PET'S registreringer på det politiske om- 
råde 1968-1989, kap. 2. 

forevist Wamberg-udvalget. I hvert fald i nogle af de sager, der ikke blev forevist 
Wamberg-udvalget, valgte PET at placere en rød seddel for at sikre, at man ikke 
ved en fejl på et senere tidspunkt kom til at forevise sagen for udvalget. 

Forhenværende politimester Ole Stig Andersen har over for Kommissionen 
erklæret, at han ved sin tiltrædelse afskaffede ”systemet” med de røde sedler, hvil- 
ket antyder en brug i forgængeren Jørgen Skat-Rørdams tid som chef.:? Kommis- 
sionens undersøgelse kan dog ikke bekræfte, at udvalget er blevet forholdt sager 
i perioden 1971-75. 


Arbejdskartoteker 


PET's såkaldte arbejdskartoteker er omtalt i forarbejderne til loven om nedsæt- 
telse af Kommissionen. Om arbejdskartoteker skal indledningsvis anføres, at 
disse er et almindeligt accepteret arbejdsredskab for politiet, der i forbindelse 
med efterforskningsarbejde har behov for at kunne opbevare et større eller min- 
dre antal personoplysninger i et kartotek, mens efterforskningen pågår. 
Baggrunden for omtalen af arbejdskartoteker i lovens forarbejder var et 
spørgsmål om, hvorvidt PET havde anvendt sådanne kartoteker til at opbevare 
oplysninger, som tjenesten ifølge gældende regler og retningslinjer enten burde 
have makuleret, eller som, såfremt oplysningerne havde den karakter, burde 
have dannet grundlag for registrering. Problemet i relation til registreringsreg- 
lerne var, at oplysninger, som ikke kunne føre til registrering, kunne bevares 
i sådanne arbejdskartoteker. Hvis PET havde opbevaret oplysninger om lovlig 
politisk virksomhed i sådanne kartoteker og i længere tid end nødvendigt i for- 
hold til verserende efterforskningssager, ville der foreligge omgåelse. I relation til 
Wamberg-udvalget, hvis opgave blandt andet var at føre kontrol med omfanget 
af registreringer, ville opbevaring af sådanne oplysninger, som udvalget ikke var 
vidende om, få karakter af en vildledning, da Wamberg-udvalget på den måde 
blev unddraget indsigt i det reelle omfang af registreringer. En opbevaring ud 
over den nødvendige tidsperiode af personoplysninger var nemlig i realiteten 
en registrering, selvom den ikke faldt ind under PET's mere snævre definition af 
registrering. I den forbindelse konstaterer Kommissionen, at en sådan bevaring 
af personoplysninger må sidestilles med en registrering. Kommissionen under- 


38. Kommissionens beretning bind 3 Regeringserklæringen og PET'S registreringer på det politiske om- 

streger hermed, at PET's registreringsbegreb ikke kan berettige til, at oplysninger 
gemmes i arbejdskartoteker eller på anden måde forholdes Wamberg-udvalget. 
PET's registreringsbegreb kan alene betragtes teknisk. I relation til Kommissio- 
nens undersøgelse er lagt et videre registreringsbegreb til grund, som også om- 
fatter anden opbevaring af personoplysninger i PET.” 

Det fremgår af Kommissionens beretning, at både Centralafdelingen og re- 
gionsafdelingerne efter offentliggørelsen af regeringserklæringen fortsat har an- 
vendt arbejdskartoteker og organisationssager til at opbevare oplysninger, som 
ikke længere måtte opbevares efter, at det i regeringserklæringen var udtalt, at 
der ikke længere måtte ske en registrering alene på grundlag af lovlig politisk 
virksomhed. I årene frem til 1985 blev der i både Centralafdelingen og i regio- 
nerne opbevaret oplysninger om danske statsborgeres politiske aktiviteter på 
venstrefløjen, i tilslutning til diverse venstreorienterede bevægelser, deltagelse i 
politisk-faglige konflikter, stillere, anmeldere, læserbrevsskribenter, mødedelta- 
gere mv. 

Kommissionen har dokumenteret, at der i 1985 var opført omtrent 25.000 
danske statsborgere i arbejdskartotekerne. Af disse blev cirka 6.500 udtaget i 
1985, da oplysningerne enten vedrørte lovlig politisk virksomhed eller var foræl- 
dede. I organisationssagerne opbevarede PET endvidere navnelister over perso- 
ner, der var virksomme i sammenhænge, som lå ud over de kategorier, for hvilke 
der forelå ministeriel accept: Medlemmer, ”tilknyttede”, delegerede, gæster, stil- 
lere og deltagere i seminarer, deputationer, vælgermøder og deltagelse i lejre. 
Frem til 1985 benyttede PET formentlig i et vist omfang disse oplysninger, når 
man foretog sikkerhedsundersøgelser. I 1985 blev der indført mere præcise regler 
for PET's brug af arbejdskartoteker.;” 


39 Se om sammenlægningen af arbejdskartotekerne i subversionsafdelingen, der reelt gjorde det van- 
skeligt at skelne mellem tromle og arbejdskartotek, i Kommissionens beretning bind 3 Regerings- 
erklæringen og PETs registreringer på det politiske område 1968-1989, kap. 14. Se endvidere Kommis- 
sionens retlige vurdering sammesteds. 

40. Kommissionens beretning bind 3 Regeringserklæringen og PET'S registreringer på det politiske om- 
råde 1968-1989, kap. 14. 

Omfanget af PET'S registreringer samt noteringer i arbejdskartotekter 


År I alt registrerede | Heraf belastet Arbejdskartoteker 
1947/48 ? ? 4-5.000 

1950/51 ca. 100.000 kort ? 20.000 

1954 60-70.000 50.000 ? 

1964 250-300.000 40.000 ? 

1966 100.000 50.000 ? 

1972 68.593 37.193 i 

1980 61.363 14.399 ? 

1985 60.132 11.972 Ca. 25.000 

1988/89 63.454 12.181 14.257 


Spørgsmålet om brug af arbejdskartoteker blev behandlet i den i indledningen 
omtalte Kommissionsdomstol af 1977. Kommissionen konstaterer, at PET fra- 
veg de her givne retningslinjer for brugen af arbejdskartoteker uden at orientere 
Wamberg-udvalget herom. 

Ligeledes konstaterer Kommissionen, at der også på anden måde i systemati- 
seret form opbevaredes personoplysninger i PET's arkiv, uden at de om registre- 
ring gældende regler var iagttaget. 


Nye retningslinjer 1983 


I 1983 godkendte Poul Schliters regering et nyt sæt retningslinjer for PET's over- 
vågning på det politiske område, som på mange måder var en kodificering af 
den hidtidige praksis. Behovet for nye retningslinjer var begrundet i usikkerhe- 
den om, hvor grænsen gik mellem lovlig og ulovlig politisk virksomhed, således 
som den var blevet aktualiseret af ordene i regeringserklæringen fra 1968 om, at 
PET ikke måtte registrere danske statsborgere ”alene” på grundlag af lovlig poli- 
tisk aktivitet. De nye retningslinjer kan således ses som et forsøg på at fastlægge 
grænsen mellem lovlig og ulovlig politisk virksomhed, ligesom de nye retnings- 
linjer satte rammerne for PET's fortsatte operative virkemidler. 

De nye retningslinjer havde form af en beskrivelse af PET's registreringsprak- 
sis, der godkendtes af regeringen. Det er vigtigt at understrege, at 1983-retnings- 
linjerne ikke ændrede grundlaget for PET's virksomhed. Retningslinjerne var da 

også i det væsentlige en gengivelse i en mere udførlig og ordrig form af Justitsmi- 
nisteriets notat af 14. september 1968. Til gengæld indeholdt retningslinjerne en 
beskrivelse af, hvilke metoder PET måtte benytte over for de overvågede miljøer 
(se nedenfor om kilder, penetranter og kontaktnet). 

1983-retningslinjerne præciserede, at PET var berettiget til at registrere et par- 
tis eller en organisations medlemmer, såfremt gennemførelse af partiets politik 
ifølge dets program eller udtalelser fra partiets ledere kun kunne realiseres ved 
brug af ulovlige metoder, og partiets virksomhed i øvrigt underbyggede dette. 
Til grund for denne præcisering lå blandt andet Wamberg-udvalgets mange dis- 
kussioner om, hvorledes man skulle definere begrebet ”ulovlig virksomhed” som 
grundlag for registrering. Politiske partier kunne opfattes som lovlige, når de 
var opstillingsberettigede til folketings- og kommunalvalg, uanset at PET havde 
sikker viden om, at disse partiers politiske virksomhed i et vist omfang blev be- 
drevet med midler, der var i strid med den lovlige samfundsorden. I begyndelsen 
af 1980'erne havde Wamberg-udvalget accepteret, at medlemskab af sådanne or- 
ganisationer kunne være registreringsgrund. 

Siden 1970 havde medlemskab en række partier og grupperinger kunnet 
danne grundlag for registrering, således Socialistisk Arbejderparti (SAP), Kom- 
munistisk Arbejderparti (KAP), Anarkistiske grupper såsom Anarkistisk Fø- 
deration i Danmark (AFID), og Organisationen af Revolutionære Anarkister 
(ORA) samt DKP, visse grupper inden for VS, grupper på højrefløjen som f.eks. 
Danmarks Nationalsocialistiske Ungdom (DNSU), visse Anti-NATO-grupper 
og grupperinger med forbindelse til terrororganisationer og frihedsbevægelser 
(f.eks. Palestinian Workers' Union (PWU)). 

Forud for vedtagelsen af de nye retningslinjer i 1983 synes PET at have lagt 
vægt på en sondring mellem sine kilder og kontakter. Med de nye retningslinjer 
skelnede man mellem penetrering og kontaktnet. Penetrering var en ”indplant- 
ning” eller en ”hvervning” i inderkredsen, mens kontaktnet var ”en orientering 
gennem personer, som normalt har føling med organisationens især ydre cirk- 
ler”. PET fik med de nye retningslinjer ret til at anvende ”kontaktnet”, som kunne 
være aktuelle over for ”frontorganisationer” som World Peace Council (WPC), 
World Federation of Trade Unions (WFTU), International Association of De- 
mocratic Lawyers (IADL) og nationale udløbere heraf, samt f.eks. Samarbejds- 
komitéen for Fred og Sikkerhed og tilknyttede organisationer. 

Endelig præciserede de nye retningslinjer, at PET havde mulighed for at over- 
våge yderligtgående gruppers aktiviteter i forbindelse med arbejdsmarkedskon- 
flikter. Det gjaldt f.eks. Fælles Kurs Klubben, der var repræsenteret i Folketinget 
i1987-88, samt DKP. 

Efter godkendelsen af 1983-retningslinjerne havde PET en mere præcis viden 
om, hvilke grupper tjenesten skulle overvåge. Dermed blev PET's operative indsats 
i1980'erne mere målrettet, og som følge heraf var det muligt at operere efter klarere 
prioriteringer. PET's arbejde i 1980'erne var således præget af en højt prioriteret 
kildeføring på den yderste venstre- og højrefløj samt på arbejdsmarkedet.” 


PET's ”trusselsbillede” 1945-89 


I den offentlige debat tales der om, at PET havde et trusselsbillede. Hvad der menes 
hermed, er ikke altid ganske klart, men det synes undertiden at være tanken, at PET 
havde sin egen opfattelse af, hvad og hvem der udgjorde en trussel mod det beståen- 
de samfund, og at tjenesten på den baggrund indsamlede oplysninger om politisk 
aktivitet. Spørgsmålet har også været rejst, om PET under den kolde krig hang fast i 
forældede trusselsbilleder, og det har været diskuteret, om PET's trusselsbillede var 
retvisende i den forstand, at truslen, som den opfattedes af PET, var reel. 

Kommissionens undersøgelse har vist, at omfanget og karakteren af PET's ef- 
terforskning under den kolde krig i høj grad var bestemt af faktorer, der skal søges 
uden for og ikke inden for PET. Tjenesten var som nævnt den del af politiet, der 
havde til opgave at forhindre aktiviteter inden for Danmarks grænser, der kunne 
true den lovlige samfundsorden. Samtidig var PET den til enhver tid siddende rege- 
rings tjeneste, og det var de instrukser, der gennem Justitsministeriet blev udstukket 
fra regeringen, der dannede grundlaget for PET's overvågning. PET's opgave var 
at kortlægge det politiske landskab for at konstatere, om der blev udfoldet politisk 
aktivitet, der faldt inden for rammerne af det, som PET var sat til at overvåge, og 
som grundlæggende havde at gøre med, om der skete overtrædelse af straffelovens 
kapitler 12 og 13. Såfremt det syntes at kunne være tilfældet, iværksatte PET en efter- 
forskning. Stødte PET på anden form for politisk virksomhed, der var i strid med, 
eller som man antog kunne udvikle sig til at være i strid med den lovlige samfunds- 
orden, konstaterede tjenesten dette. Beslutning om, hvorvidt PET skulle iværksætte 
en efterforskning, blev ofte truffet i samarbejde med Justitsministeriet. 

PET's efterforskning kan groft sagt siges at falde i tre perioder, der overord- 
net set falder sammen med udviklingen i den kolde krig. Den første fase var 
fra 1945 til begyndelsen af 1960'erne og dermed fra starten af den kolde krig til 


41 Kommissionens beretning bind 3 Regeringserklæringen og PETS registreringer på det politiske om- 
råde 1968-1989, kap. 13; bind 8 PET'S overvågning af arbejdsmarkedet 1945-1989, del 4. 

afspændingsperiodens begyndelse. Den anden fase indledtes i begyndelsen af 
1960'erne og fortsatte til et stykke ind i 1970'erne, altså den periode der omtales 
som afspændingsperioden. Den tredje periode var fra et stykke ind i 1970'erne 
frem til den kolde krigs afslutning i årene omkring 1990. 

Den første fase indledtes med overvågning af nazistisk aktivitet i Danmark. 
Dette afspejlede samtidens frygt for den yderste højrefløj og såkaldte varulve- 
grupper, men allerede i 1948 anmodede den daværende socialdemokratiske re- 
gering som nævnt PET om at overvåge og registrere kommunistisk virksomhed. 
Fra 1948 og frem til den kolde krigs afslutning blev DKP af de regeringsbærende 
politiske partier opfattet som en trussel mod den lovlige samfundsorden, og føl- 
gelig var det en opgave for PET at være særligt opmærksom på, hvorvidt DKP'ere 
virkede som en art femtekolonne i Danmark. I starten var der frygt for kom- 
munistisk sabotage og kup i forbindelse med en eventuel sovjetisk besættelse, 
senere var det mere frygt for spionage og undergravende virksomhed, f.eks. uro 
på arbejdsmarkedet. PET overvågede også den sovjetiske og andre østambas- 
sader med det formål at forhindre spionage mod Danmark og danske interesser. 

DKP var det eneste politiske parti i Danmark, som under den kolde krig stod 
i et erklæret loyalitetsforhold til Danmarks hovedmodstander: Sovjetunionen 
og Warszawapagten. Efter regeringserklæringen 1968 var det ikke længere tilladt 
for PET at registrere DKP'ere på grundlag deres blotte medlemskab af partiet, og 
Kommissionens undersøgelse kan da også bekræfte, at PET undlod at gøre dette. 
Det hed imidlertid i regeringserklæringen, at PET ikke måtte registrere ”alene” 
på grundlag af lovlig politisk aktivitet, men på baggrund af 14. september-no- 
tatet kunne PET registrere DKP'ere, såfremt de havde såkaldte ”østkontakter”, 
dvs. hvis de stod i kontakt med enten østblokkens ambassader eller borgere fra 
østbloklandene. Desuden var det muligt for PET at registrere DKP'ere, der rejste 
til et eller flere af landene i østblokken. Da stort set samtlige ledende DKP'ere 
havde østkontakter og ofte rejste til østblokken, kunne PET registrere ledende 
medlemmer af DKP, hvilket man også gjorde. PET udfærdigede under den kolde 
krig årlige sammenfatninger af tjenestens overvågning. Fra den tidligste efter- 
krigstid indtil periodens afslutning udgjorde beskrivelsen af overvågningen af 
DKP en vigtig del. Især efter Stalins død i 1953 begyndte KGB at etablere kontakt 
under diplomatisk dække med danske politikere og journalister, og disse blev 
også omfattet af PET's overvågning og registrering.” 


42. Kommissionens beretning bind 6 PET'S overvågning af Danmarks Kommunistiske Parti 1945-1989, 
samt Kommissionens beretning bind 7 PET' overvågning af politiske partier 1945-89. 

PET's særlige interesse for DKP's virksomhed i 1950'erne afspejledes af, at af 
de seks afdelinger, som tjenesten bestod af efter reorganiseringen i 1950-51, var 
fire beskæftiget med ”kommunismen i Danmark”, ”kortlægning af kommuni- 
stisk infiltration”, ”straffelovens kapitel 12 og 13”, dvs. spionage mod Danmark 
samt ”sager med særlig tilknytning til udlændinge og disses virke i Danmark”? 

I årene omkring 1960 blev PET's overvågning af politisk virksomhed udvidet 
til også at omfatte dele af den aktivitet, der udgik fra den del af venstrefløjen, der 
undertiden kendes som Det nye Venstre, dvs. miljøet omkring SF, men også den 
øvrige del af den politiske venstrefløj: maoister, anarkister, trotskister mv., og Ven- 
stresocialisterne. Når Det nye Venstre tiltrak sig PET's opmærksomhed skyldtes 
dette, at PET's vurderinger i betydelig grad var baseret på de erfaringer, tjenesten 
havde med de miljøer, der blev overvåget. Da SF for en stor dels vedkommende 
var stiftet af personer, der tidligere havde været medlemmer af DKP, havde PET 
gennem en årrække SF mistænkt for reelt at være et kommunistparti. Denne mis- 
tanke var PET ikke ene om, og det ses da også af samtidens offentlige debat, at der 
gentagne gange refererede til ledende SF'eres kommunistiske fortid." 

PET's overvågning af dele af venstrefløjen var fra 1960'erne også motiveret i, 
at der fra dette meget sammensatte miljø i stigende grad udgik det, der i PET's 
jargon blev omtalt som uro, dvs. aktiviteter af mere voldelig og undertiden mi- 
litant karakter. Begyndelsen på denne udvikling iagttog PET fra første halvdel 
af 1960'erne, da PET mistænkte personer fra trotskistiske kredse af PET for at 
have stået bag aktioner i København, hvor blandt andet rejsebureauer, der arran- 
gerede turistrejser til Spanien, blev udsat for bombesprængninger. Baggrunden 
var ifølge PET trotskisternes såkaldte antifascistiske kamp, og da Spanien var et 
diktatur, forsøgte trotskisterne ifølge PET at forhindre direkte forbindelser mel- 
lem Danmark og Spanien. 

I 1965 blev en bombe bragt til sprængning i Randers. PET satte også trotski- 
sterne i forbindelse med denne aktion. Gennem resten af 1960'erne godtgjorde 
PET's overvågning, at trotskister, anarkister og personer fra maoistiske kredse 
i stigende grad opfordrede til og undertiden gjorde brug af voldelige aktioner i 
den politiske kamp. Dette kom blandt andet til udtryk under en stor Vietnam- 
demonstration den 28. april 1968 og i den del af Vietnambevægelsen, der i 1969 
organiserede sig i De Danske Vietnam-komiteer. 


43. Kommissionens beretning bind 1 Indledning, kap. 4. 
44. Kommissionens beretning bind 7 PET'S overvågning af de politiske partier 1945-1989, del 2, kap. 1; 
bind 9 PET'S overvågning af den antiimperialistiske venstrefløj 1945-1989, kap. 4-8, 12, 13. 

Udviklingen kulminerede i september 1970, da en sammensat kreds af ven- 
strefløjsaktivister fraset DKP og SF stod bag de såkaldte Verdensbankurolighe- 
der, der fandt sted under Verdensbankens og Valutafondens årsmøde, der i 1970 
blev afholdt i København. Urolighederne var på det tidspunkt de mest omfat- 
tende i Danmark siden besættelsens afslutning i 1945, og PET's operative chef 
noterede efterfølgende, at situationen på et tidspunkt havde været uden for myn- 
dighedernes kontrol. Der havde været tale om ”helt revolutionære tilstande”. 

Også dele af det studenterpolitiske miljø blev overvåget i den forbindelse, 
men Kommissionens undersøgelse har vist, at det ikke var universiteterne, Jour- 
nalisthøjskolen eller seminarierne i sig selv, der havde PET's interesse. Det, der 
optog PET, var de muligt lovstridige aktiviteter, der udsprang fra visse politiske 
miljøer med tilknytning til uddannelsesinstitutionerne.” 

PET's overvågning af uro afspejlede sig i, at tjenesten i 1971 oprettede en af- 
deling, der fik til opgave at overvåge ”indland med bl.a. uro-området og herved 
overvågning, efterforskning og bearbejdning vedrørende organisationer, grup- 
per eller enkeltpersoner, hvis virksomhed har til formål eller er egnet til at forår- 
sage uroligheder eller at omstyrte eller undergrave den lovlige samfundsorden” 

At uroen toppede i 1970 betød ikke, at den efterfølgende forsvandt. Ligesom 
PET fortsat overvågede DKP'ernes aktiviteter, vedblev tjenesten i 1970'erne og 
1980'erne at overvåge de dele af de politiske miljøer, der stod bag uroen. Det 
betød også, at PET så det som sin opgave at følge udviklingen på arbejdsmarke- 
det, hvor revolutionære grupper i 1970'erne og 1980'erne forsøgte at anvende ar- 
bejdsmarkedet som arena for faglige konflikter, der skulle ægge til uro og skubbe 
samfundet i retning af en revolutionær situation. 

11970'ene fik PET endnu en to opgaver: at efterforske sovjetisk meningspåvirk- 
ning og at bidrage til terrorbekæmpelse. Hvad angår den sovjetiske meningspå- 
virkning, havde den eksisteret under hele den kolde krig, men den blev fra om- 
ring midten af tiåret og frem til ca. midten af 1980'erne et meget væsentligt tema. 
Det kom til udtryk både i forhold til de politiske partier, hvor KGB forsøgte at 
hverve politikere, i forhold til protestmiljøerne, hvor Sovjetunionen forsøgte at 
anvende tidens protestbevægelser til sovjetisk agitation, og i forhold til journali- 
stiske kredse og i et vist omfang kulturlivet.” 


45. Kommissionens beretning bind 9 PET'S overvågning af den antiimperialistiske venstrefløj 1945-1989, 
kap. 4-8; bind 10 PET'S overvågning af protestbevægelser 1945-1989, kap. 2-5. 

46. Kommissionens beretning bind 1 Indledning, kap. 4. 

47 Se mere herom i Kommissionens beretning bind 7 PET'S overvågning af politiske partier 1945-89, 

Baggrunden for PET's terrorbekæmpelse var den udvikling i verden, hvor 
terror fra 1970'ernes begyndelse blev stadigt mere hyppigt forekommende. Et 
antal danske venstrefløjsgrupper solidariserede sig i stigende grad med uden- 
landske befrielsesbevægelser, hvoraf nogle anvendte terror. I 1970'erne solida- 
riserede maoistiske grupper sig med palæstinensernes kamp i Mellemøsten, og 
PET's efterforskning tydede på, at visse dele af det maoistiske miljø også støttede 
mellemøstlige grupper, der benyttede terror som redskab i den politiske kamp. 
Eksempelvis stod medlemmer af den såkaldte Appel-gruppe i 1980'erne bag en 
række kriminelle handlinger, hvor formålet var at tilvejebringe penge til PFLP. 
Det er Kommissionens indtryk, at PET i 1980'erne havde opmærksomheden ret- 
tet mod en større kreds af personer med sådanne synspunkter med tilknytning 
til Appel-gruppen. PET konstaterede endvidere, at der i VS fandtes aktører, der 
støttede PFLP og denne organisations mål om at udslette staten Israel — også 
selv om VS' støtte alene havde politisk og humanitær karakter. PET konstate- 
rede endvidere, at der var kontakter mellem dele af VS og IRA (Irish Republican 
Army). 

Fra midten af 1980'erne erklærede dele af det danske BZ-miljø sin solidaritet 
med især vesttysk terrorisme i skikkelse af Rote Armee Fraktion (RAF). Også 
andre politiske bevægelser på den yderste venstrefløj havde sympati for uden- 
landske bevægelser, der benyttede sig af terror.” 

Samtidig med udviklingen i international terrorisme og en vis støtte i danske 
kredse hertil fik den yderste højrefløj en stadigt mere fremskudt plads i PET's 
overvågning fra cirka midten af 1970'erne frem til slutningen af den kolde krig. 
Nazismen eksisterede fortsat i Danmark. I midten af 1980'erne voksede det nazi- 
stiske miljø, og samtidig blev Danmark ifølge PET's iagttagelser et internationalt 
omdrejningspunkt for distribution af nazistisk propaganda. 

I slutningen af 1980'erne kom den yderste højrefløj og den yderste venstrefløj 
i stigende grad i konflikt med hinanden.” 

Det spørgsmål har været rejst, om PET's trusselsbillede var realistisk såle- 
des forstået, om den overvågning og efterforskning, som fandt sted, også rettede 


del 1, kap. 2-3, del 2, kap. 2; bind 10 PET's overvågning af protestmiljøer 1945-1989, kap. 3,5, 6, 7 samt 
bind 13 KGBS kontakt- og agentnet i Danmark under den kolde krig. 

48. Kommissionens beretning bind 7 PET'S overvågning af politiske partier 1945-1989, del 3; bind 9 PETS 
overvågning af den antiimperialistiske venstrefløj 1945-1989, kap. 17, 18, 21; bind 10 PET'S overvågning 
af protestbevægelser 1945-1989, kap. 8. 

49. Kommissionens beretning bind 11 PET's overvågning af den yderste højrefløj 1945-1994. 

sig mod en virkeligt eksisterende trussel. I den forbindelse er der grund til at 
fremhæve, at det ikke udelukkende var PET, der bestemte trusselsbilledet, men 
at rammerne for, hvilke politiske aktiviteter PET skulle efterforske, blev sat fra 
politisk side, og det var med dette udgangspunkt, at PET foretog overvågning 
og registrering. Desuden er det vigtigt at sondre mellem, hvad man kunne vide i 
samtiden, og hvad der efterfølgende har kunnet dokumenteres. 

Et andet spørgsmål er, hvordan man kan bedømme PET's efterforskning på 
det politiske område, og om PET var i stand til at danne sig et retvisende billede 
af, hvad der foregik i de overvågede miljøer? 

Overordnet set er det Kommissionens vurdering, at PET's ledelse under den 
kolde krig havde et billede af politiske aktiviteter i de overvågede miljøer, som 
afspejlede den faktiske aktivitet og dens betydning. Denne vurdering er ikke 
alene baseret på tilvejebragte oplysninger beroende i PET's arkiv, men også op- 
lysninger fra de overvågede miljøers arkiver samt fra den eksisterende faglige 
litteratur. Det skal tages i betragtning, at tjenesten gennem alle årene var en lille 
enhed med mange opgaver, hvoraf overvågningen af politik virksomhed kun var 
en enkelt. I PET's arkiv findes talrige eksempler på, at PET-medarbejdere giver 
udtryk for, hvorledes de anskuede et givet politisk miljø. Det skal imidlertid un- 
derstreges, at de vurderinger, der er fremsat af PET's medarbejdere, ikke uden vi- 
dere kan siges at repræsentere ledelsens vurderinger. Når man har omtalt PET's 
vurderinger, har Kommissionen taget udgangspunkt i ledelsens vurderinger og 
ikke i vurderinger, der alene kan tilskrives enkelte PET-medarbejdere. 

Hvad angår PET's billede af DKP og dette partis forbindelser til Sovjetunio- 
nen er det Kommissionens opfattelse, at PET's vurderinger var korrekte, selvom 
det aldrig lykkedes PET at bevise eksistensen af et illegalt apparat, partiets invol- 
vering i illegale aktiviteter (spionage, sabotaget mv.) eller økonomisk støtte fra 
Øst. Tilsvarende kan PET's billede af SF, VS og diverse mindre politiske grup- 
per på højre- og venstrefløjen anses som realistisk. Der var også vurderinger fra 
PET's side med hensyn til, hvilke bevægelser, der var frontorganisationer, hvilke 
bevægelser, der var genstand for kommunistisk eller anden infiltration, og hvilke 
bevægelser der var folkelige og tværpolitiske bevægelser uden efterretningsmæs- 
sig interesse, som svarede til virkeligheden. Realisme synes også dækkende for 
PET's billede af den yderste højrefløj. 

Kommissionen har i visse tilfælde bemærkninger til PET's udnyttelse af de 
oplysninger, som tjenesten indsamlede. I den forbindelse er det vigtigt at un- 
derstrege, at PET ikke havde ekspertmæssig bistand til sin rådighed i form af 
en analyseafdeling med specialister i sikkerhedspolitik. PET's ressourcer betød, 
at dette arbejde, i det omfang det fandt sted, måtte udføres af politiuddannede 

medarbejdere eller jurister. I mange år synes det i det væsentlige at have været 
PET's chef og dennes stedfortræder, der sammen med Justitsministeriet vurde- 
rede, hvorledes tjenesten skulle anvende de indsamlede oplysninger. 

At fraværet af en analyseafdeling i visse tilfælde formentlig har betydet, at 
PET ikke kunne udnytte de indsamlede oplysninger fuldt ud, vidner en spiona- 
gesag om. PET blev i 1960'erne opmærksom på en dansk statsborger, der gennem 
mere end 20 år havde bedrevet spionage mod Danmark til fordel for Sovjetunio- 
nen. Der blev imidlertid aldrig rejst sigtelse mod den pågældende, og det vur- 
deres i Kommissionens beretning, at forklaringen formentlig var en mangelfuld 
analyse. Det synes således i visse situationer at have været tilfældet, at den brede 
registrering af f.eks. DKP'ere og den brede indhentning af oplysninger kunne 
medføre, at vigtige oplysninger druknede mellem mindre vigtige oplysninger, 
der blot indsamledes uden at blive sat ind i en større helhed. Desuden konstate- 
rer Kommissionen, at PET i visse tilfælde hang fast i forældede trusselsbilleder 
samt overdrev enkeltpersoners rolle.” 


Overholdt PET regler og retningslinjer? 


Et af de spørgsmål, som Kommissionen skal undersøge, er, om PET 1968-89 over- 
holdt de regler og retningslinjer for tjenestens virksomhed, som var fastlagt af Fol- 
ketinget og vekslende regeringer. Kommissionens overordnede billede er, at PET 
har overholdt regler og retningslinjer. Det meste af PET's arbejde havde karakter af 
enten indsamling af oplysninger om politiske miljøer eller mere traditionel politief- 
terforskning med henblik på at afdække virksomhed, der faldt ind under straffelo- 
vens bestemmelser om forbrydelser mod statsforfatningen eller statens sikkerhed. 

Det anførte betyder imidlertid ikke, at Kommissionen ikke har kunnet kon- 
statere et antal tilfælde, hvor PET ikke har overholdt gældende regler, eller hvor 
PET's praksis havde karakter af en omgåelse af regeringserklæringen. Det for- 
mentligt vigtigste eksempel på det sidste var PET's brug af arbejdskartoteker 
til at opbevare oplysninger, som ifølge regeringserklæringen ikke måtte danne 
grundlag for registrering. Dette forhold, der er beskrevet ovenfor, er genstand 
for en længere udredning i Kommissionens beretning.” 


50. Kommissionens beretning bind 6 PET'S overvågning af DKP 1945-1989, del 3. 
51 Se hertil Kommissionens beretning bind 3 Regeringserklæringen og PET'S registreringer på det poli- 
tiske område 1968-1989, kap. 14. 

Som ovenfor omtalt har Kommissionen også påvist, at Wamberg-udvalget 
efter fremsættelsen af regeringserklæringen i 1968 i 20 dokumenterede tilfælde 
af PET blev enten fejlinformeret eller forholdt sager, som PET ifølge gældende 
regler var forpligtet til at forevise udvalget. Også dette forhold konstaterer Kom- 
missionen i en retlig vurdering. 

Fælles for de to nævnte forhold er, at der var tale om virksomhed, hvor tje- 
nesten gennem flere år bevidst har omgået gældende regler (fejlinformation af 
Wamberg-udvalget) eller har handlet på en sådan måde, at man udnyttede det 
forhold, at der før 1985 ikke var særlige regler for arbejdskartoteker, til at opbeva- 
re politiske oplysninger i disse, som ellers var omfattet af regeringserklæringen. 

PET gennemførte telefon- og rumaflytninger under den kolde krig, og Kom- 
missionen har undersøgt, hvorvidt PET i den forbindelse har overholdt gælden- 
de regler og retningslinjer. Det er Kommissionens vurdering, at det var tilfældet 
i forbindelse med telefonaflytningerne, hvor tjenesten på grund af dens relativt 
lille kapacitet primært aflyttede udenlandske efterretningsfolk samt terrormis- 
tænkte. Dermed står det også klart, at PET kun i begrænset omfang foretog tele- 
fonaflytninger af politiske miljøer. 

Det konstateres i beretningen, at det er uvist, i hvilket omfang tjenesten be- 
nyttede sig af rumaflytning før 1972, hvor indgrebet blev lovreguleret. Kommis- 
sionen skønner dog, at der har været tale om et begrænset antal tilfælde. I det 
omfang, det er sket, skete aflytningen uden hjemmel og retskendelse og dette 
var i strid med de gældende regler eller al fald med den samtidige retsopfattelse. 
Kommissionen har ikke fundet eksempler på rumaflytninger foretaget efter 1972, 
uden at tjenesten havde indhentet retskendelse.> 

PET benyttede sig også af såkaldt brevåbning og brevstandsning. Indgrebet, 
der krævede retskendelse, var reguleret af retsplejeloven. Kommissionens un- 
dersøgelse viser, at brevåbning kun blev benyttet i begrænset omfang frem til 
afslutningen af den kolde krig. I det begrænsede omfang PET anmodede om ret- 
tens tilladelse til at tilbageholde post, skete det almindeligvis i forbindelse med 
efterforskningssager, hvor der forelå konkret mistanke om ulovlig virksomhed, 
f.eks. spionage, støtte til terror eller støtte til anden form for ulovlig virksomhed. 
Der ses dog eksempler på, at PET fik kendskab til indhold af breve uden at have 
indhentet retskendelse. 


52. Kommissionens beretning bind 4 PET' virkemidler, del 3. 
53. Eksempelvis havde PET på et tidspunkt kontakt til en person, der havde adgang til oplysninger fra 
en bestemt adresse. Måden, hvorpå PET blev gjort bekendt med disse oplysninger, krævede ikke 

PET har endvidere mulighed for at foretage ransagning i overensstemmelse 
med retsplejelovens regler. Det er Kommissionens vurdering, at PET kun i be- 
grænset omfang benyttede ransagning på det politiske område. 

Kommissionen har konstateret yderligere tilfælde, hvor PET handlede i strid 
med gældende regler og retningslinjer. Et eksempel herpå er fra slutningen af 
1980'erne, hvor en af PET's kilder foretog en kopiering af det nazistiske Nordland 
Forlags debitorkartotek og overlod indholdet heraf til PET. Kartoteket befandt 
sig på en computer." 

Som anført rummer Kommissionens beretning eksempler på, at PET har 
overtrådt eller omgået gældende regler og retningslinjer, men overordnet set må 
det vurderes, at der var tale om forholdsvis få forhold, og at de som oftest var af 
mindre graverende karakter og derfor i den historiske sammenhæng må tillæg- 
ges mindre betydning. 


retskendelse. Et andet eksempel vedrørte en postboks, hvor PET via en kontakt fik mulighed for at 
gennemlyse et brev uden at åbne det, vel at mærke inden lejeren af postboksen fik mulighed for at 
modtage skrivelsen. Om disse forhold se Kommissionens beretning bind 4 PET's virkemidler, del 3 
samt bind 10 PET' overvågning af protestmiljøer, kap. 5. 

54. Kommissionens beretning bind 11 PET'S overvågning af den yderste højrefløj 1945-1994, kap. 4. 

55. Se endvidere Kommissionens beretning bind 4 PET'S virkemidler. 

ANDEN DEL: 
KOMMISSIONENS BERETNING 


Indledning 


Foruden nærværende sammenfatningsbind udgøres beretningen af 15 bind. 
Beretningens bind 2-5 beskriver PET's historie 1945-89, forholdet til Justitsmini- 
steriet og andre myndigheder, regler og retningslinjer for tjenestens virksomhed, 
arbejdsmetoder og virkemidler samt PET's forhold til FE og forbindelse til den 
private antikommunistiske kamp under den kolde krig. Et væsentligt aspekt i 
disse bind er spørgsmålet om PET's registreringer. 

Beretningens bind 6-14 omhandler PET's overvågning af politiske partier og 
partiforberedende miljøer, faglige konflikter, politisk-ideologisk prægede grup- 
peringer og bevægelser samt PET's efterretningsvirksomhed i forhold til Grøn- 
land og Færøerne. Foruden at beskrive PET's arbejde er et centralt aspekt i disse 
bind at præsentere baggrunden for PET's overvågning samt at fremlægge re- 
sultaterne heraf. Hvilke oplysninger indsamlede PET, hvilke metoder anvendte 
tjenesten, og var de tilvejebragte informationer troværdige? 

Kommissionens retlige vurderinger i tilslutning til PET's virksomhed i pe- 
rioden 1968-89 er anført efter de historiske beskrivelser. Bind 15 indeholder en 
mindretalsudtalelse vedrørende regeringserklæringens retlige status, indhold og 
rækkevidde samt en række juridiske notater udarbejdet i Kommissionens sekre- 
tariat som baggrundsorientering for Kommissionens medlemmer. 

Baggrunden for Kommissionens nedsættelse er præsenteret ovenfor. Her er 
også beskrevet en række forudsætninger og vilkår for Kommissionens arbejde. 
Kommissionen har haft som opgave at beskrive og redegøre for samt retligt vur- 
dere PET's overvågning på det politiske område under den kolde krig inklusive 
tjenestens virksomhed i forhold til Færøerne og Grønland. Hertil er kommet 
en undersøgelse af PET's efterforskning af Blekingegadebande-sagen med særlig 

vægt på det såkaldte Lyngbyrøveri i 1983. Nedenfor vil Kommissionens resultater 
blive sammenfattet. 

I beretningens første bind redegøres for Kommissionens nedsættelse, ligesom 
det kommissorium, der ligger til grund for undersøgelsen, gengives. Desuden 
citeres en række af bemærkningerne til den lov, der ligger til grund for Kommis- 
sionen. Det bemærkes, at Kommissionen ikke har haft til opgave at udtale sig 
om eller vurdere enkeltpersoners retlige ansvar. I bind 1 omtales Kommissionens 
arbejdsmåde, beretningens form, PET's arkiv og registratur samt det materiale, 
som beretningen er baseret på. Der redegøres for vilkårene for Kommissionens 
arbejde: forholdet til DIIS, høringsprocedurer, kontradiktion, spørgsmålet om 
offentlighed etc. 

I bindet beskrives en række grundlæggende forhold, der kan lette læsningen 
af beretningens øvrige bind. Der gives et kort rids over PET's baggrund, etable- 
ring og institutionelle udvikling, dele af PET's regel- og retsgrundlag præsente- 
res, og i et særligt kapitel beskrives forholdet mellem PET og Justitsministeriet 
samt forholdet mellem Justitsministeriet og Folketinget. Endvidere præsenteres 
baggrunden for nedsættelsen af Wamberg-udvalget, og dets kommissorium ci- 
teres. Tilsvarende redegøres der for nedsættelsen af Regeringens Sikkerhedsud- 
valg og Embedsmandsudvalget for Sikkerhedsspørgsmål. Bind 1 præsenterer en 
række praktiske, men nødvendige forudsætninger til brug for læsning af denne 
beretning. Desuden anslås temaet for det område, som Kommissionens øvrige 15 
bind beskriver i detaljer, og som nærværende sammenfatningsbind præsenterer 
essensen af. 


Politiets Efterretningstjeneste 1945-68 


Som nævnt beskriver Kommissionen i beretningens fire første bind aspekter af 
PET's historie 1945-89 med vægt på PET's overvågning og registrering på det 
politiske område. 

Bind 2, Politiets Efterretningstjeneste 1945-1968. PET's grundlæggelse og regi- 
streringer på det politiske område 1945-1968, skildrer baggrunden for PET's etab- 
lering og udvikling frem til regeringserklæringen af 30. september 1968. Det 
er historien om den i 1945 nystiftede Rigspolitichefens Efterretningsafdeling 
(REA), der blev omdannet til PET kort efter årsskiftet 1950-51. Desuden er det 
historien om forholdet mellem PET, Justitsministeriet og skiftende regeringer, 
hvor sidstnævnte formulerede PET's opgaver samt de regler og retningslinjer, 
der var gældende for PET's virksomhed. 

I bindet bliver der yderligere redegjort for en række politisk-juridiske forhold 
af betydning for PET's aktivitet samt indførelsen i 1953 af det såkaldte tromlesy- 
stem, det vil sige måden hvorpå PET systematiserede adgangen til sit arkiv og 
således — efter egen forståelse — fysisk foretog registreringer, spørgsmålet om 
PET's videregivelse af oplysninger til udenlandske myndigheder, karakteren af 
forholdet mellem Socialdemokratiet, Arbejderbevægelsens Informations-Cen- 
tral (AIC) og PET samt baggrunden for Wamberg-udvalgets oprettelse og dets 
indledende virksomhed 1964-68. 

PET's forgænger REA blev etableret efter befrielsen i 1945 for at samarbejde 
med britiske myndigheder i forbindelse med retsopgøret efter befrielsen i 1945, 
men også med henblik på spionagebekæmpelse samt overvågning af tilbagevæ- 
rende nazistiske grupperinger. Efter en del offentlig debat om politiets kartote- 
ker, registrering af lovlig politisk virksomhed og en orientering af Folketinget 
foretaget af justitsminister Aage Elmquist (V) udsendte Justitsministeriet den 
31. maj 1947 et cirkulære til Politidirektøren og landets politimestre. Det hedder 
i cirkulæret, at REA blandt andet skulle forhindre anslag mod statens sikkerhed. 
Desuden havde REA til opgave at indsamle oplysninger om kræfter, ”… som 
paa ulovlig vis virker eller kan antages at ville virke opløsende paa det danske 
Samfunds Eksistens eller Struktur, eller som forbereder eller maa antages at for- 
berede Uroligheder i Samfundet eller Dannelse af Sammenslutninger med det 
Formaal at fremkalde og støtte saadanne Uroligheder, hvad enten Angrebet ret- 
tes fra udenlandske Kredse eller fra Personer og Organisationer, som opholder 
sig her i Landet” 

REA havde således en omfattende, men også vanskelig opgave, for så vidt som 
tjenesten skulle være i stand til at forudse samfundsnedbrydende forbrydelsers 
gennemførelse, mens de endnu befandt sig på et planlægningsstadie. Imidlertid 
blev det, som omtalt tidligere, understreget i cirkulæret, at registrering ikke måt- 
te finde sted ”alene paa Grundlag af en Persons lovlige politiske Virksomhed” 
Såfremt REA besad kartoteker med registreringer baseret alene på lovlig politisk 
virksomhed, ville ”saadanne Oplysninger være at tilintetgøre”. 

Fra den 31. maj 1947 måtte REA således ikke registrere personer alene på 
grund af deres partitilhørsforhold. Der redegøres herefter for, hvorledes REA det 
følgende år, i 1948, alligevel iværksatte en kommunistregistrering. Baggrunden 
var krisen i 1948, hvor et udsnit af det politiske liv frygtede en sovjetisk invasion. 
Det beskrives, at REA i løbet af kort tid havde indsamlet og på kartotekskort no- 
teret navne på mellem 4.000 og 5.000 DKP'ere. Et antal der i 1950 havde rundet 
20.000. 

Dette forløb rejser spørgsmålet, om REA handlede i strid med det gældende 

regelsæt for tjenestens virksomhed. Kommissionens undersøgelse viser, at det 
ikke var tilfældet. Det fremgår således, at Justitsministeriet den 4. maj 1948 med- 
delte REA, at cirkulæret af 31. maj 1947 ikke var til hinder for, at politiet overvå- 
gede og registrerede yderligtgående medlemmer af DKP. I dokumentet fra den 
4. maj 1948 hedder det videre: ”Justitsministeriet er klar over, at det vil være 
praktisk vanskeligt eller endog ugørligt at drage en skarp Sondring mellem de 
Kommunister, der vil deltage i 57 kolonne-Virksomhed, og dem, der stiller sig 
afvisende heroverfor.” 

REA fik således af Justitsministeriet til opgave at registrere kommunister, 
ikke fordi de var kommunister af ideologisk overbevisning, men fordi det politi- 
ske system mistænkte DKP're for at ville anvende ulovlige midler i den politiske 
kamp. Det følgende år reviderede REA sit kommunistkartotek, senere i 1949 var 
der drøftelser om etablering af et anholdelseskartotek i tilfælde af krig, og i 1950 
orienteredes politikredsene om, at man efter aftale med Justitsministeriet skulle 
”se bort” fra cirkulæret af 31. maj 1947. 

REAs ledelse og medarbejdere var utilfredse med, at det politiske system ikke 
syntes at ville tage ansvar for den trufne beslutning om at registrere kommuni- 
ster. I forbindelse med tilblivelsen af en ny instruks anmodede PET derfor i 1951 
Justitsministeriet om, at det i den ny instruks blev indføjet, at 1947-cirkulærets 
forbud var ophævet. Dette skete på den måde, at hele 1947-cirkulæret blev op- 
hævet ved cirkulære af 24. januar 1952. Denne nye instruks foreskrev, at PET 
skulle virke ”som central for modtagelse, registrering og bearbejdelse af de fra 
politikredsene indkomne oplysninger” og forbuddet i 1947-cirkulæret blev ikke 
gentaget. At REA fortsat havde til opgave at registrere DKP'ere, og at det var det 
politiske system, der havde formuleret denne opgave, bekræftes af, at da justits- 
minister Helga Pedersen (V) i januar 1953 orienterede en kreds af partiformænd 
om PET's arbejde, forklarede hun også om ”den passus i cirkulæret af 1947, som 
er udgået”. Formændene for Socialdemokratiet, Venstre, Det Konservative Fol- 
keparti, Det Radikale Venstre og Retsforbundet var således alle vidende om den 
førte politik, og de tilsluttede sig den. 

11953 udsendte Justitsministeriet under Hans Hækkerups (S) politiske ledelse 
en ny instruks, der skulle blive gældende under hele den kolde krig. Det hed, at 
PET skulle ”overvåge, forebygge og modvirke foretagender og handlinger, som 
må antages at rumme en fare for rigets selvstændighed og sikkerhed og den lov- 
lige samfundsorden ….”. 

Samtidig blev det indskærpet, at registrering skulle indskrænkes til ”det 
absolut påkrævede”. Desuden blev det understreget, at PET måtte udvise stor 
forsigtighed med det indsamlede materiale, og at tilvejebragte oplysninger ude- 

lukkende måtte viderebringes i de tilfælde, hvor chefen for PET eller dennes 
stedfortræder havde givet bemyndigelse hertil. 1953-instruksen var således en 
indsnævring af VK-regeringens instruks fra 1952. 

Yderligere beskriver bind 2 vigtige aspekter af PET's internationale samar- 
bejde i de tidlige efterkrigsår, herunder samarbejdet i Atlantpagten (fra 1950: 
NATO). Endelig beskrives baggrunden for nedsættelsen af Wamberg-udvalget 
samt dets arbejde de første tre-fire år, dvs. frem til regeringserklæringen af 30. 
september 1968. 


Regeringserklæringen og PET's registreringer 1968-89 


Bind 3, Regeringserklæringen og PET registreringer på det politiske område 1968- 
1989, beskriver regler og retningslinjer for og praksis med hensyn til PET's re- 
gistreringer på det politiske område fra 1968 og til Berlinmurens fald. Bindets 
udgangspunkt er den i offentligheden meget omtalte regeringserklæring af 30. 
september 1968, hvis ordlyd blev tilføjet instruksen fra 1953 som punkt nummer 
7. Desuden beskrives spørgsmålet om mikrofotografering af PET's arkiv, aspek- 
ter af 1977-kommissionsdomstolen (den såkaldte Hetler-sag), justitsminister 
Ole Espersens (S) retningslinjer for registrering 1981-82, et sæt nye retningslinjer 
fra 1983 om efterforskning på det politiske område, herunder spørgsmålet om 
personregistreringer, og spørgsmålet om registreringer af lovlige organisationer. 
Afslutningsvis følger en beskrivelse af det vigtige spørgsmål om arbejdskartote- 
ker og organisationssager. Desuden redegøres der for PET's registreringspraksis, 
og måden hvorpå der blev ført tilsyn med, hvorvidt PET efterlevede gældende 
regler og retningslinjer. 

Baggrunden for regeringserklæringen var en i samtiden meget kritisk debat 
om PET's registreringer, idet tjenesten ifølge kritikere registrerede alt for mange 
danske statsborgere. Erklæringen, der udstedtes den 30. september under VKR- 
regeringen, er citeret ovenfor. I forlængelse af en analyse af erklæringens ophavs- 
situation påvises det, at Justitsministeriet i et notat af 14. september 1968 forud 
for erklæringens offentliggørelse havde formuleret en fortolkning af denne, 
hvorefter PET under visse forudsætninger havde mulighed for at opretholde el- 
ler foretage nyregistreringer af medlemmer af bestemte politiske grupperinger. 
PET kunne som følge af regeringserklæringen ikke registrere oplysninger, der 
alene angik lovlig politisk virksomhed, men forelå der andre og belastende op- 
lysninger om en person, kunne denne registreres i PET. En registreringsgrund 
kunne være, hvis de pågældende personer havde østkontakter, herunder kontakt 

til østlige ambassader eller rejste i østlandene, eller hvis de havde forbindelse til 
såkaldte urogrupper, det vil sige politiske miljøer der anvendte f.eks. militante 
aktioner eller ulovlige midler i forbindelse med deres politiske virksomhed. 

Regeringens Sikkerhedsudvalg godkendte Justitsministeriets fortolkning, 
som dermed blev PET's retningslinjer i registreringsspørgsmål. Desuden rede- 
gøres der for konsekvenserne af en ordre af 19. december 1968 udstedt af Arne 
Nielsen, hvor PET-chefen antagelig præciserede, hvilke registreringer der skulle 
makuleres, og hvilke der skulle bevares. Arne Nielsens ordre lød, at PET måtte 
bevare registreringer af personer, såfremt de alene var kendt som medlemmer 
af bestemte ledelsesorganer inden for DKP (Danmarks Kommunistiske Parti), 
DKU (Danmarks Kommunistiske Ungdom), VS (Venstresocialisterne) og SUF 
(Socialistisk Ungdoms Forum). Jørgen Skat-Rørdam, der tiltrådte som ny PET- 
chef i 1971, udstedte den 21. august 1974 en ordre om, at PET ikke længere skulle 
registrere ledelsen i de nævnte organisationer. Kommissionens undersøgelse 
sandsynliggør, at ordren af 19. december 1968 skulle angive, hvilke grupper der 
som en følge af Justitsministeriets notat af 14. september kunne registreres. Or- 
dren skulle med andre ord forenkle PET's omfattende arbejde med at revidere 
tjenestens arkiv. 

Med hensyn til mikrofotografering af PET's arkiv omtales historien om, at 
PET, muligvis med det sigte at omgå regeringens ordre om tilintetgørelse af vis- 
se personoplysninger, i årene omkring 1970 skulle have mikrofotograferet ”den 
del af Efterretningstjenestens kartoteker, der blev tilintetgjort som følge af re- 
geringserklæringer”, som det blev formuleret i et dagbogsnotat af daværende 
justitsminister Knud Thestrup, og deponeret filmene på den danske ambassade i 
Washington D.C. i USA. Det fremgår af fremstillingen, at der i tiåret fra 1965 til 
1975 blev gennemført tre revisioner af PET's arkiv: 1965-67, 1968-69 og 1973-75. 
De to første gennemførtes efter politisk pålæg, mens revisionen 1973-75 var efter 
PET's eget ønske. Første runde resulterede i meget omfattende makuleringer af 
sager på menige medlemmer af venstrefløjspartier samt stillere, anmeldere og 
avisabonnenter, mens de to følgende revisionsrunder var mindre omfattende. 
Det fremgår endvidere, at PET ganske vist foretog en mikrofotografering af hele 
sit arkiv, nærmere bestemt i perioden fra begyndelsen af juli 1969 til marts 1970, 
angiveligt fordi PET skulle flytte fra Politigården til nye bygninger på Hørhusvej 
på Amager. 

Da mikrofotograferingen påbegyndtes, var den makulering af registreringer, 
der var en følge af regeringserklæringen, imidlertid afsluttet, og Kommissionen 
finder det derfor, som nævnt ovenfor, ikke muligt, at der, som anført i justitsmi- 
nister 'Thestrups dagbog, kan være foretaget mikrofotografering af arkivmateria- 

le, som skulle makuleres som følge af regeringserklæringen. Kommissionen kan 
derimod ikke udelukke, at der har været deponeret lovligt arkivmateriale fra den 
omhandlede mikrofotografering i ambassaden i Washington, men der foreligger 
ingen dokumentation herfor. De pågældende mikrofilm blev destrueret i 1972. 

Det var under den kolde krig en udbredt praksis både i Danmark og i udlan- 
det, at man foretog sikkerhedskopier af vigtige arkiver. Eksempelvis foretog REA 
en fotografering af dele af sit arkiv i 1948. Det var med andre ord ikke i sig selv 
problematisk, at PET og andre tjenester producerede sikkerhedskopier. Det ville 
være problematisk, såfremt det hermed blev forsøgt at omgå makuleringsreg- 
lerne, men dette var ikke tilfældet. 

Yderligere et tema er spørgsmålet om kontrollen med PET's registreringer. 
Wamberg-udvalget var i dets første år betænkelig ved omfanget af PET's regi- 
streringer, der var mere omfattende, end hvad offentligheden måtte forvente, 
og det dokumenteres, at Wamberg-udvalget derfor gentagne gange anmodede 
skiftende justitsministre om at orientere Folketinget om registreringernes om- 
fang. Justitsministrene erklærede sig indstillet på, at dette skulle ske ved pas- 
sende lejlighed, men en sådan kom aldrig. Medlemmerne af Wamberg-udvalget 
i 1970'erne og 1980'erne viste stadig større forståelse for de hensyn, som PET 
fandt, der måtte tages for at beskytte igangværende efterforskning. 

Desuden vises det, at PET i 1969-70 og 1976, 1977 og 1978 i 20 dokumenterede 
tilfælde forholdt Wamberg-udvalget relevante sager. PET kunne under særlige 
omstændigheder vælge at forholde sager for udvalget, men i så fald skulle der 
redegøres mundtligt for de tilbageholdte sager, hvilket ikke er sket i de nævnte 
tilfælde. Herom henvises til fremstillingen ovenfor. 

I bindet omtales Kommissionens undersøgelse af spørgsmålet om re- 
gistrering af østrejser. Det fremgår, at justitsminister Ole Espersen i maj 1982 
gav instruks om, at PET som udgangspunkt ikke længere måtte registrere per- 
soner på grundlag af østrejser, med mindre der fandtes en efterretningsmæs- 
sig begrundelse for en registrering. Efter regeringsskiftet i 1982 besluttedes det i 
stedet at følge den bestemmelse, der lå i et nyt udkast til retningslinjer for PET, 
som blev vedtaget i 1983. Denne bestemmelse gik ud på, at personer med øst- 
kontakter skulle registreres, med mindre forholdet skønnedes at være uden ef- 
terretningsmæssig interesse. I 1986 blev der genindført en bestemmelse om, at 
registrering af østrejser, ambassadekontakter og lignende skulle begrundes med 
efterretningsmæssig interesse i relation til den pågældende person. 

Kommissionen fremlægger et antal retlige vurderinger i bind 3. Et af de for- 
hold, der drøftes indgående, er spørgsmålet om PET's brug af arbejdskartoteker, 
hvor Kommissionen vurderer, at arbejdskartotekerne i en kortere periode har 

haft en funktion, der kunne være svær at skelne fra en egentlig registrering på 
tromlen. Desuden vurderer Kommissionen betydningen af den fejlinformation 
af Wamberg-udvalget, der er dokumenteret i den historiske beskrivelse. 


PET's virkemidler 


Bind 4, PET'S virkemidler, beskriver PET's arbejdsmåde. Spørgsmålet om, hvor- 
vidt tjenesten handlede i overensstemmelse med gældende lovbestemmelser, 
retningslinjer, instrukser og regler, behandles. Hvor de tre foregående bind er 
opbygget kronologisk og er struktureret efter forløb af betydning for tjenestens 
historie og udvikling, er dette bind tematisk opbygget, og tre områder beskrives: 
PET i det internationale efterretningssamarbejde, spørgsmålet om PET's kilde- 
føring og tjenestens tekniske og øvrige virkemidler. 

PET's internationale samarbejde var en væsentlig del af tjenestens virksom- 
hed. Dels påvirkede internationale forbindelser PET's måde at håndtere sine op- 
gaver på, dels satte internationale forbindelser i et vist omfang rammerne for 
PET's virke. PET's samarbejdsrelationer udviklede sig fra umiddelbart efter be- 
frielsen at være knyttet til de nordiske lande og Storbritannien og USA til senere 
også at omfatte andre NATO-lande. Senere fulgte et øget europæisk efterret- 
ningssamarbejde i regi af Bern-klubben, Trevi-samarbejdet og EF. 

Samarbejdsrelationerne foregik såvel tosidigt som flersidigt. Det var karakte- 
ristisk for det internationale efterretningssamarbejde, at tjenesterne havde behov 
for hinanden, og at de udvekslede informationer. En mindre tjeneste som PET 
havde således behov for at samarbejde med flere og også større tjenester for der- 
ved at indhente informationer fra dele af verden, hvor PET ikke selv kunne skaffe 
sig informationer, mens store tjenester undertiden havde behov for at samarbej- 
de med små landes tjenester, da disse kunne oplyse om forhold, som store lande 
ikke selv var i stand til at indsamle viden om. 

Over for udenlandske efterretningstjenester var det en vigtig opgave for PET 
at håndhæve dansk suverænitet inden for danske landegrænser. Fraset perioden 
1948-51, hvor en kriminalassistent på egen hånd, men formentlig med H.C. Han- 
sens vidende, udleverede kopier af alle indberetninger om DKP'ere (dvs. inklu- 
sive navne) til CIA, var PET under den kolde krig meget tilbageholdende med 
at udlevere oplysninger om danske statsborgere til andre landes efterretningstje- 
nester. Dette fik imidlertid den utilsigtede, men for PET erkendte konsekvens, at 
visse udenlandske myndigheder selv registrerede danske statsborgere. Som så- 
dan måtte PET balancere mellem på den ene side at samarbejde med udenland- 

ske efterretningstjenester og på den anden side at beskytte danske statsborgere 
mod registrering. 

Menneskelige kilder (i faglitteraturen ofte omtalt som ”Humint; Human In- 
telligence) var værdifulde for PET, da disse kunne give et indblik i de overvågede 
miljøers overvejelser og planer. Menneskelige kilder kunne også potentielt, hvis 
de havde fornøden troværdighed, bistå med at forhindre og afværge anslag mod 
statens sikkerhed og den lovlige samfundsorden. Under den kolde krig profes- 
sionaliserede PET sit arbejde med menneskelige kilder. 

Frem til 1971 blev kilderne ført af den enkelte polititjenestemand ved KE (Kø- 
benhavns Politis afdeling E, nedlagt 1966) og PET typisk uden ledelsens ind- 
blanding. Efter den såkaldte Kasper Neergaard-sag i 1971, hvor det blev offentligt 
kendt, at to PET-medarbejdere havde forsøgt at hverve trotskisten Kasper Ne- 
ergaard, strammede PET imidlertid reglerne for kildeføring: kontrollen skær- 
pedes, PET's ledelse skulle godkende de enkelte kilder, Justitsministeriet infor- 
meredes om særligt følsomme kildeoperationer, og for hver kilde oprettedes en 
sagsmappe med dokumentation for PET's arbejde med denne. Denne professio- 
nalisering fandt sted fra det tidspunkt, hvor PET's ledelse blev rekrutteret direkte 
fra Justitsministeriet, det vil sige fra det tidspunkt, hvor Jørgen Skat-Rørdam 
tiltrådte som PET-chef. 

Der er ikke grundlag for at antage, at PET efter 1968 skal have anvendt agents 
provocateurs, det vil populært sagt sige personer, der på PET's vegne opfordrede 
til eller deltog i kriminalitet i de overvågede miljøer. Kommissionen har dog 
fundet et eksempel fra 1969 på, at en PET-kilde leverede materiale til fremstilling 
af en bombe, der skulle bringes til sprængning under en Rebildfest. Til gengæld 
vurderer Kommissionen, at PET's medarbejdere ikke altid styrede de enkelte kil- 
der tilstrækkeligt stramt. Der er således eksempler på, at kilderne overdrog PET 
oplysninger om politiske miljøer, som PET ikke efterforskede, men oplysnin- 
gerne blev alligevel arkiveret. 

Yderligere behandles spørgsmål om tekniske og andre indhentningsmetoder 
(i faglitteraturen ofte omtalt som ”Techint, Technical Intelligence), det vil sige 
telefon- og rumaflytning, fotografering og brevåbning samt observation, ransag- 
ning og beslaglæggelse. 

Indtil slutningen af 1970'erne udførte PET kun et begrænset antal telefon- og 
rumaflytninger, brevåbninger og ransagninger. Dette havde blandt andet sin for- 
klaring i PET's begrænsede ressourcer, som indebar, at tjenesten måtte prioritere 
og begrænse brugen af ressourcekrævende arbejdsmetoder til særligt udvalgte 
sager. I hovedparten af de tilfælde, hvor PET foretog rum- og telefonaflytninger, 
var det over for personer, der enten var mistænkt for at være efterretningsof- 

ficerer fra østblokken eller var udlændinge med forbindelse til Mellemøsten. 
I det begrænsede omfang PET anvendte de nævnte metoder over for danske 
statsborgere, skete det på baggrund af mistanke om konkrete lovovertrædelser, 
således som retsplejelovens regler foreskriver. Danske statsborgere blev således 
ikke udsat for indgreb i meddelelseshemmeligheden på grund af lovlig politisk 
virksomhed. 

I det omfang PET udførte sådanne operationer, skete det med retskendelse. 
I det sidste tiår af den kolde krig øgedes PET's anvendelse af tekniske virkemid- 
ler, blandt andet fordi et nyt sæt retningslinjer fra 1983 kodificerede tjenestens 
indsats på det politiske område, men også fordi PET i 1980'erne fik tilført øgede 
ressourcer. Af betydning for PET's udvidede anvendelse af tekniske virkemidler 
var det også, at PET's trusselsbillede ændrede sig i 1980'erne. Mens størstedelen 
af danske statsborgere overvåget i 1950'erne og 1960'erne var mistænkt for efter- 
retningsvirksomhed til fordel for fremmede magter, var der i 1980'erne stadigt 
flere danske statsborgere mistænkt for at støtte terror og for at stå bag uro. 

Endelig beskrives PET's anvendelse af såkaldte ”uformelle kontakter”, der 
meddelte oplysninger fra offentlige institutioner eller private foretagender. 

I tilslutning til gennemgangen af PET's tekniske virkemidler konstaterer 
Kommissionen i sin retlige vurdering, PET ikke indhentede kendelser og ikke 
havde hjemmel i forbindelse med rumaflytning i perioden 1968-72, hvilket var 
i strid med gældende ret. Det er dog usikkert, om noget sådant foregik på det 
politiske område 1968-72. Det konstateres endvidere, at PET ikke altid handlede 
i overensstemmelse med reglerne for straffeprocessuelle tvangsindgreb. 

Endelig finder Kommissionen i forbindelse med oplysninger om, at det åbne 
politi har videregivet oplysninger til PET om politiske forhold indhentet i forbin- 
delse med almindeligt politiarbejde, at der bør udvises tilbageholdenhed hos det 
almindelige politi med at videregive oplysninger til PET om politiske spørgsmål. 


Stay-Behind og Firmaet 


Bind 5, Stay-Behind og Firmaet, beskriver PET's forbindelse til det danske ok- 
kupationsberedskab, det såkaldte 'stay-behind'”-net. Nettet skulle i tilfælde af en 
sovjetisk besættelse af Danmark operere bag fjendens linjer. Da okkupationsbe- 
redskabet primært havde kontakt til Forsvarets Efterretningstjeneste (FE), be- 
skriver bind 5 endvidere aspekter af PET's forhold til Forsvaret og FE. Desuden 
skildres hovedtræk af PET's forbindelser til private antikommunistiske grupper, 
særligt ”Firmaet” der i anden halvdel af 40'erne var involveret i de danske 'stay- 

behind'-planer, og en højrefløjsorganisation, der kaldte sig Absalon, og som 
ifølge oplysninger tilgået FE skal have forsøgt at indsamle våben til brug for en 
eventuel besættelsessituation. 

Okkupationsberedskabet havde et dobbelt formål, nemlig dels at virke i Dan- 
mark under en eventuel sovjetisk besættelse blandt andet med henblik på at for- 
syne en eksilregering med efterretninger og dels at organisere en væbnet mod- 
stand mod en besættelsesmagt. Det fremgår, at okkupationsberedskabet havde 
sit udspring i drøftelser mellem den danske Marinekommission og amerikanske 
myndigheder. På baggrund af det anvendte materiale er det vanskeligt præcist 
at tidsfæste, hvornår beredskabet dannedes, men i 1946 kan i al fald konturerne 
af nettet anes, om end det først var i 1951, at Danmark, USA og Storbritannien 
indgik en trepartsaftale herom. Ved samme lejlighed blev der truffet aftale om, 
at ”Firmaet” skulle trække sig ud af 'stay-behind'-nettet. Beredskabet blev først 
nedlagt i 1999. 

I de første efterkrigsår var tidligere modstandsfolk beredskabets drivende 
kræfter. De var organiseret i hemmelige antikommunistiske net, de såkaldte 
A.K.-grupper. PET forsøgte at registrere og kontrollere A.K.-grupperne, hvilket 
FE opfattede som chikane. I perioden 1950-1953 blev myndighedernes kontrol 
med A.K.-grupperne skærpet og de medvirkendes våben inddraget. Efter ind- 
meldelsen i NATO blev beredskabet professionaliseret, idet man i krigstruende 
situationer agtede at oprette en krigstids-kontraefterretningstjeneste. Desuden 
rådede FE over de såkaldte feltsikkerhedssektioner i hjemmeværnet. Fra 1976 
blev okkupationsberedskabet reorganiseret, da det skulle optages i det transna- 
tionale ACC (Allied Coordination Committee), der var et koordinerende organ 
for efterretningstjenesterne i blandt andet USA, Storbritannien, Vesttyskland, 
Italien, Danmark og Norge. Optagelsen fandt sted i 1980. Et vigtigt aspekt af 
beredskabets virksomhed var hyppige kommunikationsmøder og øvelser med 
to allierede partnere. Samarbejdet fortsatte frem til 1999. 

Det fremgår af beskrivelsen, at PET i begyndelsen af 1950'erne bidrog til at 
føre kontrol med dele af Hjemmeværnets virksomhed. Baggrunden var, at PET 
i begyndelsen af 1950'erne blev opmærksom på, at visse hjemmeværnsafdelinger 
på eget initiativ skal have været i færd med at udfærdige lister over kommu- 
nister, som afdelingerne forventeligt ville benytte under en eventuel sovjetisk 
invasion af Danmark. For at forhindre udarbejdelse af sådanne lister udformede 
PET selv oversigter over muligt væbnede kommunister, som ifølge PET kunne 
tænkes at hindre hjemmeværnets opstilling i en krigstruende situation. Kom- 
munistlisterne blev overdraget regionspolitimestrene, som skulle opbevare dem 
frem til en eventuel krigssituation, hvorpå listerne, men kun efter godkendelse 

fra regeringen, kunne overdrages Hjemmeværnet. Kommunistlisterne var ment 
som en orientering, og Hjemmeværnet måtte ikke foretage sig noget over for de 
nævnte kommunister. Som sådan var de af PET konciperede kommunistlister at 
betragte som en defensiv foranstaltning. 

Kommissionen fortæller historien om ”Firmaet” og aflytningen af DKP's 
næstformand, Alfred Jensens lejlighed i perioden 1952-1959. Firmaets kontakt til 
PET var begrænset. Alligevel ses der i 1950'erne eksempler på møder mellem en 
repræsentant for Firmaet og en PET-medarbejder. PET's rolle i forhold til Fir- 
maet var primært som opklarende myndighed i forbindelse med iværksættelse 
af en sikkerhedsundersøgelse i 1963, efter at FE's chef, H.M. Lunding, var blevet 
gjort opmærksom på aflytningen af Alfred Jensens lejlighed. PET's undersøgelse 
konkluderede, at ansvaret for aflytningsoperationen var Arne Sejrs, men også 
kommandør P.A. Mørch fra FE blev kritiseret. 

Kommissionens undersøgelse viser, at Firmaet havde forbindelse til ledende 
socialdemokrater og borgerlige politikere. Firmaets politiske leder var Erik Hus- 
feldt, mens Arne Sejr var den daglige operative leder. Et særligt forretningsud- 
valg, hvor blandt andre Ebbe Munck og Mørch sad, kom med præcise anvis- 
ninger, som Arne Sejr skulle tilrettelægge sit arbejde efter. Forretningsudvalget 
skulle samtidig orientere regeringen. Det diskuteres på denne baggrund, hvor- 
vidt ledende politikere var vidende om aflytningen af Alfred Jensens hjem, mens 
den stod på. Det er en vurdering i undersøgelsen, at Firmaet først og fremmest 
skal ses som et led i en international bilateral aftale og ikke som et ønske fra FE's 
side om at flytte kontroversielle aktiviteter over i privat regi, hvorved de kunne 
unddrage sig myndighedernes kontrol. Danske myndigheder accepterede kun 
Firmaets eksistens, fordi man samtidig fik væsentlige indrømmelser på andre 
områder, der vurderedes af betydning for dansk sikkerhed og selvbestemmelse. 


Danmarks Kommunistiske Parti 1945-89 


Beretningens anden del udgøres af bind 6-14, der beskriver PET's overvågning af 
politiske partier og partiforberedende miljøer, faglige konflikter, politisk-ideolo- 
gisk prægede grupperinger og bevægelser samt afslutningsvis en beskrivelse af 
PET's efterretningsvirksomhed i forhold til Grønland og Færøerne. 

Det fremgår af bind 6, PET's overvågning af Danmarks Kommunistiske Parti 
1945-1989, at DKP havde en særlig status i PET's efterforskning under hele den 
kolde krig, idet DKP var det eneste parti, der var knyttet til Danmarks hoved- 
modstander: Sovjetunionen. PET måtte af den grund forudsætte, at DKP og dets 

medlemmer ville støtte Sovjetunionen under en eventuel krig mellem Warsza- 
wapagten og NATO, ligesom PET måtte arbejde ud fra den hypotese, at DKP'ere 
ville være indstillet på at udføre efterretningsvirksomhed i Danmark til fordel 
for Sovjetunionen. Med disse to forhold som baggrund blev DKP af det politiske 
system og PET opfattet som en permanent sikkerhedsrisiko for Danmark. 

I bind 6 er redegjort for to hovedspørgsmål: karakteren af DKP's forhold til 
de kommunistiske lande i østblokken og omfanget af PET's overvågning af DKP 
under den kolde krig. Spørgsmålene er besvaret med udgangspunkt i PET's ak- 
ter, men også andet materiale er inddraget, f.eks. DKP's arkiv og det såkaldte 
Mitrokhin-materiale, dvs. oplysninger smuglet ud af KGB's arkiver af en forhen- 
værende arkivar i KGB. 

Hvad angår det første spørgsmål, var det PET's opfattelse, at DKP gennem 
den kolde krig primært virkede som talentspejder for østlige efterretningstjene- 
ster. Dette havde sin årsag i, at de østlige tjenester fra begyndelsen af 1950'erne 
til 1970'erne kun undtagelsesvis var indstillet på at hverve DKP'ere til efterret- 
ningsvirksomhed, idet Sovjetunionen ikke ønskede at kompromittere DKP'erne, 
såfremt spionagen blev afsløret. 

De fleste danske statsborgere, der bedrev efterretningsvirksomhed til fordel 
for østblokken, var således ikke medlemmer af DKP, om end de typisk sympa- 
tiserede med Sovjetunionen. Alligevel dokumenteres det i bind 6, at DKP var 
involveret i spionage til fordel for østblokken under den kolde krig. Nye oplys- 
ninger viser, at DKP's ledelse udførte militærspionage for Sovjetunionen i 1946. 
Mellem 1947 og 1951 udfærdigede en dansk sympatisør af Sovjetunionen flere 
hundrede biografier om danske statsborgere. Biografierne, der indeholdt vurde- 
ringer af de pågældende danskeres sym- og antipatier over for Sovjetunionen, og 
som måtte forventes taget i brug i en eventuel besættelsessituation, blev via den 
sovjetiske ambassade overdraget den sovjetiske militære efterretningstjeneste 
GRU (Glavnoje Rasvedyvatelnoje Upravlenije) og skal ses som led i en plan om 
at kortlægge danske statsborgeres politiske holdninger. I 1950'erne viste en spio- 
nagesag, Runasagen, at et antal danske statsborgere, hvoraf flere var medlemmer 
af DKP, videregav oplysninger om politiske og faglige spørgsmål til DDR. Des- 
uden bedrev samme personkreds militær spionage til fordel for DDR. I 1950'erne 
blev tre kommunistiske sømænd af KGB anvendt som kurerer. I 1960'erne hver- 
vede KGB to danske statsborgere, som gennem 22 år gennemførte et trecifret 
antal møder med KGB. I 1970'erne og i 1980'erne hvervede MfS/Stasi ti danske 
statsborgere som agenter. Seks var DKP'ere, mens fire uden medlemskab af DKP 
var hvervet af ideologiske årsager. Desuden indsamlede DKP'ere under hele den 
kolde krig oplysninger fra åbne kilder, som blev overdraget Sovjetunionen, og 

danske DKP'ere fungerede som talentspejdere for sovjetiske efterretningsmyn- 
digheder. Samtidig fremførte DKP'ere via frontorganisationer og venskabsfor- 
eninger til stadighed Sovjetunionens holdninger med henblik på, at disse kunne 
nyde fremme i den offentlige debat. 

Kilderne i PET's arkiv kan ikke dokumentere den ofte fremsatte hypotese, 
at DKP i tiden omkring den såkaldte påskekrise i 1948 skal have været rede til 
at bistå Sovjetunionen i forbindelse med en eventuel invasion af Danmark. Om 
DKP's ledelse og dets medlemmer var indstillet herpå, eller der skal have eksiste- 
ret konkrete planer herom, kan ikke bekræftes af Kommissionen. Oplysninger 
fra PET's arkiv kan heller ikke bekræfte, at DKP i sidste halvdel af 1940'erne 
skal have forberedt sabotage i fredstid eller organiseret illegale væbnede grupper, 
men meget tyder på, at omkring 30 danske statsborgere, hvoraf en var navngivet, 
blev hvervet til KGB's krigstidssabotagenetværk i 1950'erne. 

Endvidere tyder materialet på, at DKP havde planer om at infiltrere Forsvaret. 
Herudover peger PET's akter i retning af, at DKP i Stalins sidste leveår, det vil 
sige fra 1950-51 frem til 1953, skal have forberedt illegal virksomhed til aktivering 
under en eventuel tredje verdenskrig: Et antal partimedlemmer, der omfattedes 
med ledelsens mistillid, blev ekskluderet, illegale grupper skal være blevet etab- 
leret, og partiet skal have lagt planer for en omorganisering. Endelig fremgår det, 
at godt og vel 2.800 DKP're og sympatisører mellem 1948 og 1952 formentlig 
havde adgang til våben, men det er uvist, om der fandtes en organiseret under- 
grundshær. 

Efter 1968 var PET navnlig optaget af DKP's forhold til Moskva, partiets ind- 
flydelse i fagbevægelsen, partiets mulige virksomhed i Forsvaret og spørgsmålet 
om DKP's eventuelle infiltration af diverse organisationer. I 1970'erne og det føl- 
gende tiår betragtede PET gennemgående DKP som et af de mest Moskva-tro 
kommunistpartier i Vesteuropa, og PET vurderede, at DKP i samme periode 
forsøgte at opnå indflydelse i blandt andet LO (Landsorganisationen i Danmark) 
samt i LLO (Lærlingenes og Ungarbejdernes Landsorganisation). I første halv- 
del af 1980'erne var det især partiets indflydelse i fredsbevægelsen foruden ven- 
skabsforeningerne, der havde PET's interesse. DKP's virksomhed i førstnævnte 
skal især have haft til formål at påvirke danske regeringer i NATO-kritisk retning 
med den hensigt at splitte alliancen. 

I slutningen af 1980'erne fulgte PET den proces, der førte til DKP's svækkelse 
og tilslutning til Enhedslisten i begyndelsen af 1990'erne. PET efterforskede også 
DKUere, der var på partikurser i Sovjetunionen og DDR, men fandt ingen bevi- 
ser på, at de var involveret i illegale aktiviteter. 

DKP stillede sig under hele den kolde krig loyal over for Sovjetunionen og 

østblokken, og PET havde grundlæggende ret i de fleste af sine antagelser om 
DKP's virksomhed. Ofte var tjenesten ikke i stand til at dokumentere sine anta- 
gelser. PET havde eksempelvis altid den opfattelse, at DKP modtog økonomisk 
støtte fra østblokken. Dog havde tjenesten vanskeligt ved at opgøre det reelle 
omfang. Det fremgår imidlertid af den eksisterende litteratur, at DKP under hele 
den kolde krig modtog godt og vel 53 millioner 1998-kroner, og at partiets drift 
af diverse virksomheder, f.eks. Hansa Turist og Land og Folk, væsentligst var 
finansieret af østblokken. 

Det er betegnende for PET's manglende evne til at dokumentere sine antagel- 
ser om DKP's virksomhed under den kolde krig, at det ikke på noget tidspunkt 
lykkedes at hverve en meddeler, der befandt sig i eller var tæt på DKP's politiske 
ledelse. Desuden valgte PET i 1968-69 ikke at gennemføre en plan om rumaflyt- 
ning af Land og Folks hus, selvom der eksisterede en plan herom. 


De politiske partier 1945-89 


PET's overvågning af Socialdemokratiet, Det Konservative Folkeparti, Venstre, 
Det Radikale Venstre, Kristeligt Folkeparti, Centrum Demokraterne og Frem- 
skridtspartiet samt Socialistiske Folkeparti og Venstresocialisterne beskrives 
i bind 7, PETS overvågning af politiske partier 1945-1989. De grundlæggende 
spørgsmål er, i hvilket omfang PET overvågede og registrerede ledende politi- 
kere og medlemmer af de politiske partier, og i hvilket omfang der foregik akti- 
viteter i partierne, der var af efterretningsmæssig interesse for PET. 

Foruden PET's materiale, der er meget fragmentarisk, idet de fleste relevante 
emne- og personsager er makuleret, samt arkiver fra flere af de overvågede par- 
tier, er bind 7 i væsentlig grad baseret på det såkaldte Gordijevskij-materiale. 

Det drejer sig om skriftlige kilder og debriefinger tilført PET i forbindelse 
med en vestlig tjenestes hvervning af den sovjetiske KGB-oberst Oleg Gordi- 
jevskij. Dette materiale, der skønsmæssigt omfatter 4.000 sider, benyttes dels til 
at beskrive sovjetiske forsøg på meningspåvirkning af danske politikere i sidste 
halvdel af 1970'erne og begyndelsen af 1980'erne. Dels benyttes materialet til at 
vurdere resultaterne af de sovjetiske påvirkningsforsøg. 

Der knytter sig en række metodiske problemer til materialets anvendelse. 
Disse problemer beskrives, så det står klart, hvilken styrke materialet har, men 
også hvilke faldgruber det rummer. Desuden beskrives det, hvordan Gordijev- 
skij blev hvervet. Det er historien om KGB-obersten, der blev stadig mere kri- 
tisk over for det sovjetiske system, og det er historien om, hvordan PET og en 

udenlandsk tjeneste langsomt nærmede sig Gordijevskij for på et tidspunkt i en 
dæklejlighed at foreslå en hvervning. Hvervningen er — så vidt vides — en af de 
vigtigste fællesoperationer, som PET indgik i under den kolde krig. 

PET var ikke som sådan interesseret i lovlig politisk virksomhed under den 
kolde krig, og i PET's arkiv ses der kun få og spredte såkaldt ”rene” politiske 
oplysninger. I det omfang oplysninger af denne karakter beror i PET's arkiver, 
synes de navnlig at være overskudsinformation, det vil sige oplysninger bragt 
til veje i forbindelse med PET's efterforskning af spionage, undergravende virk- 
somhed mv. 

Det, der primært optog PET på det politiske område, var politikeres og po- 
litiske partiers eventuelle forhold til såkaldte uro-grupper eller partiers og par- 
timedlemmers eventuelle terror- eller østkontakter. For så vidt angår overvåg- 
ningen af de fire gamle politiske partier fremgår det, at antallet af registrerede 
politikere frem til slutningen af 1960'erne var begrænset. Mellem 1969 og 1973 
blev imidlertid et forholdsvis stort antal registreret, hvorefter antallet dalede. I 
1980'erne registreredes på ny et betydeligt antal politikere. 1981 var året med det 
største antal registreringer. Dette udsving hang formentlig til dels sammen med 
udviklingen af især østkontakter. 

Indtil omkring 1970 udviste KGB især interesse for Socialdemokratiet, Det 
Radikale Venstre og Konservativ Ungdom. Baggrunden for interessen for So- 
cialdemokratiet var, at en del af partiets venstrefløj havde et anstrengt forhold 
til NATO-medlemskabet. Det Radikale Venstre var i søgelyset, fordi partiet var 
kritisk over for alliancemedlemskabet. Konservativ Ungdom var genstand for 
påvirkningsforsøg fra KGB's side på et tidspunkt, hvor der fandt en fraktions- 
kamp sted inden for organisationen,. 

Det fremgår, at et socialdemokratisk partimedlem under dæknavnet ”De- 
pot” bedrev efterretningsvirksomhed for DDR i første halvdel af 1960'erne. 
”Depot” figurerer som agent for DDR i Stasis arkiver, og den pågældende ud- 
førte opgaver for Stasi. Det fremgår endvidere, at en KGB-officer hævdede at 
have hvervet en socialdemokratisk toppolitiker med dæknavnet ”Kreon” som 
agent for KGB. Hvervningen skal have fundet sted i midten eller slutningen af 
1960'erne, og ”Kreon” skal have arbejdet for KGB til 1973. Ifølge Gordijevskij- 
materialet opfattede ”Kreon” sig selv om værdifuld, og han skal have videregivet 
oplysninger om økonomiske forhold, om dansk-sovjetiske forbindelser og om 
dansk udenrigspolitik. Ifølge Gordijevskij var ”Kreons” betydning imidlertid 
begrænset. I tilslutning til de nævnte oplysninger redegør Kommissionen for en 
række metodiske og kildekritiske overvejelser, yderligere empiri inddrages, og 
det konkluderes, at Kommissionen hverken kan be- eller afkræfte påstanden om 

”Kreons” spionagevirksomhed. ”Kreon” var et dæknavn for socialdemokraten 
Svend Horn, der var trafikminister (minister for offentlige arbejder) 1966-68 i 
Ministeriet Krag II 1964-68. 

Kommissionen advarer mod at drage for vidtgående konklusioner med hen- 
syn til resultaterne af Sovjetunionens forsøg på holdningspåvirkning af danske 
statsborgere, da det ofte ikke er muligt at bestemme, om personers politiske 
udsagn var direkte afledt af sovjetisk påvirkning, eller om KGB blot havde ført 
samtaler med personer, der i forvejen havde kritiske synspunkter på dele af Dan- 
marks og Vestens politik. I 1970'erne og 1980'erne synes nogle af PET's medar- 
bejdere periodevis, navnlig i første halvdel af 1980'erne, at have været af den op- 
fattelse, at Sovjetunionen øvede en vis indflydelse på Socialdemokratiet. Det er 
dog vanskeligt at uddrage noget sikkert om, hvordan PET's ledelse har vurderet 
spørgsmålet, da kilderne herom er sparsomme. 

Kommissionen finder, at Socialdemokratiets politik i 1980'erne i højere grad 
var bestemt af andre forhold end sovjetisk meningspåvirkning, f.eks. samtaler 
med socialdemokratiske søsterpartier, frygten for en militær konfrontation mel- 
lem Warszawapagten og NATO og med tiden tillige indenrigspolitiske forhold. 

Yderligere redegør Kommissionen i bindet for PET's overvågning af visse ra- 
dikale politikeres omgang med KGB samt et antal KUeres (Konservativ Ung- 
dom) forhold til det sydafrikanske apartheid-regime i 1980'erne foruden KGB's 
forsøg på at påvirke KU i slutningen af 1960'erne. 

Endelig beskrives, at PET i 1980'erne bemærkede, at personer fra Frem- 
skridtspartiet skal have stået i kontakt med personer fra den ekstreme højrefløj i 
såvel Danmark som internationalt. 

PET betragtede i de første ti år efter SF's dannelse det nye parti med skepsis. 
SF var ganske vist uenig med DKP med hensyn til demokratiopfattelse og for- 
holdet til Moskva, men PET noterede, at de to partier på en række konkrete 
politikområder delte holdninger, og samtidig konstaterede PET, at en stor del 
af SF's ledelse var forhenværende DKP'ere. Til midten af 1960'erne gennemførte 
PET derfor en bred registrering af SF. Derefter indskrænkedes registreringen. 
Efter regeringserklæringen fra 1968 ophørte PET med at registrere SF'ere alene 
på baggrund af partimedlemskab. Derefter blev kun de SF'ere, der havde østkon- 
takter, registreret. 

PET dokumenterede i de første ti år efter SF's dannelse flere eksempler på 
SF'ere, der bedrev spionage til fordel for østblokken. Der var f.eks. spionen ”Fla- 
me” og dennes kammerat ”Heinrich”, men også forhenværende DKP'er og da- 
værende SF'er Holger Vivike. Desuden var der i 1960'erne en sag om en SF'er, 
der var Stasi-kurer, hvilket førte til en meget betydelig PET-overvågning. I 1971 

gav Jørn Bro ordre til at makulere emnesagen på SF. Baggrunden for ordren er 
omtvistet, men Kommissionen finder det sandsynligt, at PET var blevet anmo- 
det om at makulere sagen, da den daværende regering overvejede at nedsætte et 
parlamentarisk kontrolorgan med PET, hvilket ville give SF øget indsigt i PET's 
virksomhed. 

I 1970'erne og 1980'erne var PET primært interesseret i SF på grund af par- 
timedlemmers østkontakter. Det fremgår, at KGB's vigtigste opgave i forhold til 
SF var at skaffe kontakter, der kunne give oplysninger om danske og vestlige 
forhold, og som var villige til at viderebringe sovjetiske synspunkter. 

Vedrørende SF's formand Gert Petersens forhold til KGB fremgår det, at han 
ito tilfælde skal have udleveret oplysninger fra Udenrigspolitisk Nævn. Desuden 
skal han enkelte gange til KGB have videregivet oplysninger fra ambassadeind- 
beretninger. Kommissionen har i sit arbejde inddraget SF's arkiv, der bekræfter 
partimedlemmernes østkontakter (Rumænien og Nordkorea). På baggrund af 
SF's arkiv er træk af partiets ideologi, herunder især spørgsmålet om antiimpe- 
rialismen, også beskrevet. Kommissionen vurderer, at PET's trusselsbillede af SF 
var nøgternt og korrekt. 

PET var fra VS” dannelse opmærksom på det nye venstrefløjsparti, der lod sig 
udskille fra SF på grund af sidstnævntes, ifølge kritikere, for tætte samarbejde 
med Socialdemokratiet. I første omgang var PET interesseret i, hvordan det nye 
parti stillede sig til spørgsmålet om politisk vold. Det fremgik, at VS var et sam- 
mensat parti, hvor nogle fandt, at brug af politisk vold var acceptabelt, mens 
andre tog afstand herfra. PET's overvågning var intens fra december 1967, da 
partiet dannedes, og gennem 1968. Derefter fulgte en tæt, men dog aftagende 
overvågning frem til 1971. Regeringserklæringen fra 1968 betød ikke, at PET 
ophørte med at registrere ledende VS'ere. Dertil var de pågældendes angivelige 
kontakter til såkaldte uro-grupper for tætte. I begyndelsen af 1970'erne var PET 
primært interesseret i VS” politiske virksomhed, internationale forbindelser og 
dannelse af lokalafdelinger. I 1972-73 synes overvågningen at have ligget stille, 
hvilket kan forklares med, at partiet på det tidspunkt var ved at gå i opløsning. 

Fra midten af 1970'erne øgede PET på ny overvågningen af VS, og i 1984 blev 
der udarbejdet en trusselsvurdering, hvilket understregede den betydning, PET 
tillagde VS på dette tidspunkt. Det fremgik, at VS tog afstand fra kommunismen 
i Østeuropa, men at et antal VS'ere havde tætte forbindelser til BZ-Brigaden og 
derigennem muligvis var involveret i indirekte eller direkte støtte til udenland- 
ske terroraktiviteter. Desuden fremgik det, at partiet støttede udenlandske bevæ- 
gelser, især PFLP og IRA. 

PET's analyse blev udfærdiget efter Schliter-regeringens godkendelse af de 

nye retningslinjer i 1983, hvorefter PET kunne registrere personer, der alene var 
kendt for deres tilhørsforhold til partier eller organisationer, som havde et re- 
volutionært program, og som anvendte ulovlige midler. Intensiteten af PET's 
overvågning af VS var således en følge af retningslinjerne for tjenestens arbejde. 
Indtil regeringserklæringen af 30. september 1968 bestod opgaven i at identi- 
ficere VSere, og tjenesten anvendte foruden åbne kilder en række kilder i det 
venstreorienterede miljø. Efter regeringserklæringen faldt intensiteten af over- 
vågningen, og tjenesten ophørte med at anvende fortrolige kilder. Der ses dog et 
eksempel på, at PET anvendte en VSUfr som fortrolig kontakt. 

Afslutningsvis konstaterer Kommissionen i sin retlige vurdering, at en af PET 
i 1981 anvendt fremgangsmåde til opstilling og opbevaring af alfabetiske lister 
over SF'ere ikke var i overensstemmelse med den forståelse af regeringserklæ- 
ringen, der var udtrykt af Kommissionsdomstolen af 13. juli 1977, og som den 
siddende socialdemokratiske regering tilsluttede sig og redegjorde for i Folke- 
tinget. 

Det hedder videre i de retlige vurderinger, at PET på emnesagen vedrørende 
VS opbevarede lister over medlemmer af partiet, indsamlet i 1968 og senere. I 
det omfang oplysningerne har foreligget i systematiseret form, har denne frem- 
gangsmåde ikke været i overensstemmelse med retningslinjerne. Oplysningerne 
vedrørende ikke-ledende medlemmer samt en række senere lister over medlem- 
mer af VS på emnesagen var i strid med både Wamberg-udvalgets og PET's egen 
opfattelse af kommissionsdomstolens forståelse af regeringserklæringen, idet det 
dog forudsættes, at der ikke har foreligget grundlag for registrering af de pågæl- 
dende personer. 

Om PET's anvendelse af såkaldte arbejdskartoteker bemærkes det i den ret- 
lige vurdering, at Wamberg-udvalget 1984/85 tilsyneladende accepterede, at der 
på organisationssagerne ”i systematisk form [kunne] inddækkes ledende med- 
lemmer”. Det samme gælder anførsel i usystematisk form af andre end ledende 
medlemmer i organisationssager i perioden 1985-88. 

Det fremgår af beskrivelsen af PET's overvågning af VS, at daværende justits- 
minister Karl Hjortnæs som svar på et åbent brev fra en VS-folketingskandidat 
sendte en notits udarbejdet i Justitsministeriet, hvori det blandt andet anførtes, 
at efterretningstjenesterne ikke førte lister over medlemmer af noget politisk 
parti. Denne oplysning var ikke korrekt. 

Arbejdsmarkedet 1945-89 


Bind 8 beskriver PET's overvågning af arbejdsmarkedet 1945-1989 og dermed fag- 
lige konflikter. I bindet besvares et antal spørgsmål, der overordnet kan gruppe- 
res i to. For det første: Overvågede PET arbejdsmarkedet under hele den kolde 
krig? I bekræftende fald: Hvad var baggrunden, hvordan blev overvågningen 
udført, og fik det konsekvenser for de overvågede. For det andet: Hvorledes op- 
fattede PET situationen på arbejdsmarkedet? Og i forlængelse heraf: Var denne 
opfattelse retvisende i forhold til det, der kan dokumenteres i dag? 

Hvad angår det første spørgsmål er svaret bekræftende, men det skal præci- 
seres, at PET ikke på noget tidspunkt mellem 1945 og 1989 var interesseret i ud- 
viklingen på arbejdsmarkedet eller faglige konflikter i sig selv. PET anførte selv 
dette i samtiden, og Kommissionen kan bekræfte denne påstand. PET var alene 
optaget af, om der på arbejdsmarkedet eller i fagpolitiske miljøer blev udfoldet 
virksomhed, der var ulovlig eller kunne forventes at blive til ulovligheder, det vil 
sige om danske eller udenlandske statsborgere inden for fagbevægelsen udførte 
spionage- eller efterretningsvirksomhed til fordel for udenlandske myndigheder, 
eller om der inden for fagbevægelsen eller i tilslutning til denne blev planlagt 
voldelige aktioner/demonstrationer. 

PET's overvågning kan opdeles i to perioder, en første periode fra slutningen 
af 1940'ere til 1968 og en anden periode fra 1968 til Berlinmurens fald i 1989. Det 
er karakteristisk for den første periode, at overvågningen var forholdsvis eksten- 
siv. Selvom PET modtog mange oplysninger, var det kun i begrænset omfang 
PET som institution, der overvågede arbejdsmarkedet. Når PET alligevel var i 
stand til at indsamle oplysninger om arbejdsmarkedet, skyldtes det, at PET og 
KE (Københavns Politis Afdeling E) frem til 1968 havde et tæt forhold til centrale 
dele af den socialdemokratiske bevægelse, og især til AIC (Arbejderbevægelsens 
Informations-Central) samt et antal af AIC's arbejdspladskontakter, der forsy- 
nede PET med oplysninger om DKP'rnes og fra 1959 desuden SF'ernes stilling i 
fagforeningerne og på arbejdspladserne. 

For Socialdemokratiet og AIC havde denne praksis den fordel, at Socialde- 
mokratiet var i stand til at hindre PET i at udfolde nævneværdig virksomhed på 
arbejdsmarkedet. For PET havde arrangementet den fordel, at tjenesten undgik 
at bevæge sig ind på et område, hvor den risikerede at blive beskyldt for at blande 
sig i faglig politisk virksomhed. For PET var overvågningen af arbejdsmarkedet 
imidlertid en balanceakt. På den ene side blev det fra politisk side understreget, 
f.eks. af VK-regeringens justitsminister Helga Pedersen (1950-53), at PET ikke 
skulle indsamle oplysninger omhandlende forholdene på arbejdsmarkedet, men 

på den anden side havde PET til opgave at indsamle oplysninger om strejker, og 
om det var organisationer af efterretningsmæssig interesse, der stod bag strej- 
kerne, det vil sige DKP. 

Desuden havde PET til opgave at foretage sikkerhedsundersøgelser af per- 
soner, der skulle ansættes i nøglestillinger for på den baggrund at forhindre 
spionage, og at identificere personer i nøglestillinger, dvs. såkaldte ”livsvigtige” 
virksomheder, der kunne udgøre en sikkerhedsrisiko i en eventuel krisesitua- 
tion. Som led i dette arbejde indsamlede PET oplysninger om ca. 4.000 danske 
statsborgere. Disse oplysninger blev opbevaret i et nøglepunktskartotek, som 
blev planlagt anvendt i en eventuel krigssituation, hvor de pågældende skulle 
enten afskediges eller forflyttes. Det understreges dog i bindet, at PET i den for- 
bindelse synes at have spillet en forholdsvis mindre rolle, da det primært var FE, 
der havde ansvaret for de militære arbejdspladser. 

Efter 1968 blev PET's overvågning af arbejdsmarkedet mere intensiv. Det 
var der flere årsager til. Samarbejdet med socialdemokraterne ophørte, da AIC 
gradvist indstillede sin virksomhed på arbejdspladserne. Derfor var organisa- 
tionen ikke længere i stand til at levere oplysninger til PET. Samtidig synes dele 
af Socialdemokratiet, især partiets yngre medlemmer, ligesom den overvejende 
del af det øvrige politiske liv, i stigende grad at betragte PET med skepsis. Det 
bevirkede, at PET's kilder på arbejdsmarkedet tørrede ud. Da der ikke meldte 
sig en afløser for AIC, blev PET nødsaget til selv at indsamle oplysninger om 
udviklingen på arbejdsmarkedet. 

For det andet indtraf der fra slutningen af 1960'erne en række forhold på 
arbejdsmarkedet, der gjorde det naturligt for PET at øge interessen for det fag- 
lige område. Dels opstod der i stigende grad strejker og andre aktiviteter, der 
resulterede i konfrontationer mellem politi og demonstranter. Således forsøgte 
den militante del af den nye venstrefløj at anvende faglige konflikter i den po- 
litiske kamp mod 'systemet, det vil sige det liberale parlamentariske demokrati, 
markedsøkonomien, alliancemedlemskabet og fra 1972-73 medlemskabet af EF. 

Sovjetunionen og dermed KGB viste øget interesse for fagbevægelserne i 
Vesteuropa fra 1970'ernes begyndelse. 

De nævnte forhold betød, at formålet med PET's overvågning af arbejdsmar- 
kedet i perioden efter 1968 var treleddet. For det første at være opmærksom på 
yderligtgående gruppers indflydelse i fagforeningerne. For det andet at orientere 
det åbne politi om yderligtgående kræfters involvering i militante aktioner og 
fysiske blokader. For det tredje at følge fagforeningernes østkontakter. 

Fra midten af 1970'erne kom PET i stigende grad til at fungere som en vars- 
lingstjeneste for det almindelige, ”åbne” politi. Dette var begrundet i de fra mid- 

ten af 1970'erne ofte militante konflikter, hvor det åbne politi løbende anmodede 
PET om oplysninger om forestående aktioner. PET fandt denne del af sin virk- 
somhed brydsom, fordi tjenesten dermed blev en aktør i arbejdsmarkedskon- 
flikter. 

Under en havnearbejderkonflikt i 1983 vedtog Schliiter-regeringen den 7. fe- 
bruar et sæt nye retningslinjer for PET's efterforskning på det politiske område. 
Det fremgik, at selvom PET i almindelighed ikke havde til opgave at beskæftige 
sig med forholdene på arbejdsmarkedet, var det situationen, at politiske mil- 
jøer, af PET omtalt som uro-grupper (f.eks. maoister, trotskister og anarkister), 
undertiden anvendte faglige konflikter ”i samfundsomvæltende og uroskabende 
øjemed”. 

Derpå hedder det i retningslinjerne: ”Det vil være tilladt — eventuelt ved brug 
af et kontaktnet — at klarlægge sådanne foreteelser” 

Med kontaktnet mentes personer, der havde føling med fagbevægelsens ”især 
ydre cirkler”. PET havde således fra den 7. februar 1983 udtrykkelig adgang til 
blandt andet ved hjælp af kontaktnet at indsamle oplysninger om faglige konflik- 
ter, hvilket PET efterfølgende gjorde i blandt andet konflikter som La Cabana- 
konflikten 1983-84 samt i HT-konflikten 1984, men også under overenskomst- 
konflikten i 1985. 

PET's registreringspraksis og dermed trusselsbillede afspejlede det politiske 
systems instrukser. Frem til begyndelsen af 1960'erne synes PET at have regi- 
streret et stort antal ledende fagforeningsfolk, der var enten DKP'ere eller SF'ere. 
Desuden anvendte PET arbejdskartoteker til at opbevare oplysninger om kom- 
munistisk aktivitet. Efter regeringserklæringens fremsættelse synes ingen fagfor- 
eningsfolk at være blevet registreret alene på baggrund af politisk aktivitet, men 
derimod på grund af østkontakter. 

Frem til midten af 1970'erne var DKP ifølge PET den største trussel mod den 
lovlige samfundsorden på arbejdsmarkedet, men fra midten af årtiet begyndte 
især maoister, trotskister og anarkister at benytte forholdene på arbejdsmarke- 
det til at føre deres politiske kamp. PET's sagsmateriale indeholdt fra midten 
af 1970'erne således navne på fagforeningsledere og aktivister fra den radikalt 
venstreorienterede del af Det nye Venstre. Ydermere må PET's arbejdskartoteker 
have indeholdt personoplysninger vedrørende et ukendt antal fagforeningsfolk. 
Hermed er også besvaret det andet af undersøgelsens to hovedspørgsmål om 
PET's trusselsbillede. Retrospektivt forekommer dette at have været realistisk, 
om end ofte forsinket i forhold til det passerede. Således opdagede PET først ef- 
ter en fremtrædende fagforeningsmands død, at han gennem en årrække havde 
været agent for Sovjetunionen. 

Hvad angår det i offentligheden ofte omtalte spørgsmål, om danske stats- 
borgere er blevet forhindret i at opnå stillinger i den offentlige sektor på grund 
af PET's registreringer, konkluderes det, at personundersøgelserne i ganske få 
tilfælde har betydet, at personer med f.eks. østkontakter eller med kontakt til 
såkaldte urogrupper ikke blev betroet særligt sensitive stillinger. Det var f.eks. 
tilfældet i Forsvaret, og det forekommer at have været tilfældet i visse ministe- 
rier. Det helt overordnede billede er imidlertid, at PET ikke synes at have taget 
skridt til at få forflyttet eller afskediget personer i det offentlige på grund af deres 
politiske tilhørsforhold. Derimod indsamlede PET oplysninger om blandt andet 
DKP'ere, idet disse oplysninger planlagdes anvendt i en eventuel krisesituation. 
Efter 1953 synes PET at have været meget tilbageholdende med at udlevere per- 
sonoplysninger til private arbejdsgivere. 


Den antiimperialistiske venstrefløj 1945-89 


Som nævnt har Kommissionen blandt andet til opgave at undersøge PET's over- 
vågning af politisk-ideologisk prægede bevægelser og grupperinger. Resultaterne 
heraf præsenteres i bind 9-13, der omfatter fremstillinger af PET's overvågning af 
den antiimperialistiske venstrefløj, diverse protestbevægelser, den yderste højre- 
fløj, diverse venstrefløjsmiljøer i Århus og København samt PET's efterforskning 
af KGB's kontakt- og agentnet i Danmark. 

I Bind 9, PET'S overvågning af den antiimperialistiske venstrefløj 1945-89, 
fremlægges resultaterne af Kommissionens rekonstruktion af PET's overvågning 
af trotskistiske grupperinger, maoistiske miljøer, herunder PET's rolle i efter- 
forskningen af den såkaldte Blekingegadebande, foruden overvågningen af sko- 
lesamvirket Tvind og diverse solidaritetsbevægelser. Endvidere fremstilles PET's 
virksomhed i forhold til fagforeningsmand og forhenværende DKP'er Preben 
Møller Hansen og Fælles Kurs Klubben, der senere omdannedes til partiet Fæl- 
les Kurs. 

Set i PET's optik var det vigtigt, især fra 1960'erne og senere, at være op- 
mærksom på trotskistiske grupperingers virksomhed. For det første var dele af 
de trotskistiske miljøer ifølge PET militante i deres virksomhed. For det andet 
var det en arbejdsmetode blandt trotskisterne at udføre ”entrisme”, det vil sige 
infiltration af politiske partier eller organisationer med det formål at bedrive 
revolutionær virksomhed på trotskistisk grundlag, uden at omgivelserne var vi- 
dende om, at de nye medlemmer var trotskister. Med hensyn til PET's overvåg- 
ning af trotskistiske miljøer dokumenteres det, at PET gennem det meste af den 

kolde krig opfattede trotskister som såkaldte uromagere. PET mistænkte således 
trotskister for i 1960'erne at stå bag en række voldelige aktioner navnlig i Kø- 
benhavn vendt mod virksomheder med forbindelse til general Francos Spanien. 
PET godtgjorde, at det var en navngiven trotskist, der stod bag den såkaldte 
”Randersbombe” hvor et antal aktivister ved et uheld sprængte en bombe i et 
hus i Randers, hvorved et barn kom til skade. Ifølge PET havde det været aktivi- 
sternes agt at bringe bomben til sprængning i tilslutning til en NATO-øvelse, der 
fandt sted nær Randers. 

I sidste halvdel af 1960'erne og i 1970'erne var trotskisterne ifølge PET særde- 
les aktive i Vietnambevægelsen. Fra midten af 1970'erne var de ifølge PET tillige 
vigtige aktører i et større antal arbejdsmarkedskonflikter. PET's efterforskning 
viste desuden, at trotskisternes på daværende tidspunkt seneste organisations- 
dannelse, Socialistisk Arbejderparti (SAP), i 1980'erne blev stadig mindre mili- 
tant og mere parlamentarisk orienteret. Alligevel konstaterede PET i 1980'erne 
en vis støtte fra SAP til BZ-miljøet, hvoraf dele af PET opfattedes som militante i 
deres virksomhed. Personer, som PET tidligere havde sat i forbindelse med trots- 
kistiske miljøer, demonstrerede endvidere sympati for vesttyske terrormiljøer, 
især Rote Armee Fraktion (RAF) via den såkaldte Vesttysklandskomité. 

PET var ligeledes gennem cirka tre årtier opmærksom på diverse maoisti- 
ske miljøer, især KAK (Kommunistisk Arbejdskreds), KFML (Kommunistisk 
Forbund marxister-leninister), KAP (Kommunist Arbejderparti), MLE (Marxi- 
stisk-Leninistisk Enhedsfront), KAml (Kommunistiske Arbejdere marxister-le- 
ninister), DKP/ml (Danmarks Kommunistiske Parti/Marxister Leninister) samt 
Manifest/Kommunistisk Arbejdsgruppe. Som tilfældet var med trotskistiske 
grupperinger, havde heller ikke maoistiske miljøer støtte fra nogen international 
stormagt, der kunne forventes at angribe Danmark. Således antog PET heller 
ikke, at maoisterne på noget tidspunkt udgjorde nogen væsentlig risiko i forbin- 
delse med en eventuel konfrontation mellem NATO og Warszawapagten. 

Fra stiftelsen af de første ml-grupper, det vil sige fra 1963, da den forhenvæ- 
rende DKP'er Gotfred Appel dannede KAK, og frem til slutningen af 1970'erne 
var PET særlig interesseret i at afklare de maoistiske gruppers politiske syns- 
punkter og ambitioner foruden deres forbindelser til tredjelande og udenland- 
ske miljøer. PET konstaterede — næppe overraskende — at de nævnte grupperin- 
ger på trods af visse uoverensstemmelser havde prokinesiske grundholdninger. 
Desuden konstateredes en vis orientering mod Albanien. Nok så interessant 
var det formentlig for PET, at grupperingerne meddelte sig i form af paroler 
om nødvendigheden af væbnet revolution. Ifølge PET var det en i nogen grad 
fælles forestilling blandt maoisterne, at borgerskabet forud for en socialistisk 

samfundsomvæltning ville forsøge at forhindre denne udvikling ved at anvende 
våben mod befolkningen. Derfor, som en præventiv foranstaltning, ville arbej- 
derklassen, som maoisterne identificerede sig med, bevæbne sig og forsvare den 
socialistiske magtovertagelse. Forestillingen var med andre ord, at de revolutio- 
nære forud for omvæltningen måtte gribe til våben for at modstå og forebygge 
borgerskabets væbnede forsvar for det bestående. 

PET bemærkede desuden, at dele af det maoistiske miljø i den nævnte pe- 
riode udfoldede sympati for palæstinensernes kamp, hvilket blandt andet gav 
sig udslag i, at maoister gennemførte et antal rejser til Nordafrika og til Mel- 
lemøsten. Endvidere var det PET's opfattelse, at især KFML og KAP udfoldede 
en del propagandistisk virksomhed: Eksempelvis udgav KFML et kinesisk støttet 
blad. PET havde imidlertid vanskeligt ved at opnå sikker viden om KFMEIs og 
KAP's aktiviteter. PET var således ikke i stand til at fremskaffe medlemslister fra 
organisationerne eller deltagerlister fra diverse sommerlejre, hvilket skyldtes, at 
KFML og KAP, der var meget sikkerhedsbevidste, søgte at hemmeligholde deres 
virke. 

Overvågningen var i 1960'erne og 1970'erne først og fremmest begrundet i 
mistanker om, at flere af de nævnte bevægelser bidrog til at skabe uro. Fra slut- 
ningen af 1970'erne og i 1980'erne var det især KAP, KAml samt DKP/ml, der 
havde PET's interesse. De to første blev ikke set som nogen væsentlig trussel 
mod den lovlige samfundsorden. Til gengæld betragtede PET DKP/ml som en 
”særdeles rabiat gruppe”, og især noteredes det fra PET's side, at den revolutio- 
nære retorik blandt DKP/mlerne blev ledsaget af en række uroskabende aktivi- 
teter. Størst succes synes DKP/ml at have haft blandt arbejderne i byerne. Langt 
den overvejende del af PET's indsamling af oplysninger skete ved hjælp af åbne 
kilder, men PET gennemførte også enkelte indgreb i meddelelseshemmelighe- 
den. Desuden synes PET at have haft kilder i omkredsen af DKP/ml. 

Den vigtigste af de nævnte ml-grupper var utvivlsomt Manifest/Kommuni- 
stisk Arbejdsgruppe, stiftet i 1978. Det var medlemmer af denne gruppe, der i 
slutningen af 1980'erne blev kendt under navnet Blekingegadebanden. Underti- 
den omtales personkredsen bag Manifest/Kommunistisk Arbejdsgruppe tillige 
som Appel-gruppen, idet gruppen ideologisk og organisatorisk udsprang af Got- 
fred Appels KAK. Gruppen havde som ambition at bekæmpe imperialismen ved 
at støtte diverse befrielses- og terrorbevægelser i den 3. verden. PET kendte til 
flere medlemmer af Manifest/Kommunistisk Arbejdsgruppe forud for gruppens 
dannelse, men foretog ikke nogen overvågning af den. Det dokumenteres i bind 
9, at PET's overvågning af de maoistiske miljøer var aftagende i slutningen af 
1970'erne. Når PET i de sidste år af 1970'erne alligevel nærede en vis interesse for 

gruppen, skyldtes det, at PET på det tidspunkt blev opmærksom på, at gruppen 
stod i forbindelse PFLP (Popular Front for the Liberation of Palestine, Folke- 
fronten til Palæstinas Befrielse) og dennes virksomhed i Danmark. 

I perioden mellem 1979 og 1981 blev Manifest/Kommunistisk Arbejdsgrup- 
pe overvåget forholdsvis tæt, og i 1980 opstod i PET den mistanke, at gruppen 
havde medvirket ved et antal kriminelle handlinger, herunder en kidnapning. 
I slutningen af 1981 indstillede PET imidlertid overvågningen, da resultaterne 
af efterforskningen var særdeles sparsomme. Fra 1982 til 1986 tilgik der derfor 
kun få oplysninger til PET om Manifest/Kommunistisk Arbejdsgruppe. PET's 
efterforskning i slutningen af 1980'erne og i 1990'erne skulle imidlertid vise, at 
gruppen gennemførte et større antal kriminelle handlinger i perioden fra be- 
gyndelsen af 1980'erne frem til 1988, det vil sige i den periode, hvor PET kun 
i begrænset omfang havde overvåget Manifest/Kommunistisk Arbejdsgruppe. 

PET's interesse for Manifest/Kommunistisk Arbejdsgruppe genopstod i 1986, 
da tjenesten konstaterede, at PELP fortsat havde kontakt til gruppen. Samtidig 
opstod den mistanke, at gruppen stod bag forskellige former for kriminalitet 
med henblik på at støtte PFLP økonomisk. Umiddelbart efter røveriet mod Køb- 
magergades Postkontor i 1988 mistænkte PET således Manifest/Kommunistisk 
Arbejdsgruppe for at have stået bag handlingen. I 1989 blev medlemmer af grup- 
pen anholdt, men politiets bevismateriale var ikke tilstrækkeligt til domfældelse. 
Det var først efter et færdselsuheld et par uger senere, hvor et medlem kørte 
galt, at politiet fandt frem til, at Manifest/Kommunistisk Arbejdsgruppe havde 
en lejlighed i Blekingegade. En efterfølgende ransagning afslørede et stort vå- 
benlager og beviser for, at gruppens medlemmer havde stået bag et større antal 
forbrydelser. 

Efter udgivelsen af journalist Peter Øvig Knudsens bog Blekingegadeban- 
den bd. 1-2 har der været fremsat den påstand, at PET ikke var indstillet på at 
samarbejde med Lyngby Politi i det efterforskningsarbejde, der fulgte efter et 
røveri i Lyngby i 1983, og der har yderligere været fremsat den påstand, at Ju- 
stitsministeriet forhalede en af Lyngby Ret fremsat udleveringsbegæring af to 
i Paris anholdte arabere, der var mistænkt for at have forbindelse til røveriet. 
Kommissionen har undersøgt holdbarheden af disse påstande, da det såkaldte 
Lyngby-røveri almindeligvis tilskrives Blekingegadebandens kriminelle aktivi- 
teter, selvom gruppen aldrig er blevet dømt herfor. Kommissionen finder de to 
fremsatte påstande ubegrundede. 

Til slut følger Kommissionens retlige vurderinger i relation til bind 9. Det 
bemærkes, at PET i årene omkring 1970 anvendte en kilde i en dobbeltagent- 
operation rettet mod den østtyske efterretningstjeneste MfS/HVA (Stasi), og at 

denne kilde med PET's vidende udleverede forskellige oplysninger om danske 
statsborgere og danske forhold til den østtyske efterretningstjeneste MfS/HVA 
(Stasi). De udleverede oplysninger var fremskaffet af kilden selv og ikke tilveje- 
bragt af PET. De informationer, som kilden videregav til MfS/HVA (Stasi), var af 
meget forskelligartet karakter. Eksempelvis overleveredes publiceret materiale, 
blandt andet Kinesisk Bulletin, Reserveofficerernes Blad, VS-bulletin, men også 
mere personfølsomme oplysninger blev meddelt MfS/HVA (Stasi). Således over- 
leveredes medlemslister og abonnentlister fra den danske sektion af IV Inter- 
nationale, ligesom en persons ægteskabelige forhold og politiske gøremål blev 
meddelt denne tjeneste. Oplysningernes karakter og mulige anvendelse for MfS/ 
HVA (Stasi) indebærer antagelig, at udleveringen af i hvert fald en del af disse 
oplysninger objektivt set realiserer straffelovens $ 108. Kommissionen har imid- 
lertid ikke grundlag for at fastslå, at nogen herved har pådraget sig et strafansvar 
eller i øvrigt handlet retsstridigt. For PET synes operationen at have haft stor be- 
tydning, idet tjenesten herved fik vigtig viden om MfS/HVAS (Stasi) virksomhed 
i forhold til danske statsborgere. 


Protestbevægelser 1945-89 


Det var som nævnt PET's opgave at overvåge, forebygge og modvirke, at der blev 
foretaget strafbare handlinger og anden virksomhed inden for Danmarks græn- 
ser, der rummede en fare for rigets selvstændighed og sikkerhed samt den lovlige 
samfundsorden. Det betød, at PET også havde til opgave at undersøge, om deri 
folkelige bevægelser og protestmiljøer indtraf forhold, der var i strid med straf- 
felovens kapitler 12 og 13, idet PET dog samtidig måtte bestræbe sig på ikke at 
krænke de borgere, der var uenige i dansk udenrigspolitik, men som ikke af den 
grund stod i konflikt med den lovlige samfundsorden. Det betød, at PET i et vist 
omfang måtte overvåge lovlig politisk aktivitet for eventuelt at kunne forhindre 
lovstridige aktiviteter. Denne problemstilling er emnet for Kommissionens bind 
10, PET'S overvågning af protestbevægelser 1945-1989. 

Her skildres PET's overvågning af Kampagnen mod Atomvåben og OOA, 
Vietnambevægelsen, de såkaldte Verdensbankuroligheder i 1970 og baggrunden 
herfor, studenterpolitiske bevægelser, universitetsmiljøer og Danmarks Journa- 
listhøjskole, EF-modstanden, fredsbevægelser samt afslutningsvis PET's over- 
vågning af de såkaldte slumstormere og BZ-Brigaden. Bindet rækker i tid tilbage 
til den tidlige efterkrigstid, men tyngdepunktet er perioden 1960-89, det vil sige 
fra Det nye Venstres opkomst til den kolde krigs afslutning. 

PET var særlig interesseret i tre forhold i tilslutning til protestmiljøerne. For 
det første måtte PET gå ud fra, at udenlandske myndigheder og efterretnings- 
tjenester forsøgte at påvirke protestbevægelserne. For det andet at der var risiko 
for, at danske statsborgere under dække af tværpolitisk græsrodsaktivitet udførte 
efterretningsvirksomhed til fordel for en fremmed magt. For det tredje frygtede 
PET, at såkaldte urogrupper (f.eks. maoister, trotskister og anarkister) forsøgte 
at udnytte folkelige bevægelsers lovlige virksomhed til lovstridige aktioner, der 
omfattede hærværk og sammenstød med politiet. Af disse årsager etablerede 
PET løbende emnesager på nydannede enkeltsagsbevægelser, hvorefter tjenesten 
vurderede, om der var behov for en overvågning. I de fleste tilfælde skønnede 
PET, at det ikke var tilfældet. I enkelte, og i sammenhængen forholdsvis få, til- 
fælde iværksatte PET imidlertid efterforskning. Når PET modtog overskudsin- 
formation omhandlende enkeltsagsbevægelser, som tjenesten ikke aktivt over- 
vågede, blev informationen lagt på emnesagen. 

Med hensyn til spørgsmålet om østlig efterretningsvirksomhed og danske 
statsborgeres agentvirksomhed til fordel for østblokken fremgår det af bind 10, at 
østblokken fra begyndelsen af 1970'erne gjorde en betydelig indsats for at påvirke 
protestmiljøerne i Danmark. Sovjetunionen og danske kommunister forsøgte 
således at udnytte fredsbevægelsens forholdsvis store popularitet i dele af den 
danske befolkning. Sovjetunionen og danske kommunister forsøgte desuden at 
udnytte den brede EF-modstand. DKP var også meget aktiv i Vietnambevægel- 
sen, især i Vietnam 69, og i forskellige ungdomspolitiske bevægelser. Til gengæld 
er det mere vanskeligt at vurdere Sovjetunionens og DKP's gennemslagskraft i 
de nævnte miljøer. DKP synes at have stået stærkest i den del af fredsbevægel- 
sen, der var organiseret i Samarbejdskomiteen for Fred og Sikkerhed. PET var 
imidlertid fra komiteens tidligste tid opmærksom på, at komiteen fra Sovjet- 
unionens side var ment som en frontorganisation, og i begyndelsen af 1980 fik 
PET Wamberg-udvalgets godkendelse til at registrere et medlem af Samarbejds- 
komiteen under henvisning til, at komiteen måtte betragtes som en frontorgani- 
sation. Der ses også at have været kommunistisk indflydelse i Socialdemokrater 
mod Atomvåben og Militarisme, men hvilken betydning indflydelsen har haft, 
er mere usikkert. Desuden har personer med tilknytning til EF-modstanden haft 
tætte forbindelser til den sovjetiske ambassade, men også på dette punkt er det 
vanskeligt præcist at vurdere betydningen af kontakten. Under alle omstændig- 
heder viser dokumenterne i PET's arkiv, at EF-modstanden var meget bredt po- 
litisk funderet. 

Samtidig står det klart, at dele af den antiimperialistiske venstrefløj, blandt 
andet SF, synes at have haft betydelig indflydelse på dele af de protestmiljøer, der 

drev almindelig og lovlig politisk virksomhed, f.eks. Kampagnen mod Atom- 
våben, dele af EF-modstanden og dele af den ikke-kommunistiske del af freds- 
bevægelsen. Mere radikalt venstreorienterede dele af den nye venstrefløj, især 
trotskister, maoister og anarkister, hvoraf flere i perioder organiserede sig i VS, 
forsøgte derimod at opnå indflydelse på et antal af de bevægelser, der undertiden 
kom i sammenstød med politiet. Det var især tilfældet i den del af Vietnambe- 
vægelsen, der organiserede sig i De Danske Vietnam-komiteer (DDV), og det 
var tilfældet med den såkaldte Verdensbankgruppe, der spillede en vigtig rolle i 
forbindelse med Verdensbankurolighederne i 1970. Det var tillige tilfældet i dele 
af det studenterpolitiske miljø på universiteterne i Århus og København i årene 
omkring 1970. Desuden var det til en vis grad tilfældet i 1980'ernes BZ-Brigade. 

Det gælder for flere af de sidstnævnte miljøer, at der heri blev organiseret kri- 
minel virksomhed i form af voldelige demonstrationer, og at PET's overvågning 
derfor også rettede sig mod at levere oplysninger om forestående uro til det åbne 
politi, som således i givne tilfælde kunne være forberedt på optøjer. 


Den yderste højrefløj 1945-94 


Bind 11 beskriver PET'S overvågning af den yderste højrefløj 1945-1994. Der rede- 
gøres for PET's overvågning af den yderste højrefløj og dens rolle i PET's såkaldte 
”trusselsbillede”. Dernæst behandles spørgsmålet om, hvorledes PET's forhold til 
den yderste højrefløj kan karakteriseres. Dette sidste spørgsmål udspringer af en 
række påstande i den offentlige debat, hvor det af nogle af PET's kritikere, navn- 
lig på den yderste venstrefløj, men også af en af PET's kilder, Frede Farmand, er 
blevet hævdet, at PET skal have haft et særlig tæt forhold til ekstremt højreorien- 
terede kræfter og anvendt disse i overvågningen af venstrefløjen. 

Det fremgår, at PET's forgænger, REA, i de første omtrent fem efterkrigsår 
overvågede det tyske mindretal i Sønderjylland, hvor REA mente at kunne kon- 
statere en vis sympati for nazismen. REA tillagde overvågningen stor betydning. 
Uanset at nazismen af danske statsborgere overvejende opfattedes som landsfor- 
ræderisk og unational, eksisterede der i visse politiske kredse et ønske om en 
revision af den dansk-tyske grænse, hvilket hovedparten af de politiske partier 
tog afstand fra. Det var officiel dansk politik, at grænsen lå fast, dels fordi man 
ikke ønskede at anspore til en fremtidig tysk revanchisme, men også fordi man 
mente, at grænsen lå, hvor den skulle ligge. Det var derfor en opgave for REA 
at indsamle oplysninger om grænserevisionistiske strømninger blandt det tyske 
mindretal. 

I årene, der fulgte, opstod et antal stærkt højreorienterede bevægelser i Dan- 
mark. Disse havde PET's opmærksomhed, om end det var tjenestens vurdering, 
at bevægelsernes medlemsskare var så fåtallig og aktiviteterne så begrænsede, at 
de ikke indtog nogen fremtrædende plads i PET's trusselsbillede. Dette ændrede 
sig gradvist gennem 1970'erne og 1980'erne. I 1970 stiftede to århusianske studen- 
ter således DNSU (Danmarks Nationalsocialistiske Ungdom), der var et egent- 
ligt nazistisk parti. Antallet af medlemmer af DNSU var begrænset, men PET's 
observationer viste, at aktiviteterne var stigende. Således lykkedes det DNSU 
at etablere en forholdsvis bred international kontaktflade. Desuden begyndte 
DNSU at publicere nazistisk propaganda. Ifølge PET fortsatte denne udvikling 
gennem 1980'erne. 

Efter nazisten Svend Salicaths død i 1983 omdannedes DNSU i 1984 til DNSB 
(Danmarks Nationalsocialistiske Bevægelse), og i sidste halvdel af tiåret blev 
Danmark i international sammenhæng et strategisk knudepunkt for udgivelse 
af nazistisk litteratur. Bevægelsens førstemand var optaget af forlagsvirksomhed, 
og i Danmark var der ikke forbud mod offentliggørelse af nazistisk propaganda 
som i f.eks. Vesttyskland, hvor man i særlig grad var ubehageligt berørt af den 
nazistiske propaganda og muligheden for at producere denne i Danmark. 

Fra slutningen af 1980'erne og ind i 1990'erne ændredes PET's trusselsbillede 
på ny. Den yderste højrefløj definerede sig i den periode i stigende grad i mod- 
sætning til den brede midte i dansk politik, og på den politiske venstrefløj sam- 
lede politiske aktivister sig i samme periode i et antal antinazistiske, antifascisti- 
ske og antiracistiske netværk, for hvem den yderste højrefløj var et fjendebillede. 
Samtidig konstaterede PET, at de to ekstremistmiljøer i stigende grad mødtes i 
voldelige konfrontationer. 

En af PET's antagelig væsentligste operationer over for det nazistiske miljø 
fandt sted i samarbejde med Frede Farmand, der var kilde for PET i nazistmil- 
jøet. Operationen bestod i, at Farmand skaffede sig adgang til Nordland Forlags 
computer og herfra overdrog forlagets debitorkartotek til PET, hvilket satte tje- 
nesten i besiddelse af oplysninger om, hvilke personer der købte nazistisk agi- 
tationsmateriale. Kartoteket var så meget desto mere værdifuldt for PET, som 
Nordland Forlag distribuerede nazistisk agitation i såvel Danmark som inter- 
nationalt. Dermed besad PET væsentlig information i det internationale efter- 
retningssamarbejde. Operationen viser således, at PET tog den yderste højre- 
fløjs politiske standpunkter og handlinger alvorligt. Det var under den kolde 
krig efterretningstjenestens vurdering, at nazismen spillede en vis, men ikke en 
fremtrædende rolle blandt medlemmer af det tyske mindretal i Sønderjylland i 
de første efterkrigsår. Nazismen havde frem til 1970 en særdeles behersket posi- 

tion i PET's trusselsbillede. Fra 1970'erne til efter afslutningen af den kolde krig 
var den yderste højrefløj i vækst, i første omgang som producent og formidler af 
agitationsmateriale, og i årene omkring 1990 tillige som aktør i voldelige sam- 
menstød med venstrefløjsgrupperinger. 

For så vidt angår spørgsmålet om PET's forbindelse til den yderste højrefløj, 
har det været en tilbagevendende påstand, at PET benyttede personer fra dette 
politiske miljø til at infiltrere den politiske venstrefløj. Desuden har det været 
anført, at der skulle have været et særligt nært og gensidigt tillidsfuldt forhold 
mellem PET og personer fra den yderste politiske højrefløj. De to påstande ses 
ofte formuleret under et, om end der er tale om to forskellige forhold. Vedrø- 
rende den første af de to påstande skal den have haft sin parallel i blandt andet 
italienske forhold, hvor efterretningstjenester skal have benyttet den yderste høj- 
refløj til at infiltrere den yderste venstrefløj. Det er blandt andet i den sammen- 
hæng, at der i forskningen tales om en såkaldt ”spændingens strategi”. 

I dansk sammenhæng har PET's kritikere antydet, at en stærkt højreoriente- 
ret person i 1960'erne foretog et indbrud i Kampagnen mod Atomvåbens lokaler 
på foranledning af politiet. Desuden har det været hævdet, at det var en per- 
son fra den politiske højrefløj, der i 1993 kunne tænkes at stå bag den såkaldte 
Søllerødgade-bombe, hvor et medlem af Internationale Socialister blev dræbt, 
men at danske myndigheder, herunder PET, ikke tilstrækkeligt energisk bidrog 
til sagens opklaring. 

I forhold til disse påstande konstaterer Kommissionen, at der under den kol- 
de krig ikke eksisterede et nært og gensidigt tillidsfuldt forhold mellem PET og 
den yderste højrefløj. Det er korrekt, at PET's kilder almindeligvis var kritisk 
indstillet over for de miljøer, de overdrog PET information om. Højreoriente- 
rede personer gav PET oplysninger om personer fra den politiske venstrefløj, 
ligesom det modsatte gjorde sig gældende. Det kan imidlertid ikke på det fore- 
liggende grundlag hverken be- eller afkræftes, at PET som institution eller PET's 
medarbejdere skal have haft et tæt forhold den politiske højrefløj. Det kan heller 
ikke bekræftes, at PET ikke skulle have ydet en tilstrækkeligt energisk indsats for 
at opklare drabet på medlemmet af Internationale Socialister. 

Kommissionens vurdering af den ovenfor omtalte kopiering af et debitorkar- 
totek er, at der var tale om et indgreb over for forlaget, der havde karakter af en 
ransagning, og som derfor krævede en retskendelse, hvilket ikke blev indhentet. 
PET's daværende ledelse har ikke over for Kommissionen kunnet redegøre for 
operationens juridiske grundlag. 

Operation Zeus 


En debat i slutningen af 1990'erne vedrørte PET's overvågning af den yderste 
venstrefløj i 1980'erne. Denne debat var direkte medvirkende til Kommissionens 
nedsættelse. Udgangspunktet var, at en af tjenestens kilder, Anders Nørgaard, 
i en fjernsynsudsendelse forklarede, at han havde været kilde for PET i et ven- 
strefløjsmiljø, der samlede sig i bogcafeen Regnbuen i Århus, og at han efterføl- 
gende havde infiltreret det trotskistiske Socialistisk Arbejderparti i København. 
De problemstillinger, der knytter sig hertil, er beskrevet i bind 12 Operation Zeus. 
En af de i den offentlige debat fremsatte påstande lyder, at Anders Nørgaard 
virkede som agent provocateur over for personer med tilknytning til den nævnte 
socialistiske bogcafe Regnbuen, og at han på vegne af politiet tilbød det anarki- 
stiske miljø i Århus sprængstoffer med den hensigt, at politiet kunne anholde 
anarkisterne for ulovlig politisk virksomhed. Kommissionen har undersøgt på- 
standen og har kunnet konstatere, at der i det anarkistiske miljø i 1981 uden An- 
ders Nørgaards medvirken blev talt om at anskaffe sprængstoffet trotyl. Det var 
altså ikke en fremmed tanke for miljøet at overveje brug af sprængstoffer. Kom- 
missionen har videre kunnet konstatere, at politiet klart og entydigt instruerede 
Anders Nørgaard om, at han ikke måtte involvere sig i anvendelse af spræng- 
stoffer. På grundlag af det til rådighed værende kildemateriale kan det imidler- 
tid ikke afklares, om Nørgaard alligevel har tilbudt anarkistmiljøet i Århus at 
fremskaffe sprængstoffer. Kilder i det overvågede miljø har hævdet dette, men 
der er ikke fremlagt dokumentation herfor. Samlet set er det Kommissionens 
vurdering, at Nørgaard for PET virkede som en effektiv og pålidelig kilde, der 
leverede troværdige oplysninger, hvis rigtighed PET fik bekræftet på anden vis. 
I slutningen af 1981 blev Anders Nørgaard overflyttet til København, hvor han 
som kilde for PET fik til opgave at udføre en mere almen politisk rettet indsats. 
Et af de spørgsmål, som Kommissionen har undersøgt, er, om justitsminister Ole 
Espersen blev underrettet om Nørgaards overflytning, og om ministeren god- 
kendte Nørgaards mandat også i København. Ole Espersen har over for Kom- 
missionen afvist, at han godkendte overførelsen af det oprindelige mandat for 
Anders Nørgaard i Århus til hans virke i København. Det fremgår af PET's akter 
herom, at ”JM” blev underrettet, men det kan ikke afgøres med sikkerhed, om det 
betyder, at justitsministeren personligt var underrettet, eller om der alene skete 
en orientering af Justitsministeriet og dermed departementschef Niels Madsen. 
Kommissionen har endvidere undersøgt Nørgaards virke som kilde i Køben- 
havn i begyndelsen af 1980'erne. Det fremgår, at han virkede med udgangspunkt 
i det trotskistiske miljø, hvor han overdrog PET oplysninger om, hvem der var 

medlem af SAP i København. Da trotskisterne i 1980'erne virkede inden for en 
lang række politiske miljøer, kom han også i berøring med disse. I den sammen- 
hæng overdrog Nørgaard også PET oplysninger om aktioner planlagt inden for 
blandt andet BZ-miljøet. Dermed kunne PET overdrage det åbne politi oplys- 
ninger om planlagt uro. 


KGB's kontakt- og agentnet 


Det 13. bind i Kommissionens beretning beskriver PET's overvågning af KGBS 
kontakt- og agentnet i Danmark under den kolde krig, idet hovedvægten er på 
perioden fra midten af 1970'erne frem til 1989. Foruden PET's akter er dette bind 
væsentligst baseret på Gordijevskij-materialet. Oleg Gordijevskij, der var officer 
i KGB, fungerede i en periode fra 1975 til 1985 som dobbeltagent for vestlige 
efterretningstjenester. Desuden er anvendt det såkaldte Mitrokhin-materiale, 
der omfatter resuméer af KGB's sagsakter, som Vasilij Mitrokhin, der var arki- 
var i KGB, nedskrev og smuglede ud fra arkivet fra begyndelsen af 1970'erne til 
1984. Mitrokhins resuméer indeholder også oplysninger om danske forhold, og 
i 1990'erne modtog PET fra en udenlandsk myndighed 79 debriefingsrapporter 
vedrørende 51 danske statsborgere, der skal have haft forbindelse til KGB. 

Som tilfældet er med Gordijevskij-materialet, er også Mitrokhins oplysnin- 
ger en informationsrig kildegruppe. Men også Mitrokhins oplysninger skal an- 
vendes kritisk. I bindets første del, der også beskriver KGB's arbejde i Vesten, 
analyseres en række metodiske problemstillinger, der knytter sig til materialets 
anvendelse. Dette materiale anvendes også i en række andre bind, f.eks. bind 7 
PET' overvågning af de politiske partier 1945-1989, bind 10 PET's overvågning af 
protestmiljøer 1945-1989 samt bind 14 PET'S virksomhed i forhold til Grønland og 
Færøerne. 

Bind 13 indledes med en kortfattet skildring af KGB's historie, herunder af 
forholdet mellem Centeret, KGB's hovedkvarter i Moskva, og residenturet, det 
lokale KGB-kontor på de sovjetiske ambassader. Det er blandt andet historien 
om, hvordan KGB arbejdede i praksis, når hensigten var at hverve kontakter og 
agenter samt påvirke den offentlige meningsdannelse. Men det er også historien 
om et bureaukratisk spil med en tendens til, at udstationerede KGB-officerer af 
karriere- og andre hensyn i deres rapporter til Centeret overdrev resultaterne 
af deres arbejde. På baggrund af oplysningerne i Gordijevskijs og Mitrokhins 
materiale præsenteres desuden for første gang en samlet oversigt over antallet af 
personer i Danmark, der af KGB blev defineret som ”kontakt” ”under studium 

med henblik på hvervning” (objekt rasrabotki), ”fortrolig kontakt”, ”agent” og 
”centerkontakt”. Ydermere redegøres der for karakteren af KGB's forsøg på hold- 
ningspåvirkning af den danske offentlighed, de såkaldte aktive foranstaltninger 
(active measures). 

Anden og tredje del beskriver detaljeret sagerne vedrørende forfatter og 
oversætter Arne Herløv Petersen og journalist Jørgen Dragsdahl. De to skriben- 
ter optræder i Gordijevskij-materialet som henholdsvis ”fortrolig kontakt” og 
”agent” for KGB. 

Det dokumenteres i beskrivelsen af sagen vedrørende forfatteren Arne Herløv 
Petersen, at han gennem en periode på ti år fra begyndelsen af 1970'erne stod i 
tæt kontakt til et antal sovjetiske diplomater, der af PET alle var identificeret som 
KGB-officerer. Desuden fremgår det, at flere af Herløv Petersens møder med KGB- 
officererne foregik under konspirative former, det vil sige, at deltagerne forsøgte 
at holde mødet skjult for danske myndigheder. Det fremgår endvidere, at Herløv 
Petersen af KGB modtog skriftligt materiale, der var udfærdiget i Moskva. Dette 
materiale indarbejdede Herløv Petersen i to publikationer, True Blues og Kolde Kri- 
gere/Cold Warriers, der begge bar Herløv Petersens navn. PET var således i stand 
til at dokumentere, at Arne Herløv Petersen samarbejdede med KGB. 

Da PET i 1981 lod Arne Herløv Petersen anholde, blev han sigtet for at have 
overtrådt straffelovens $ 108. Hændelsesforløbet omkring anholdelsen af Herløv 
Petersen er behæftet med en vis usikkerhed. Fhv. justitsminister Ole Espersen 
havde ifølge egen forklaring tilkendegivet, at Herløv Petersen ikke måtte anhol- 
des. Alligevel blev Herløv Petersen anholdt den 3. november 1981. 

Kommissionen har nærmere undersøgt baggrunden for anholdelsen af Arne 
Herløv Petersen og sigtelsen imod ham for overtrædelse af straffelovens $ 108. 
Anholdelsen af Herløv Petersen havde ifølge PET's ledelse blandt andet sin for- 
klaring i, at pressen var blevet opmærksom på, at Danmark var i færd med at 
udvise en sovjetisk KGB-officer, Merkulov, der under diplomatisk dække havde 
bedrevet efterretningsvirksomhed i Danmark. Merkulov havde forbindelse med 
Herløv Petersen, og det frygtedes, at Herløv Petersen ville tilintetgøre eventuelle 
beviser mod Merkulov. Denne forklaring på anholdelsen fremgår af et notat, 
dateret 11. maj 1982 og udarbejdet af PET til justitsminister Ole Espersen, men 
ingen i PET's daværende juridiske eller operative ledelse vil i dag kendes ved 
notatet. 

Kommissionen har undersøgt spørgsmålet om grundlaget for anholdelsen, 
og om den skete i modstrid med justitsministerens ordre, eller om der var tale 
om en misforståelse. Kommissionen fremlægger en retlig vurdering i tilslutning 
til Arne Herløv Petersen-sagen. 

Arne Herløv Petersen blev efterfølgende, i april 1982, meddelt tiltalefrafald, 
som er en strafferetlig sanktion. I forbindelse med tiltalefrafaldet udsendte Ju- 
stitsministeriet en udførlig redegørelse for sagens forløb. Kommissionens un- 
dersøgelse dokumenterer, at Rigsadvokatens vurdering af mulighederne for en 
retsforfølgning af Herløv Petersen havde afgørende betydning for Regeringens 
beslutning om at meddele tiltalefrafald. 

Journalisten Jørgen Dragsdahl var i perioden 1983-85 genstand for PET's 
overvågning, uden at dette førte til sigtelse, da der ikke blev tilvejebragt bevis for, 
at han havde overtrådt straffeloven. Dragsdahl blev af KGB's residentur betegnet 
som ”agent; men PET's efterforskning kunne ikke bekræfte denne oplysning. 
Kommissionen har analyseret KGB-residenturets rapporter og peger på faren for 
at anvende disse oplysninger ukritisk. 


Grønland og Færøerne 


Det afsluttende bind i Kommissionens historiske beskrivelse er bind 14 omhand- 
lende PET'S virksomhed i forhold til Grønland og Færøerne. Vedrørende Grøn- 
land var udgangspunktet en overenskomst indgået af den uafhængige danske 
gesandt i Washington, Henrik Kauffmann, og den amerikanske regering. Over- 
enskomsten, der blev indgået på årsdagen for Tysklands besættelse af Danmark, 
den 9. april 1941, gav USA mulighed for at etablere militære baser i Grønland. 
Efter den 2. Verdenskrigs afslutning indgik Danmark og USA i 1951 en aftale, 
der fortsat gav USA ret til at have baser i Grønland. PET's virksomhed i forhold 
til Grønland bestod først og fremmest i at foretage sikkerhedsgodkendelser af 
personer, der skulle rejse til det nordatlantiske område, idet det ansås for vigtigt 
at forhindre kommunister i at rejse til Grønland. 

I første omgang vurderede PET, at Grønlands selvregulering (social kontrol) 
var et tilstrækkeligt beredskab til overvågningen i Grønland. I slutningen af den 
kolde krig konstaterede PET imidlertid, at den vurdering havde været fejlag- 
tig. Ifølge det såkaldte Gordijevskij- materiale blev PET således oplyst om, at en 
fremtrædende grønlandsk politiker af KGB blev betragtet som en vigtig kontakt 
1978-82. I 1980 skal KGB have overvejet at forsøge at hverve den pågældende 
som agent. PET var imidlertid skeptisk over for disse oplysninger, der byggede 
på udsagn fra en KGB-officer ved navn Minin, der gennemgående havde en 
ringe troværdighed. Mere generelt kan det konstateres, at PET's overvågning i 
forhold til Grønland synes at have haft nogenlunde samme karakter og have væ- 
ret rettet mod samme forhold som i Danmark. PET var således ikke interesseret 

i lovlig politisk virksomhed i Grønland, og der er intet i det bevarede materiale, 
der tyder på, at PET skal have overvåget personer, der ønskede Grønland løsre- 
vet fra Danmark. PET's overvågning i forhold til Grønland blev under hele den 
kolde krig foretaget i Danmark. 

PET's interesse for politisk virksomhed på Færøerne var ligeledes behersket. 
Efter at en kriminalbetjent forsøgsvis havde været udstationeret på Færøerne i 
et halvt år i første halvdel af 1950'erne, erklærede den pågældende, at der ikke 
en eneste gang var tilgået ham oplysninger om mistænkelige forhold, og senere 
samme år afviste Justitsministeriet, antagelig af samme årsag, at stationere en 
kriminalbetjent fast på Færøerne, skønt der forelå en konkret anmodning herom 
fra politimesteren i Thorshavn. I de følgende årtier modtog PET alligevel spred- 
te, men efter alt at dømme kun ganske få oplysninger om den politiske udvikling 
på Færøerne. PET ses dog ikke på noget tidspunkt at have foretaget selvstæn- 
dig efterforskning på øerne. Det, der havde PET's interesse, var Sovjetunionens 
forbindelse til Færøerne, herunder spørgsmålene om, hvorvidt Sovjetunionen 
forsøgte at påvirke den færøske befolkning gennem såkaldte aktive foranstalt- 
ninger, og om det lykkedes Sovjetunionen at hverve færinger til at bedrive efter- 
retningsvirksomhed til fordel for Sovjetunionen. Sovjetunionen ønskede ikke 
at støtte den færøske løsrivelsesbevægelse, da man i Moskva forventede, at en 
løsrivelse ville kaste færingerne i armene på alliancelandene USA, Storbritanni- 
en eller Norge. Derimod ønskede Sovjetunionen at bremse Færøernes militære 
integration i NATO samt modvirke etablering af NATO-baser eller amerikanske 
militære anlæg på Færøerne. PET's akter bekræfter det billede. Samtidig viser 
PET's materiale, at Sovjetunionen fra slutningen af 1970'erne synes at have udvist 
nogen interesse for den politiske udvikling på Færøerne. PET konstaterede dog 
aldrig sovjetiske forsøg på hvervning af færinger eller penetration af den færøske 
administration. 

Kun i en enkelt sammenhæng synes danske myndigheder at have betragtet 
den sovjetisk-færøske forbindelse med nogen skepsis. Det var i de tilfælde, hvor 
sovjetiske fiskefartøjer anvendte færøske skibsværfter til at udføre reparationer. 
Mens skibene blev repareret, blev fiskerne fløjet hjem til Sovjetunionen, hvoref- 
ter fiskerne på ny blev fløjet til Færøerne. For danske myndigheder, herunder FE, 
var det vigtigt, dels at fiskerne blev transporteret væk fra Færøerne, så de ikke, 
som det udtryktes, ”løb rundt” på øerne, dels at flyvetransporten blev foretaget 
af danske piloter, da myndighederne ikke ønskede, at sovjetiske piloter fik træ- 
ning i at flyve på Færøerne. I 1984 drøftede Embedsmandsudvalget for Sikker- 
hedsspørgsmål muligheden for at lægge hindringer i vejen for sovjetiske stats- 
borgeres adgang til Færøerne, men det er erkendtes hurtigt, at det var urealistisk. 

Mindretalsudtalelse og juridiske notater 


I bind 15 bringes kommissionsmedlem Jens Vedsted-Hansens mindretalsudtalel- 
se vedrørende regeringserklæringens retlige status, indhold og rækkevidde. Jens 
Vedsted-Hansen tilslutter sig i det væsentlige kommissionsflertallets beskrivelse af 
den historiske baggrund for regeringserklæringen af 30. september 1968 samt vig- 
tigheden af de politiske forhold i forbindelse hermed. I modsætning til flertallet er 
Vedsted-Hansen af den opfattelse, at regeringserklæringen i sig selv var retligt bin- 
dende for regeringen og dens ministre, og han konkluderer: ”Som følge af denne 
retlige forpligtelse måtte efterfølgende ændring af de i erklæringen fastsatte regler 
om registrering af danske statsborgere hos efterretningstjenesten kræve under- 
retning af Folketinget?” Endvidere giver han udtryk for den opfattelse af regerings- 
erklæringens retlige status, at den indebærer, ”at de øvrige af Justitsministeriet 
fastsatte retningslinjer for PET's registreringspraksis må betragtes som uholdbare, 
i det omfang de måtte afvige fra de registreringskriterier, der fulgte af regeringser- 
klæringen”. På den baggrund bemærker Jens Vedsted-Hansen særligt, at retnings- 
linjerne af 7. februar 1983 om efterforskning på det politiske område forekommer 
uforenelige med regeringserklæringen, idet de synes at bygge på den forståelse af 
de heri fastsatte registreringsregler, at disse alene skulle omfatte medlemskab af 
”egentlige politiske partier”, som efter godkendelse af indenrigsministeren opstil- 
ler til folketingsvalg. Dette kommissionsmedlem er af den opfattelse, at regerings- 
erklæringen tog sigte på enhver form for lovlig politisk virksomhed, og at dette 
ikke kunne ændres ved fortrolige retningslinjer fastsat af Justitsministeriet. 

I bindet bringes en række juridiske notater. Notaterne har karakter af bag- 
grundsnotater om en række spørgsmål i relation til Kommissionens arbejde, og 
synspunkterne heri er ikke nødvendigvis udtryk for opfattelsen hos de enkelte 
medlemmer af Kommissionen. De pågældende notater handler om straffelo- 
vens kapitler 12 og 13 (femtekolonneloven), om retsplejelovens regler vedrørende 
indgreb i meddelelseshemmeligheden, dvs. telefonaflytning, anden aflytning, 
teleoplysning, brevåbning og brevstandsning. Desuden bringes en beskrivelse 
af de myndigheder og statsorganer, der under den kolde krig formelt, men også 
mere uformelt førte kontrol med PET, dvs. Regeringens Sikkerhedsudvalg, Em- 
bedsmandsudvalget for Sikkerhedsspørgsmål, Wamberg-udvalget, Folketingets 
såkaldte ”kontroludvalg”, Folketingets ombudsmand, domstolene samt bevil- 
lingsmæssig kontrol. I forlængelse heraf beskrives spørgsmålet om sikkerheds- 
undersøgelser i PET. I den forbindelse redegøres der blandt andet for NATO's 
betydning for de af PET foretagne undersøgelser, og reglerne for videregivelse af 
oplysninger beskrives. Yderligere omtales begrebet agent procovateur samt reg- 

lerne for oprettelse og anvendelse af private registre med særlig vægt på såkaldt 
”personfølsomme oplysninger”. I bindet findes yderligere beskrivelser af grund- 
lovsbestemmelser og af Den Europæiske Menneskerettighedskonvention. 


Afsluttende betragtninger 


Da PET-kommissionen blev nedsat, var der gået ti år siden afslutningen af den 
kolde krig. Ved afslutningen af denne undersøgelse er gået yderligere ti år. Meget 
har forandret sig i de forløbne ti år. Begivenhederne den 11. september 2001 og 
den internationale terrorbekæmpelse har sammen med ny lovgivning ændret 
PET's rolle og også haft betydning for den måde, hvorpå efterretningstjenesten 
virker og opfattes af befolkningen. Alligevel er det grundlæggende de samme 
spørgsmål, der drøftedes dengang som i dag, nemlig forholdet mellem på den 
ene side nødvendigheden af en vis hemmeligholdelse af efterretningstjenestens 
aktiviteter og på den anden side det demokratiske samfunds ønske om åbenhed 
og et ubehag ved regler, der svækker den enkeltes retssikkerhed. Den forelig- 
gende undersøgelse er historisk og dermed bagudrettet. Er den alligevel aktuel i 
dagens samfund, er det i kraft af, at den problemstilling, som Kommissionen har 
skullet afklare, til enhver tid vil være aktuel i et åbent samfund, når det gælder 
om at finde grænsen mellem hensynet til den enkelte på den ene side og sta- 
tens sikkerhed på den anden. En historisk undersøgelse kan ikke afklare, hvor 
denne grænse går. Undersøgelsen viser noget om udviklingstendenser og om 
den måde, hvorpå PET har søgt at leve op til sin opgave. Kommissionens over- 
ordnede indtryk er, at PET på de områder, som Kommissionen har undersøgt, 
har efterlevet de af regeringen og Folketinget fastsatte retningslinjer. Det har ikke 
været Kommissionens opgave at tage stilling til, om der kan gøres retligt ansvar 
gældende mod nogen. Undersøgelsen fremstår herefter alene som en vurdering 
af PET's rolle samlet som en del af det danske statsapparat. PET fremstår efter 
Kommissionens undersøgelse ikke som en stat i staten, der handlede efter egne 
normer, men som en del af det danske statssystem og i det store og hele underlagt 
de samme regler. At det forholder sig på den måde, er et af Kommissionens re- 
sultater. Et andet er, at der hermed fremlægges et nyt stort materiale til forståelse 
af dansk politisk liv i årene mellem 1945 og 1989 set i det særlige perspektiv, som 
er en efterretningstjenestes. Debatten om den kolde krig hører ikke op hermed, 
men der er med Kommissionens undersøgelse skabt et nyt og mere informativt 
grundlag for forståelsen af både enkeltpersoners gøren og laden og den måde, 
hvorpå den danske stat gennem PET overvågede tidens politiske aktiviteter. 

A.K.-gruppe: Forkortelse formentlig for ”Antikommunistisk gruppe” der indgik 
i det danske ”stay-behind”-net. 


Absalon: Privat organisation af højreorienteret observans, der ifølge oplysninger 
tilgået FE skal have indsamlet våben til brug for en besættelsessituation. 


Agent: Betegnelse for personer der indsamler oplysninger på vegne af blandt 
andet en efterretningstjeneste. En agent får stillet opgaver og er styret af en fører. 
Se også ”påvirkningsagent”. Begrebet ”agent” blev også anvendt af KGB i den be- 
tydning, at den pågældende indgik i et hemmeligt og konspiratorisk samarbejde 
samt udviste vilje til acceptere ordrer fra KGB. 


Agent provocateur: Agent provocateur-begrebet blev i 1986 defineret i retsple- 
jelovens $ 752 a, stk. 1, således: At politiet som led i efterforskningen af en lov- 
overtrædelse foranlediger, at der tilbydes bistand til eller træffes foranstaltninger 
med henblik på at tilskynde nogen til at udføre eller fortsætte lovovertrædelsen. 


AIC: Arbejderbevægelsens Informations-Central, 1944-73. Socialdemokratisk 
agitations- og propagandaorganisation. 


”Aktive foranstaltninger”: Dansk oversættelse af det russiske begreb ”aktivnyje 
meroprijatija” (på engelsk: ”active meassures”). Sovjetiske påvirkningsoperatio- 
ner havde to formål: at sprede falske og vildledende oplysninger og at fremme 
ytringer, der kunne skabe sympati for Sovjetunionen og forståelse for landets 
politik. 


Arbejdskartotek: Kartotek indeholdende oplysninger indsamlet i forbindelse 


med en verserende efterforskningssag. Kartoteket fordrer en vis form for syste- 
matik. 

BfV: Bundesamt fir Verfassungsschutz, vesttysk sikkerhedstjeneste. 
Blikkenslagerbande: Betegnelse for teknisk uddannet personale i PET. Begrebet 
stammer oprindeligt fra Watergate-affæren (”the plumbers”) og er også anvendt 
på Firmaets aflytning af Alfred Jensen. 


BND: Bundesnachrichtendienst, vesttysk efterretningstjeneste. 


B.-nr: Betegnelse for personregistreringsnummer. Blev anvendt i perioden 1953- 
91. 


Chiffer: En meddelelse afsendt i chiffer er karakteriseret ved, at chifre erstatter 
de enkelte tegn. 


CIA: Central Intelligence Agency, Den Centrale Efterretningstjeneste i USA, op- 
rettet 1947. 


Cirkulære: En administrativ forskrift udstedt af en forvaltningsmyndighed. 
”Cut-out”: Er en kilde, der fungerer som mellemmand til en eller flere kilder. 
DKP: Danmarks Kommunistiske Parti, stiftet 1919. 


Dobbeltagent: Er en kilde, der anvendes operativt mod modparten uden dennes 
viden. 


Dossier-sager: Se ”personsager”. 

Embedsmandsudvalget for Sikkerhedsspørgsmål: Udvalg, også benævnt Em- 
bedsmændenes Sikkerhedsudvalg, oprettet i 1958, hvor departementscheferne 
fra Statsministeriet, Udenrigsministeriet, Justitsministeriet og Forsvarsministe- 


riet drøfter sager blandt andet vedrørende Politiets Efterretningstjeneste. 


Emnekartotek: Kartotek i PET's arkiv, der fungerede som krydshenvisning til 
emne- og personsagerne. 


Entrisme: Infiltration af politiske partier og organisationer foretaget af personer, 
der ikke ønsker at fremstå med deres eget politiske og ideologiske udgangspunkt. 

Formålet med entrisme er at påvirke den organisation eller det parti, den pågæl- 
dende infiltrerer. Entrisme blev anvendt af trotskister under den kolde krig, men 
også Moskva-tro kommunister havde tidligere gjort brug af entrisme. 


Ekstern efterforskning: Omfatter indhentning af oplysninger fra forskellige 
former for ydre kilder, såsom udenlandske samarbejdspartnere og kilder (med- 
delere). 


FBI: Federal Bureau of Investigation. Forbundspolitiet i USA, oprettet 1908. 


FE: Forsvarets Efterretningstjeneste, tidligere: Forsvarsstabens Efterretningsaf- 
deling. Beskæftiger sig primært med den ydre trussel. 


Firmaet: Privat antikommunistisk organisation, stiftet af Arne Sejr. Grunden til 
Firmaets aktiviteter blev lagt i 1947. Det var Firmaet, der forestod aflytningen af 
kommunisten Alfred Jensens lejlighed. 


”Fortrolig kontakt”: Betegnelse i KGB for et ”Objekt rasrabotki”, der ikke var 
indstillet på at blive ”agent”, men som udviste samarbejdsvilje. 


Frontorganisation: Organisation som over for offentligheden fremstod upoli- 
tisk eller tværpolitisk, idet organisationen angiveligt arbejdede for at fremme 
en idé eller et mål, der kunne vinde sympati i brede dele af befolkningen, f.eks. 
verdensfredens bevarelse, men hvis virkelige mål var at fremme fjendtlige lan- 
des synspunkter og dermed underminere det bestående danske samfund. Ordet 
stammer fra Komintern-agenten Willi Minzenberg. 


Føringsofficer: Efterretningsmedarbejder der fører kilder. PET's føringsofficerer 
benævnes ”sagsbehandlere”. 


GE: Generalstabens Efterretningssektion. Sammen med Marinens Efterret- 
ningssektion ændret til Forsvarsstabens Efterretningsafdeling 1950-51. 


GLADIO: Kodeord for et hemmeligt italiensk okkupationsberedskab eller ”stay- 
behind”-net under den kolde krig. 


GRU: Glavnoje Rasvedyvatelnoje Upravlenije, Øverste Efterretningsdirektorat, 
Sovjetunionens militære efterretningstjeneste. 

Hvervning: Den handling at overtale en person i en organisation eller med for- 
bindelse til en fjendtlig efterretningstjeneste til at indgå i et samarbejde. 


Inf.-nr.: Betegnelse i PET for person- og sagsregistreringsnummer, anvendt 
frem til indførelse af tromlesystemet i 1953. 


Infiltration: Indebærer en systematisk indtrængen i en organisation, der kan 
være lovlig eller formodet kriminel. 


Instruks: Administrativ forskrift. 


Intern efterforskning: Omfatter PET's brug af diverse registre og åbne kilder. 
Registrene omfattede politiets egne registre og registre hos andre offentlige myn- 
digheder, som PET havde adgang til. 


IRA: Irish Republican Army, Den Irske Republikanske Hær. 


Jernbog: Fortegnelse over personer, som PET skulle være opmærksom på ved 
ud- og indrejse. 


Kartoteksdebat: Betegnelse for et antal debatter om PET's kartoteker og regi- 
streringer. Der var kartoteksdebatter i 1947, 1952, 1954 og 1964. Debatten i 1964 
omtales undertiden som ”den store kartoteksdebat” 


Kejsergade-sagen: Betegnelse for afsløringen i 1969 af Forsvarets Efterretnings- 
tjenestes aflytningscentral i Kejsergade i København. Centralen var beliggende i 
kælderen af en bygning, der tilhørte Københavns Universitet. 


KGB: Komitet Gosudarstvennoj Besopasnosti. Det sovjetiske hemmelige politi. 
Er også en ydre efterretningstjeneste. 


Kilde: En person, der enten er hvervet eller indplaceret (penetreret) i en orga- 
nisation eller et miljø, og som i hemmelighed videregiver oplysninger til PET. 


Kilden kan både befinde sig på et højt niveau eller i ydercirklerne. 


Kildeføring: Begreb der dækker over den måde, hvorpå en PET-medarbejder 
fører kilder. Kildeføring kan antage forskellige former. 

Klodsholdsobservation: Observation der gøres synlig over for den observerede 
med den hensigt at få den pågældende til at stoppe sine aktiviteter. 


Koder: En meddelelse afsendt i koder er karakteriseret ved, at koder erstatter 
hele ord eller sætninger. 


Kontakt: En forbindelse i en privat eller offentlig institution, der efter aftale vi- 
deregiver oplysninger til PET. 


Kontaktnet: Orientering gennem personer, som normalt har føling med organi- 
sationens især ydre cirkler, og som derved skaffede sig og videregav oplysninger 
til PET. Begrebet stammer fra 1983-retningslinjerne. 


Kontraobservation: Betegnelse for operation, hvor en tjeneste forsøger at af- 
dække observation mod sig selv. 


Kontraspionage: Efterretnings- og politimæssig indsats der har som mål at for- 
hindre udenlandsk spionage mod staten samt teknologisk spionage mod private 
virksomheder. Desuden opsporing og overvågning af blandt andet udenlandske 
agenter. 


Koreakrigen: Krig udbrudt i 1950 i Korea ved Nordkoreas overskridelse af den 
38. breddegrad. FN intervenerede og i 1953 blev der indført våbenstilstand. 


Kryptokommunist: Betegnelse for en person der er kommunist uden at ville 
vedstå sig dette. ”Krypto” betyder ”hemmelig” eller ”skjult”. 


”Kyllingefoder”: Oplysninger udleverede af en dobbeltagent til en fjendtlig ef- 
terretningstjeneste for at opnå dennes tillid. Disse oplysninger kan være sande 
eller falske. 


”Kyllingefarm”: Anvendelse af PET's observationsafdeling til at uddanne unge 
politifolk til at gøre tjeneste i PET. 


Københavns opdagelsespoliti, Afdeling D: Efterretningsafdeling under Kø- 


benhavns Opdagelsespoliti. Afdeling D havde ansvaret for bekæmpelse af spio- 
nage, sabotage og nedbrydende virksomhed indtil besættelsen. 

Københavns Politi, Afdeling E.: Efterretningsafdeling under Københavns Poli- 
ti, grundlagt april 1948, nedlagt 1966. Afdelingens første leder var Alex Haslund. 
Afdelingens arkiv blev makuleret i 1965, da Wamberg-udvalget skulle foretage 
sin første stikprøvekontrol. 


LfV: Landesverfassungsschutz, vesttyske delstaters sikkerhedstjeneste. 
Lunding, Hans Mathiesen: Chef for FE 1950-63. 
Lvs: Ministeriel forkortelse for: Lægges ved sagen. 


ME: Marinens Efterretningssektion. Sammen med Generalstabens Efterret- 
ningssektion ændret til Forsvarsstabens Efterretningsafdeling 1950-51. 


Meddeler: En kilde der overdrager en efterretnings- eller sikkerhedstjeneste op- 
lysninger. En meddeler er typisk hvervet af en efterretnings- eller sikkerhedstje- 
neste og har almindeligvis en kontakt i tjenesten. 


Meddelelse: Administrativ forskrift udstedt af en forvaltningsmyndighed. 


MfS/STASI: Forkortelser for Ministerium fir Staatssicherheit, det østtyske stats- 
sikkerhedsministerium. 


MI5: Security Service. Britisk sikkerheds- og efterretningstjeneste. MI5 arbejder 
især med kontraspionage og national sikkerhed. 


MI6: Secret Intelligence Service (SIS). Britisk efterretningstjeneste, der især ar- 
bejder med udlandsefterretninger. Er underlagt Foreign Office (i dag: FCO, For- 
eign and Commonwealth Office). 


NATO: North Atlantic Treaty Organisation, stiftet 1950, baseret på Atlant- 
pagten, der blev grundlagt den 4. april 1949, da Belgien, Canada, Danmark, 
Frankrig, Holland, Island, Italien, Luxembourg, Norge, Portugal, Storbritan- 
nien og USA underskrev Den Nordatlantiske Traktat. Denne trådte i kraft den 
24. august 1949. 


”Objekt rasrabotki”: Betyder direkte oversat ”objekt til bearbejdning”. Det var 
i KGB betegnelsen for en person, der var under ”endeligt” eller ”dybt” studium. 

Der var tale om en person, som KGB's undersøgelse tydede på ville være villig 
til at samarbejde. 
”Officiel kontakt”: Var i KGB betegnelsen for enhver KGB-kontakt med mulig 
adgang til efterretningsmæssige oplysninger. Personer i denne kategori blev un- 
derkastet en såkaldt ”foreløbig undersøgelse”. 
Overskudsinformation: Oplysninger indhentet under en aktiv overvågning, 
som udsiger noget om andre emner eller personer, og som derfor placeres på 
andre emnesager eller personsager. 
Overvågning (passiv): Indsamling af oplysninger, der lægges på akterne, men 
hvor PET ikke foretager en aktiv overvågning. PET's emnesag på EF-modstan- 


den er et eksempel på en sådan passiv overvågning. 


Overvågning (aktiv): En efterforskning hvor PET agerer udfarende gennem ek- 
sempelvis telefon- eller rumaflytning, observation mv. 


Penetrering: Defineret enten som ”indplantning”, dvs. kilden anbringes i organi- 
sationen, eller fra 1983 endvidere som ”hvervning”, dvs. anvendelse af en person, 
der allerede var placeret normalt på en ret høj eller central post i organisationen. 
PET: Politiets Efterretningstjeneste, grundlagt 1951 som afløser af REA. 

Politi: Om politiets organisation se bilag bagerst i bogen. 

POT: Politiets Overvåkningstjeneste. Norsk sikkerhedstjeneste. 


Punktobservation: Observationspost. 


Påskekrisen 1948: Krise i Danmark i påskedagene 1948, hvor visse politiske 
kredse frygtede en sovjetisk invasion af Danmark. 


Påvirkningsagent: Dansk betegnelse for det engelske udtryk ”agent of influen- 
ce”; der også kan oversættes til ”meningsagent” eller ”indflydelsesagent”. Udfører 


”aktive foranstaltninger”. 


REA: Rigspolitichefens Efterretningsafdeling (1947-50). 

Rejsesedler: Sedler, der skulle udfyldes ved ud- og indrejse. 


Regeringens Sikkerhedsudvalg: Udvalg reetableret 1964, hvori drøftes overord- 
nede spørgsmål på det sikkerhedspolitiske område. Medlemmer er statsmini- 
steren, udenrigsministeren, justitsministeren og forsvarsministeren. Ministrene 
bliver bistået af departementscheferne fra de pågældende ministerier samt di- 
rektøren for Udenrigsministeriet. PET's chef og FE's chef er desuden medlem- 
mer af udvalget, der mødes efter behov. 


Registrering: Defineredes af PET efter 1953 som anførelse af en person, et emne 
eller en organisation i PET's tromlesystem. Tidligere skete registrering på karto- 
tekskort i hovedkartoteket. 


Residenturet: Den lokale KGB-afdeling på den sovjetiske ambassade. Residen- 
turet refererede til Centeret. 


Runa-sagen: Spionagesag fra 1950'erne hvor et antal danske statsborgere, hvoraf 
flere var eller havde været medlemmer af DKP, videregav oplysninger om politi- 
ske og faglige spørgsmål til DDR. Desuden bedrev samme personkreds militær 
spionage til fordel for DDR. De blev dømt i 1959. 


SACEUR: Supreme Allied Commander Europe. NATO's øverstbefalende for de 
allierede styrker i Europa. 


SHAPE: Supreme Headquarters Allied Powers Europe. Øverste hovedkvarter 
for de allierede styrker i Europa. 


Stay-behind: Kodeord for et hemmeligt okkupationsberedskab, eller ”stay-be- 
hind'-net, som en række efterretningstjenester oprettede under den kolde krig. 


Straffelovens kap. 12 og 13: Disse to kapitler i straffeloven beskriver regler om 
trusler mod landets ydre sikkerhed samt regler om forbrydelser mod landets 
indre sikkerhed. 


Subversion: Undergravende virksomhed. 


SÅPO: Såkerhetspolisen. Svensk sikkerhedstjeneste. 

Søstertjenester: Udenlandske sikkerhedsstjenester af samme status som PET 
(f.eks. POT og SÅPO). 


Tiltalefrafald: En strafferetlig sanktion, der meddeles af anklagemyndigheden. 


Tromle: En tromle var den fysiske genstand, hvorpå PET mellem 1953 og 1990 
ophængte alfabetisk ordnede strimler med navne på personer og organisationer. 
Kun anførte ”på tromlen” var ifølge PET registreret. 


Udenrigspolitisk Nævn: Det første Udenrigspolitiske Nævn blev nedsat i 1923 
for at skabe øget indflydelse på udenrigspolitiske beslutninger. Det var først i 
1953, at nævnet fik grundlovsmæssig status. Medlemmernes tavshedspligt gæl- 
der i tilfælde, hvor nævnets formand eller ministeren bestemmer det. Gennem 
årene har den praksis imidlertid udviklet sig, at drøftelserne i nævnet er omfattet 
af tavshedspligt. Medlemmerne kan dog referere ikke-fortrolige oplysninger og 
egne udtalelser. 


Uformel kontakt: Kontakt hos officielle myndigheder eller private virksomhe- 
der, der videregiver oplysninger til PET. 


Venona: Kodenavn for amerikansk kodebrydning af dele af de sovjetiske efter- 
retningsinformationer mellem Centeret i Moskva og residenturerne i udlandet 
i1940'erne. 


VS: Venstresocialisterne, dansk politisk parti stiftet 1967. 


”Walk-ins”: Et styret samarbejde mod et område, hvorfra en strafbar virksom- 
hed udøves. 


Wamberg-udvalg: Udvalget vedrørende Politiets Efterretningstjenestes registre- 
ring og videregivelse af oplysninger. Udvalget har til opgave at føre kontrol med 
PET, stiftet 1964. 


Wollweber-netværket: Netværk navngivet efter den tyske kommunist Ernst 
Wollweber, som i 1930'erne efter ordre fra Komintern etablerede et kurer-, spi- 
onage- og sabotagenetværk rettet mod Tyskland. Netværket fungerede også i 
Danmark, hvor det var under ledelse af formanden for Søfyrbøderne, kommu- 
nisten Richard Jensen. 

BILAG 


BILAG 


Organisationsdiagram over politiet 


Rigsadvokaten 


Statsadvokat 


Anklagemyndighed 


Vicepolitimester 
Politiadvokat 
Politiassessor 

Politifuldmægtig 


Rigspolitichefen: 


Ansættelsesmyndighed 
for politipersonale 


Yder bistand 


Ansvarlig for bl.a. 
bevillinger, ejendomme 
og materiel, 
f.eks. politigårde, 
biler, våben. 


Politimyndighed 


Kriminalpolitiet 


Kriminalinspektør 
Vicekriminalinspektør 
Kriminalkommissær 
Vicekriminalkommissær 
Kriminalassistent 
Kriminalbetjent 

Ordenspolitiet 
(ikke i PET) 


Politiinspektør 
Vicepolitiinspektør 
Politikommissær 
Vicepolitikommissær 
Politiassistent 
Politibetjent 

Forsideillustration: 
Foruden denne sammenfatning består Kommissionens beretning af 15 bind. Illustrationen 
gengiver forsiderne på de 15 bind, der danner baggrund for denne sammenfatning. 


Resumé: 

Dette bind er en sammenfatning, som på en gang giver et overblik over Kommissionens 
undersøgelse og fremhæver de væsentligste resultater. Sammenfatningen er skrevet med 
henblik på at tilfredsstille ønsket om en lettilgængelig oversigt over undersøgelsens 
hovedlinjer og indholdet af de enkelte bind. En række af de begreber, der anvendes inden 
for efterretningsvirksomhed, vil formentlig være fremmede for mange læsere. I dette bind 
bringes derfor tillige en ordforklaring over vigtige begreber, som omtales i de enkelte 
bind. Denne oversigt knytter sig således ikke blot til sammenfatningen, men til hele 
beretningen. 


